ওমর (রাঃ)-এর শাহাদত ও ওছমান (রাঃ)-এর খলীফা মনোনয়ন | Islamic Study | Online Dhaka Guide ( অনলাইন ঢাকা গাইড) - An Information Guide For Dhaka City\nইসলামের দ্বিতীয় খলীফা ওমর (রাঃ) চরমপন্থীদের হাতে ছালাতরত অবস্থায় ছুরিকাহত হন। অতঃপর তিনি পরবর্তী খলীফা মনোনয়নের জন্য ৭ সদস্যের পরিষদ গঠন করে দিয়ে যান। ঐ পরিষদ ওছমান (রাঃ)-কে খলীফা মনোনীত করেন। এরপর ওছমান (রাঃ) খিলাফতের বায়‘আত গ্রহণ করেন। এ সম্পর্কে নিম্নোক্ত হাদীছ।-\nআমর ইবনু মায়মূন (রহঃ) হ’তে বর্ণিত, তিনি বলেন, আমি ওমর ইবনুল খাত্ত্বাব (রাঃ)-কে আহত হবার কিছু দিন পূর্বে মদীনায় দেখেছি যে, তিনি হুযায়ফাহ ইবনু ইয়ামান (রাঃ) ও ওছমান ইবনু হুনায়ফ (রহঃ)-এর নিকট দাঁড়িয়ে তাঁদেরকে লক্ষ্য করে বলছেন, তোমরা এটা কী করলে? তোমরা এটা কী করলে? তোমরা কি আশঙ্কা করছ যে, তোমরা ইরাক ভূমির উপর যে কর ধার্য করেছ তা বহনে ঐ ভূ-খন্ড অক্ষম? তারা বললেন, আমরা যে পরিমাণ কর ধার্য করেছি, ঐ ভূ-খন্ড তা বহনে সক্ষম। এতে বাড়তি কোন বোঝা চাপানো হয়নি। তখন ওমর (রাঃ) বললেন, তোমরা আবার চিন্তা করে দেখ যে, তোমরা এ ভূ-খন্ডের উপর যে কর আরোপ করেছ তা বহনে সক্ষম নয়? বর্ণনাকারী বলেন, তাঁরা বললেন, না। অতঃপর ওমর (রাঃ) বললেন, আল্লাহ যদি আমাকে সুস্থ রাখেন তবে ইরাকের বিধবাগণকে এমন অবস্থায় রেখে যাব যাতে তারা আমার পরে কখনো অন্য কারো মুখাপেক্ষী না হয়। বর্ণনাকারী বলেন, অতঃপর চতুর্থ দিন তিনি আহত হ’লেন। যেদিন ভোরে তিনি আহত হন, আমি তাঁর কাছে দাঁড়িয়েছিলাম এবং তাঁর ও আমার মাঝে আব্দুল্লাহ ইবনু আববাস (রাঃ) ছাড়া অন্য কেউ ছিল না। ওমর (রাঃ) দু’কাতারের মধ্য দিয়ে চলার সময় বলতেন, কাতার সোজা করে নাও। যখন দেখতেন কাতারে কোন ত্রুটি নেই তখন তাকবীর বলতেন। তিনি অধিকাংশ সময় সূরা ইউসুফ, সূরা নাহল অথবা এ ধরনের সূরা প্রথম রাক‘আতে তিলাওয়াত করতেন, যেন অধিক পরিমাণে লোক প্রথম রাক‘আতে শরীক হ’তে পারেন। তাকবীর বলার পরেই আমি তাঁকে বলতে শুনলাম, একটি কুকুর আমাকে আঘাত করেছে অথবা বলেন, আমাকে আক্রমণ করেছে। ঘাতক ‘ইলজ’ দ্রুত পলায়নের সময় দু’ধারী খঞ্জর দিয়ে ডানে বামে আঘাত করে চলছে। এভাবে সে তের জনকে আহত করল। এদের মধ্যে সাত জন শহীদ হ’লেন। এ অবস্থা দেখে এক মুসলিম তার লম্বা চাদরটি ঘাতকের উপর ফেলে দিলেন। ঘাতক যখন বুঝতে পারল যে, সে ধরা পড়ে যাবে তখন সে আত্মহত্যা করল।\nওমর (রাঃ) আব্দুর রহমান ইবনু আউফ (রাঃ)-এর হাত ধরে সামনে এগিয়ে দিলেন। ওমর (রাঃ)-এর নিকটে যারা ছিল শুধুমাত্র তারাই ব্যাপারটি দেখতে পেল। আর মসজিদের শেষে যারা ছিল তারা ব্যাপারটি এর অধিক বুঝতে পারল না যে, ওমর (রাঃ)-এর কণ্ঠস্বর শুনা যাচ্ছে না। তাই তারা ‘সুবহানাল্লাহ, সুবহানাল্লাহ’ বলতে লাগল। আব্দুর রহমান ইবনু আউফ (রাঃ) তাঁদেরকে নিয়ে সংক্ষেপে ছালাত আদায় করলেন। যখন মুছল্লীগণ চলে গেলেন, তখন ওমর (রাঃ) বললেন, হে ইবনু আববাস (রাঃ)! দেখ তো কে আমাকে আঘাত করল। তিনি কিছুক্ষণ অনুসন্ধান করে এসে বললেন, মুগীরাহ ইবনু শু‘বাহ (রাঃ)-এর গোলাম (আবূ লুলু)। ওমর (রাঃ) জিজ্ঞেস করলেন, ঐ কারিগর গোলামটি? তিনি বললেন, হ্যাঁ। ওমর (রাঃ) বললেন, আল্লাহ তার সর্বনাশ করুন। আমি তার সম্পর্কে সঠিক সিদ্ধান্ত দিয়েছিলাম। আলহামদুলিল্লাহ, আল্লাহ আমার মৃত্যু ইসলামের দাবীদার কোন ব্যক্তির হাতে ঘটাননি। হে ইবনু আববাস (রাঃ)! তুমি এবং তোমার পিতা মদীনার কাফির গোলামের সংখ্যা বৃদ্ধি পসন্দ করতে। আববাস (রাঃ)-এর নিকট অনেক অমুসলিম গোলাম ছিল। ইবনু আববাস (রাঃ) বললেন, যদি আপনি চান তবে আমি কাজ করে ফেলি অর্থাৎ আমি তাদেরকে হত্যা করে ফেলি। ওমর (রাঃ) বললেন, তুমি ভুল বলছ। কেননা তারা তোমাদের ভাষায় কথা বলে, তোমাদের কিবলামুখী হয়ে ছালাত আদায় করে, তোমাদের মত হজ্জ করে।\nঅতঃপর তাঁকে তাঁর ঘরে নেয়া হ’ল। আমরা তাঁর সঙ্গে চললাম। মানুষের অবস্থা দৃষ্টে মনে হচ্ছিল, ইতিপূর্বে তাদের উপর এত বড় মুছীবত আর আসেনি। কেউ কেউ বলছিলেন, ভয়ের কিছু নেই। আবার কেউ বলছিলেন, আমি তাঁর সম্পর্কে আশংকাবোধ করছি। অতঃপর খেজুরের শরবত আনা হ’ল, তিনি তা পান করলেন। কিন্তু তা তাঁর পেট হ’তে বেরিয়ে পড়ল। অতঃপর দুধ আনা হ’ল, তিনি তা পান করলেন; তাও তাঁর পেট হ’তে বেরিয়ে পড়ল। তখন সকলেই বুঝতে পারলেন, তাঁর মৃত্যু অবশ্যম্ভাবী। আমরা তাঁর নিকট উপস্থিত হ’লাম। অন্যান্য লোকজনও আসতে শুরু করল। সকলেই তাঁর প্রশংসা করতে লাগল। তখন যুবক বয়সী একটি লোক এসে বলল, হে আমীরুল মুমিনীন! আপনার জন্য আল্লাহ্র সু-সংবাদ রয়েছে; আপনি তা গ্রহণ করুন। আপনি নবী করীম (ছাঃ)-এর সাহচর্য গ্রহণ করেছেন, ইসলামের প্রাথমিক যুগেই আপনি তা গ্রহণ করেছেন, যে সম্পর্কে আপনি নিজেই অবগত আছেন। অতঃপর আপনি খলীফা হয়ে ন্যায়বিচার করেছেন। অতঃপর আপনি শাহাদত লাভ করছেন। ওমর (রাঃ) বললেন, আমি পসন্দ করি যে তা আমার জন্য ক্ষতিকর বা লাভজনক না হয়ে সমান সমান হয়ে যাক। যখন যুবকটি চলে যেতে উদ্যত হ’ল তখন তার লুঙ্গিটি মাটি ছুঁয়ে যাচ্ছিল। ওমর (রাঃ) বললেন, যুবকটিকে আমার নিকট ডেকে আন। তিনি বললেন, হে ভাতিজা! তোমার কাপড়টি উঠিয়ে নাও। এটা তোমার কাপড়ের পরিচ্ছন্নতার জন্য এবং তোমার রবের নিকটও পসন্দনীয়।\nহে আব্দুল্লাহ ইবনু ওমর! তুমি হিসাব করে দেখ আমার ঋণের পরিমাণ কত? তারা হিসাব করে দেখতে পেলেন ছিয়াশি হাযার (দিরহাম) বা এর কাছাকাছি। তিনি বললেন, যদি ওমরের পরিবার-পরিজনের মাল দ্বারা তা পরিশোধ হয়ে যায়, তবে তা দিয়ে পরিশোধ করে দাও। অন্যথা আদি ইবনু কা‘ব-এর বংশধরদের নিকট হ’তে সাহায্য গ্রহণ কর। তাদের মাল দিয়েও যদি ঋণ পরিশোধ না হয় তবে কুরাইশ কবীলা হ’তে সাহায্য গ্রহণ করবে, এর বাইরে কারো সাহায্য গ্রহণ করবে না। আমার পক্ষ হ’তে তাড়াতাড়ি ঋণ আদায় করে দাও। উম্মুল মুমিনীন আয়েশা (রাঃ)-এর খিদমতে তুমি যাও এবং বল, ওমর আপনাকে সালাম পাঠিয়েছেন। আমীরুল মুমিনীন শব্দটি বলবে না। কেননা এখন আমি মুমিনগণের আমীর নই। তাঁকে বল, ওমর ইবনুল খাত্ত্বাব তাঁর সাথীদ্বয়ের পাশে দাফন হবার অনুমতি চাচ্ছেন।\nইবনু ওমর (রাঃ) আয়েশা (রাঃ)-এর খিদমতে গিয়ে সালাম জানিয়ে প্রবেশের অনুমতি চাইলেন। তিনি বললেন, প্রবেশ কর। তিনি দেখলেন আয়েশা (রাঃ) বসে বসে কাঁদছেন। তিনি গিয়ে বললেন, ওমর ইবনুল খাত্ত্বাব (রাঃ) আপনাকে সালাম পাঠিয়েছেন এবং তাঁর সঙ্গীদ্বয়ের পার্শ্বে দাফন হবার জন্য আপনার অনুমতি চেয়েছেন। আয়েশা (রাঃ) বললেন, তা আমার আকাঙ্ক্ষা ছিল। কিন্তু আজ আমি এ ব্যাপারে আমার উপরে তাঁকে অগ্রগণ্য করছি। আব্দুল্লাহ ইবনু ওমর (রাঃ) যখন ফিরে আসছেন তখন বলা হ’ল, এই যে আব্দুল্লাহ ফিরে আসছে। তিনি বললেন, আমাকে উঠিয়ে বসাও। তখন এক ব্যক্তি তাকে ঠেস দিয়ে বসিয়ে ধরে রাখলেন। ওমর (রাঃ) জিজ্ঞেস করলেন, কী সংবাদ? তিনি বললেন, আমীরুল মুমিনীন, আপনি যা কামনা করেছেন, তাই হয়েছে, তিনি অনুমতি দিয়েছেন। ওমর (রাঃ) বললেন, আলহামদুলিল্লাহ। এর চেয়ে বড় কোন বিষয় আমার নিকট ছিল না। যখন আমার মৃত্যু হয়ে যাবে তখন আমাকে উঠিয়ে নিয়ে, তাঁকে আমার সালাম জানিয়ে বলবে, ওমর ইবনুল খাত্ত্বাব (রাঃ) আপনার অনুমতি চাচ্ছেন। যদি তিনি অনুমতি দেন, তবে আমাকে প্রবেশ করাবে আর যদি তিনি অনুমতি না দেন তবে আমাকে সাধারণ মুসলিমদের গোরস্থানে নিয়ে যাবে। এ সময় উম্মুল মুমিনীন হাফছাহ (রাঃ)-কে কতিপয় মহিলাসহ আসতে দেখে আমরা উঠে পড়লাম। হাফছাহ (রাঃ) তাঁর নিকট গিয়ে কিছুক্ষণ কাঁদলেন। অতঃপর পুরুষরা এসে প্রবেশের অনুমতি চাইলে তিনি ঘরের ভিতরে গেলেন। ঘরের ভিতর হ’তেও আমরা তাঁর কান্নার আওয়াজ শুনতে পাচ্ছিলাম। তাঁরা বললেন, হে আমীরুল মুমিনীন! আপনি ওছিয়ত করুন এবং খলীফা মনোনীত করুন। ওমর (রাঃ) বললেন, খিলাফতের জন্য এ কয়েকজন ছাড়া অন্য কাউকে আমি যোগ্যতম পাচ্ছি না, যাঁদের প্রতি নবী করীম (ছাঃ) তাঁর ইন্তিকালের সময় রাযী ও খুশী ছিলেন। অতঃপর তিনি তাঁদের নাম বললেন, আলী, ওছমান, যুবায়ের, ত্বালহা, সা‘দ ও আব্দুর রহমান ইবনু আঊফ (রাঃ)। অতঃপর বললেন, আব্দুল্লাহ ইবনু ওমর (রাঃ) তোমাদের সঙ্গে থাকবে। কিন্তু সে খিলাফত লাভ করতে পারবে না। তা ছিল শুধু সান্ত্বনা মাত্র। যদি খিলাফতের দায়িত্ব সা‘দ (রাঃ)-এর উপর ন্যস্ত করা হয় তবে তিনি এর জন্য যোগ্যতম ব্যক্তি। আর যদি তোমাদের মধ্যে অন্য কেউ খলীফা নির্বাচিত হন, তবে তিনি যেন সর্ব বিষয়ে সা‘দের সাহায্য ও পরামর্শ গ্রহণ করেন। আমি তাঁকে অযোগ্যতা বা খিয়ানতের কারণে অপসারণ করিনি। আমার পরের খলীফাকে আমি ওছিয়ত করছি, তিনি যেন প্রথম যুগের মুহাজিরগণের হক সম্পর্কে সচেতন থাকেন, তাদের মান-সম্মান রক্ষায় সচেষ্ট থাকেন। আমি তাঁকে আনছার ছাহাবীগণের যাঁরা মুহাজিরগণের আসার আগে এই নগরীতে (মদীনায়) বসবাস করে আসছিলেন এবং ঈমান এনেছেন, তাঁদের প্রতি সদ্ব্যবহার করার ওছিয়ত করছি যে, তাঁদের মধ্যে নেককারগণের ওযর-আপত্তি যেন গ্রহণ করা হয় এবং তাঁদের মধ্যে কারোর ভুল-ত্রুটি হ’লে তা যেন ক্ষমা করে দেয়া হয়। আমি তাঁকে এ ওছিয়তও করছি যে, তিনি যেন রাজ্যের বিভিন্ন শহরের অধিবাসীদের প্রতি সদ্ব্যবহার করেন। কেননা তাঁরাও ইসলামের হিফাযতকারী এবং তারাই ধন-সম্পদের যোগানদাতা। তারাই শত্রুদের চোখের কাঁটা। তাদের হ’তে তাদের সন্তুষ্টির ভিত্তিতে কেবলমাত্র তাদের প্রয়োজনের অতিরিক্ত সম্পদ যেন যাকাত আদায় করা হয়। আমি তাঁকে পল্লীবাসীদের প্রতি সদ্ব্যবহার করারও ওছিয়ত করছি। কেননা তারাই আরবের ভিত্তি এবং ইসলামের মূল শক্তি। তাদের প্রয়োজনের অতিরিক্ত সম্পদ এনে তাদের দরিদ্রদের মধ্যে যেন বিলিয়ে দেয়া হয়। আমি তাঁকে আল্লাহ ও তাঁর রাসূল (ছাঃ)-এর যিম্মীদের বিষয়ে ওছিয়ত করছি যে, তাদের সঙ্গে কৃত অঙ্গীকার যেন পুরা করা হয়। তাদের পক্ষাবলম্বনে যেন যুদ্ধ করা হয়, তাদের শক্তি-সামর্থ্যের অধিক জিযিয়া যেন চাপানো না হয়।\n(রাবী বলেন) ওমর (রাঃ)-এর ইন্তিকাল হয়ে গেলে আমরা তাঁর লাশ নিয়ে পায়ে হেঁটে চললাম। আব্দুল্লাহ ইবনু ওমর (রাঃ) আয়েশা (রাঃ)-কে সালাম করলেন এবং বললেন, ওমর ইবনুল খাত্ত্বাব (রাঃ) অনুমতি চাচ্ছেন। আয়েশা (রাঃ) বললেন, তাঁকে প্রবেশ করাও। অতঃপর তাঁকে প্রবেশ করান হ’ল এবং তাঁর সঙ্গীদ্বয়ের পার্শ্বে দাফন করা হ’ল। যখন তাঁর দাফন কাজ শেষ হ’ল, তখন ঐ ব্যক্তিবর্গ একত্রিত হ’লেন। এ সময় আব্দুর রহমান (রাঃ) বললেন, তোমরা তোমাদের বিষয়টি তোমাদের মধ্য হ’তে তিনজনের উপর ছেড়ে দাও। তখন যুবায়ের (রাঃ) বললেন, আমি আমার বিষয়টি আলী (রাঃ)-এর উপর অর্পণ করলাম। ত্বালহা (রাঃ) বললেন, আমার বিষয়টি ওছমান (রাঃ)-এর উপর ন্যস্ত করলাম। সা‘দ (রাঃ) বললেন, আমার বিষয়টি আব্দুর রহমান ইবনু আউফ (রাঃ)-এর উপর ন্যস্ত করলাম। অতঃপর আব্দুর রহমান (রাঃ) ওছমান ও আলী (রাঃ)-কে বললেন, আপনাদের দু’জনের মধ্য হ’তে কে এই দায়িত্ব হ’তে অব্যাহতি পেতে ইচ্ছা করেন? এ দায়িত্ব অপর জনের উপর অর্পণ করব। আল্লাহ ও ইসলামের হক আদায় করা তাঁর অন্যতম দায়িত্ব হবে। কে অধিকতর যোগ্য সে সম্পর্কে দু’জনেরই চিন্তা করা উচিত। ব্যক্তিদ্বয় চুপ থাকলেন। তখন আব্দুর রহমান (রাঃ) নিজেই বললেন, আপনারা এ দায়িত্ব আমার উপর ন্যস্ত করতে পারেন কি? আল্লাহকে সাক্ষী রেখে বলছি, আমি আপনাদের মধ্যকার যোগ্যতম ব্যক্তিকে নির্বাচিত করতে একটুও ত্রুটি করব না। তাঁরা উভয়ে বললেন, হ্যাঁ। তাদের একজনের হাত ধরে বললেন, রাসূলুল্লাহ (ছাঃ)-এর সঙ্গে আপনার যে ঘনিষ্ঠ আত্মীয়তা এবং ইসলাম গ্রহণের অগ্রগামিতা আছে তা আপনিও ভালভাবে জানেন। আল্লাহ্র ওয়াস্তে এটা আপনার জন্য যরূরী হবে যে, যদি আপনাকে খলীফা মনোনীত করি তাহ’লে আপনি ইনছাফ প্রতিষ্ঠা করবেন। আর যদি ওছমান (রাঃ)-কে মনোনীত করি তবে আপনি তাঁর কথা শুনবেন এবং তাঁর প্রতি অনুগত থাকবেন। অতঃপর তিনি অপর জনের সঙ্গে একান্তে অনুরূপ কথা বললেন। এভাবে অঙ্গীকার গ্রহণ করে তিনি বললেন, হে ওছমান (রাঃ)! আপনার হাত বাড়িয়ে দিন। তিনি (আব্দুর রহমান (রাঃ)-এর) তাঁর হাতে বায়‘আত করলেন। অতঃপর আলী (রাঃ) তাঁর (ওছমান (রাঃ)-এর নিকট) বায়‘আত করলেন। অতঃপর মদীনাবাসীগণ এগিয়ে এসে সকলেই বায়‘আত করলেন (বুখারী হা/৩৭০০)।\nআলোচ্য হাদীছে ওমর (রাঃ)-এর বদান্যতার প্রমাণ রয়েছে। এতে আয়েশা (রাঃ)-এর প্রতি ওমর (রাঃ)-এর সম্মান করার বিষয়টিও ফুটে উঠেছে। সাথে সাথে নেতা মনোনয়নের ব্যাপারেও রয়েছে দিক নির্দেশনা। এ হাদীছটিতে মুমিনদের রাজনৈতিক ও সামাজিক জীবনের গুরুত্বপূর্ণ শিক্ষা রয়েছে। এ হাদীছ থেকে শিক্ষা নিয়ে আমাদের পার্থিব জীবনকে ঢেলে সাজাতে হবে। আল্লাহ আমাদের তাওফীক্ব দান করুন- আমীন!


এখন থেকে ১০+২ স্তরে যে কোনো পড়ুয়াকে উল্লেখিত বিষয়গুলির যে কোনো তিনটি নিয়ে পাশ করতে হবে।\nখবর অনলাইন ডেস্ক: একটি বিতর্কিত পদক্ষেপ! যা দেশের ইঞ্জিনিয়ারদের গুণমানে জোরালো প্রভাব ফেলতে পারে বলে আশঙ্কাপ্রকাশ করছেন শিক্ষাবিদরা। ২০২১-২২ থেকে বিই (BE) এবং বিটেক (BTech) কোর্সে ভরতির জন্য দ্বাদশ স্তরের পড়ুয়াদের জন্য গণিত ও পদার্থবিজ্ঞানকে ঐচ্ছিক বিষয় হিসেবে নির্ধারণ করল অল ইন্ডিয়া টেকনিক্যাল এডুকেশন কাউন্সিল (AICTE)।\nএত দিন পর্যন্ত দ্বাদশ স্তরের গণিত এবং পদার্থবিজ্ঞানের মতো বিষয় দু’টি ইঞ্জিনিয়ারিং এবং প্রযুক্তিতে স্নাতক কোর্সগুলিতে ভরতির জন্য বাধ্যতামূলক ছিল।\nযোগ্যতার মানদণ্ড পরিবর্তন\nসম্প্রতি ২০২১-২২ এর অনুমোদন প্রক্রিয়ার হ্যান্ডবুক প্রকাশ করেছে এআইসিটিই। সেখানে স্নাতকস্তরের কোর্সে ভরতির যোগ্যতার মানদণ্ড পরিবর্তন করা হয়েছে।\nবলা হয়েছে, ফিজিক্স / ম্যাথমেটিক্স / কেমিস্ট্রি/ কম্পিউটার সায়েন্স / ইলেক্ট্রনিক্স / ইনফরমেশন টেকনোলজি / বায়োলজি / ইনফরম্যাটিক্স প্র্যাক্টিস / বায়োটেকনোলজি / টেকনিক্যাল ভোকেশনার সাবজেক্ট / এগ্রিকালচার / ইঞ্জিনিয়ারিং গ্রাফিক্স / বিজনেস স্টাডি / এন্টারপ্রেনারশিপ- এখন থেকে ১০+২ স্তরে যে কোনো পড়ুয়াকে উল্লেখিত বিষয়গুলির যে কোনো তিনটি নিয়ে পাশ করতে হবে।\nপরীক্ষার্থীদের উপরোক্ত বিষয়গুলিতে এক সঙ্গে ৪৫ শতাংশ নম্বর (সংরক্ষিত বিভাগের পড়ুয়াদের জন্য এটি ৪০ শতাং নম্বর) অর্জন করতে হবে। এআইআইসিটিই নিজের হ্যান্ডবুকে জানিয়েছে, “বিশ্ববিদ্যালয়গুলি বিভিন্ন ব্যাকগ্রাউন্ড থেকে আগত পড়ুয়াদের জন্য গণিত, পদার্থবিজ্ঞান, ইঞ্জিনিয়ারিং ড্রইংয়ের মতো উপযুক্ত ব্রিজ কোর্সের সুবিধা দেব”।\nতীব্র সমালোচনায় নয়া সিদ্ধান্ত\nএআইআইসিটিই-র এই পদক্ষেপটি শিক্ষাবিদদের তীব্র সমালোচনার মুখে পড়েছে। তাঁদের মতে, গণিত সমস্ত ইঞ্জিনিয়ারিং ডিগ্রির একটি ভিত্তি। যারা গণিতে দুর্বল, তাদের জন্য ব্রিজ কোর্স একটি প্রতিকারমূলক কোর্স। এটি উচ্চ মাধ্যমিক স্তরের গণিত প্রতিস্থাপন করতে পারে না, এটা একটা ভিত্তি কোর্স।\nতাঁদের মতে, ইঞ্জিনিয়ারিংয়ের যে কোনো কোর্সে গণিত এবং পদার্থবিদ্যাকে বাধ্যতামূলক করা দরকার।\nকী বলছে এআইসিটিই?\nতবে এআইসিটিইর চেয়ারম্যান অনিল ডি সহস্রবুধে টাইমস অব ইন্ডিয়ার কাছে বলেছেন, “এটা ঐচ্ছিক বিষয়ের প্রশ্ন নয়। ইঞ্জিনিয়ারিং শিক্ষায় ইনপুট হিসাবে প্রয়োজনীয় তিনটি বাধ্যতামূলক কোর্সের পছন্দ সম্প্রসারণ করা হয়েছে এবং তাই বিভিন্ন শাখার জন্য পৃথক তিনটি বাধ্যতামূলক কোর্স থাকতে পারে”।\nতাঁর কথায়, যে পড়ুয়ার উচ্চ মাধ্যমিকে গণিত ছিল না, ইঞ্জিনিয়ারিংয়ে ভরতি হওয়ার প্রথম বর্ষে তার জন্য গণিত নিয়ে অনেক কোর্স করতে হবে। এর আগেও, ডিপ্লোমাধারীরা সরাসরি দ্বিতীয় বর্ষের প্রবেশ করলে গণিতের অতিরিক্ত পাঠ্যক্রমের প্রয়োজন ছিল। এটি জাতীয় শিক্ষানীতি অনুযায়ী প্রচুর নমনীয়তা আনবে\nএবং ৫ + ৩ +৩ + ৪-এর নতুন সিস্টেমে কলা, বিজ্ঞান এবং বাণিজ্য স্ট্রিম থাকবে না। তবে, ইঞ্জিনিয়ারিং পড়ার জন্য এখনও যে কোনো পড়ুয়ার জন্যই গণিত, পদার্থবিজ্ঞানের প্রয়োজন হবে। তবে পদার্থবিজ্ঞান এবং গণিত যারা পড়েনি, অনেক ব্রিজ কোর্স করে তাদের সমান পর্যায়ে আসতে হবে।\nআরও পড়তে পারেন: দশম ও দ্বাদশ শ্রেণির বোর্ড পরীক্ষার সময়সূচিতে পরিবর্তন, জানুন নতুন দিনক্ষণ\nইঞ্জিনিয়ারিং কলেজ আর নয়, জানিয়ে দিল এআইসিটিই\nজয়েন্ট এন্ট্রাস মেন দ্বিতীয় পরীক্ষা, রেজিস্ট্রেশন শুরু ফেব্রুয়ারিতেই, জানুন বিশদে\nন’বছরে ১৭ বার ফেল করে হাইকোর্টে পড়ুয়া, সম্পদ এবং সময় নষ্ট না করার নির্দেশ আদালতের!\nরবিবারের পড়া : লেজারের ফ্রেমে বন্দি ব্যাক্টেরিয়া


[সমাধান করা]: গুগল ক্রোমে ওপ স্ন্যাপ ত্রুটি সফটওয়্যারকিপ - সাহায্য কেন্দ্র\nগুগল ক্রোম 2020-এ সর্বাধিক জনপ্রিয় ওয়েব ব্রাউজারগুলির মধ্যে একটি However তবে এর অর্থ এই নয় যে আপনি অনলাইনে থাকাকালীন ত্রুটিগুলি চালানো অসম্ভব। অনেক ব্যবহারকারী একটি পেয়েছেন ' ওহ, স্ন্যাপ ! ” নির্দিষ্ট ওয়েবসাইট লোড করার চেষ্টা করার সময় ত্রুটি পৃষ্ঠা। ত্রুটিটি বেশ অস্পষ্ট, তাই আপনার অনলাইন গন্তব্যে পৌঁছানোর জন্য আপনার কী করা উচিত তা ভাবতে অবাক হয়ে যান।\nএই নিবন্ধে, আমরা কী ঠিক করতে 'আপনি যা করতে পারেন তার গভীর গভীরে যাব' ওহ! গুগল ক্রোমে ত্রুটি। আমাদের সমস্যা সমাধানের পদ্ধতিগুলি সম্পাদন করা সহজ, কয়েক মিনিটের মধ্যে আপনাকে অনলাইনে ফিরে আসতে দেয়।\nসমাধান 1. আপনি যে পৃষ্ঠাটি দেখার চেষ্টা করছেন সেটি পুনরায় লোড করুন\nকিছু ক্ষেত্রে, আপনি যে ওয়েবসাইটটি দেখার চেষ্টা করছেন তা কেবল পুনরায় লোড করা 'ওও, স্ন্যাপ' থেকে মুক্তি পেতে পারে! ত্রুটি পৃষ্ঠা আপনি আপনার গুগল ক্রোম উইন্ডোর উপরের-বাম কোণে পুনরায় লোড বোতাম টিপে এটি করতে পারেন।\nবিকল্পভাবে, আপনার প্ল্যাটফর্মের উপর নির্ভর করে নিম্নলিখিত কীবোর্ড শর্টকাটগুলি ব্যবহার করুন:\nউইন্ডোতে, টিপুন এফ5কী বা Ctrl + আর শর্টকাট\nম্যাক এ, টিপুন কমান্ড + আর চাবি।\nলিনাক্সে, টিপুন এফ5কী বা Ctrl + আর শর্টকাট\nরিফ্রেশ করার পরে, আপনার 'আও, স্ন্যাপ!' ত্রুটি ফিরে আসে বা আপনি ওয়েবপৃষ্ঠায় এগিয়ে যান। আপনি যদি এখনও ত্রুটিটি দেখতে পান তবে নীচে আমাদের পদ্ধতিগুলি ব্যবহার করে সমস্যা সমাধানের চালিয়ে যান।\nসমাধান 2. আপনার ইন্টারনেট সংযোগ পরীক্ষা করুন\nআপনার কম্পিউটারে ইন্টারনেটের সাথে সংযোগ স্থাপনে সমস্যা হচ্ছে না তা নিশ্চিত করুন। আপনি অন্য কোনও ওয়েবসাইট দেখার চেষ্টা করে আপনার ইন্টারনেট সংযোগটি পরীক্ষা করতে পারেন। উদাহরণস্বরূপ, টাইপ করুন ismyinternetering.com ঠিকানা বারে এবং আপনার সংযোগটি পরীক্ষা করতে এন্টার টিপুন।\nসমাধান 3. ছদ্মবেশী মোড ব্যবহার করার চেষ্টা করুন\nগুগল ক্রোমে অন্তর্নির্মিত ছদ্মবেশী মোড ব্যবহার করার সময়, আপনি ক্যাশে, কুকিজ বা ব্রাউজারের ইতিহাস সংরক্ষণ না করে ব্রাউজ করেন। এটি আপনাকে 'আও, স্ন্যাপ' পেতে এড়াতে সহায়তা করতে পারে বিভিন্ন ওয়েবসাইট পরিদর্শন করার সময় ত্রুটি বার্তা।\nব্রাউজ করার জন্য নেওয়া পদক্ষেপগুলি এখানে ছদ্মবেশী মোড ।\nগুগল ক্রোম খুলুন, তারপরে ক্লিক করুন আরও আইকন (উলম্বভাবে সাজানো তিনটি বিন্দু দ্বারা প্রদর্শিত)।\nক্লিক করুন নতুন ছদ্মবেশী উইন্ডো প্রসঙ্গ মেনু থেকে বিকল্প। আপনি যে ছদ্মবেশী ব্রাউজ করছেন তা আপনাকে জানাতে একটি নতুন উইন্ডো উপস্থিত হবে।\nঠিকানা বারে আপনি যে ওয়েবসাইটটি দেখতে চান তা প্রবেশ করুন এবং ত্রুটিটি উপস্থিত না হয়ে আপনি এটি অ্যাক্সেস করতে পারবেন কিনা তা দেখুন।\nসমাধান 4. আপনার গুগল ক্রোম ক্যাশে এবং কুকিজ সাফ করুন\nকখনও কখনও, কেবল আপনার ব্রাউজিং ডেটা সাফ করা 'আও, স্ন্যাপ' ঠিক করতে পারে! ত্রুটি. আপনি নীচের পদক্ষেপগুলি অনুসরণ করে এটি করতে পারেন।\nগুগল ক্রোম খুলুন, তারপরে ক্লিক করুন আরও আইকন (উলম্বভাবে সাজানো তিনটি বিন্দু দ্বারা প্রদর্শিত) এবং উপরের দিকে ঘুরে আরও সরঞ্জাম । এখানে, ক্লিক করুন ব্রাউজিং ডেটা সাফ করুন ।\nসময় পরিসীমা সেট করা আছে তা নিশ্চিত করুন সব সময় । এটি নিশ্চিত করবে যে আপনার গুগল ক্রোম সমস্যার কারণ হতে পারে এমন কোনও অবশিষ্ট ফাইল ছাড়াই সঠিকভাবে সাফ হয়ে গেছে।\nনিশ্চিত করুন যে এই সমস্ত বিকল্পের টিক দেওয়া আছে: ব্রাউজিং ইতিহাস , কুকিজ এবং অন্যান্য সাইটের ডেটা , এবং ক্যাশেড চিত্র এবং ফাইল ।\nক্লিক করুন উপাত্ত মুছে ফেল বোতাম\nপ্রক্রিয়াটি শেষ হওয়ার পরে, গুগল ক্রোম পুনরায় চালু করুন এবং দেখুন আপনি ব্রাউজারটি ব্যবহার করার সময় ত্রুটিটি এখনও উপস্থিত রয়েছে কিনা।\nসমাধান 5. অন্যান্য সমস্ত ট্যাব বন্ধ করুন\nঅনেক ব্যবহারকারী রিপোর্ট করেছেন যে গুগল ক্রোমে খালি অন্যান্য সমস্ত ট্যাবগুলি বন্ধ করে দেওয়া 'পরিত্রাণ পেয়ে যায়' ওহ, স্ন্যাপ ! ” ত্রুটি. আপনি এটিতে ক্লিক করে এটি করতে পারেন এক্স একটি ট্যাবের নামের পাশে বোতাম। দুর্ভাগ্যক্রমে, গুগল ক্রোম থেকে বেরিয়ে আসা সর্বদা সমস্ত খোলা ট্যাবগুলি বন্ধ করে না, তাই আপনাকে খোলার প্রতিটি ট্যাব থেকে ম্যানুয়ালি বেরিয়ে আসতে হবে।\nআপনি যে ট্যাবগুলি খোলেছিলেন তা বন্ধ করার পরে, আপনাকে যে ওয়েবসাইটটি দিয়েছে সেটি দেখার জন্য চেষ্টা করুন ' ওহ, স্ন্যাপ ! ” ত্রুটি. আপনার অবিলম্বে এই পদ্ধতিটি কাজ করেছে কিনা তা দেখতে হবে।\nসমাধান 6. আপনার গুগল ক্রোম এক্সটেনশনগুলি অক্ষম করুন\nগুগল ক্রোম এক্সটেনশানগুলি হিট বা মিস হিসাবে পরিচিত। কিছু এক্সটেনশনে ক্ষতিকারক কোড বা এমন বৈশিষ্ট্য থাকতে পারে যা আপনার ভিজিট করা ওয়েবসাইটগুলিতে হস্তক্ষেপ করে। আমরা এটি ইনস্টল করা যে কোনও অপ্রয়োজনীয় এক্সটেনশনগুলি অক্ষম করার পরামর্শ দিচ্ছি এটি 'আও, স্ন্যাপ' ঠিক করে কিনা! ত্রুটি.\nগুগল ক্রোম খুলুন, তারপরে ক্লিক করুন আরও আইকন (উলম্বভাবে সাজানো তিনটি বিন্দু দ্বারা প্রদর্শিত) এবং উপরের দিকে ঘুরে আরও সরঞ্জাম । এখানে, ক্লিক করুন এক্সটেনশনগুলি ।বিকল্পভাবে, আপনি প্রবেশ করতে পারেন ক্রোম: // এক্সটেনশনস / আপনার ব্রাউজারে প্রবেশ করুন এবং এন্টার কী টিপুন।\nক্লিক করুন অপসারণ আপনার পরিচিতি বা প্রয়োজন নেই এমন কোনও এক্সটেনশনের বোতাম\nগুগল ক্রোম পুনরায় চালু করুন এবং আপনি 'ওও, স্ন্যাপ' ছাড়াই ব্রাউজ করতে সক্ষম কিনা তা পরীক্ষা করুন! ত্রুটি উপস্থিত।\nসমাধান 7. আপনার কম্পিউটার পুনরায় চালু করুন\nকিছু ক্ষেত্রে, কেবলমাত্র আপনার পুরো ডিভাইসটি পুনরায় চালু করা 'ওহ, স্ন্যাপ' ঠিক করতে পারে! ত্রুটি. নীচে বর্ণিত সঠিক পদ্ধতিটি ব্যবহার করে আপনার ডিভাইসটি বন্ধ করার বিষয়টি নিশ্চিত করুন:\nউইন্ডোজ এ, খুলুন শুরু নমুনা এবং ক্লিক করুন শক্তি বোতাম এখানে, হয় নির্বাচন করুন আবার শুরু বিকল্প বা যন্ত্র বন্ধ তারপরে আপনার কম্পিউটারটি আবার চালু করুন।\nম্যাক এ, ক্লিক করুন আপেল আপনার পর্দার উপরের বাম কোণে আইকন এবং কোনওটি চয়ন করুন আবার শুরু… বা বন্ধ করুন…\nলিনাক্সে, আপনি সাধারণত একটি বিকল্প খুঁজে পেতে পারেন লিনাক্স স্টার্ট মেনু প্রতি পুনরায় বুট করুন তোমার কম্পিউটার. বিকল্পভাবে, নিম্নলিখিত কমান্ডগুলির মধ্যে একটি ব্যবহার করুন:\nসুডো শাটডাউন এখন\nসমাধান 8. গুগল ক্রোম পুনরায় সেট করুন\nঅন্য কিছু যদি না কাজ করে তবে আপনার গুগল ক্রোম সেটিংস রিসেট করা কৌশলটি করতে পারে। আপনি নিম্নলিখিত পদক্ষেপগুলি সম্পাদন করলে আপনি এই পদ্ধতিটি চেষ্টা করতে পারেন।\nগুগল ক্রোম খুলুন, তারপরে ক্লিক করুন আরও আইকন (উলম্বভাবে সাজানো তিনটি বিন্দু দ্বারা প্রদর্শিত) এবং চয়ন করুন সেটিংস ।\nপৃষ্ঠার নীচে স্ক্রোল করুন এবং ক্লিক করুন উন্নত ।\nনেভিগেট করুন পুনরায় সেট করুন এবং পরিষ্কার করুন বিভাগ, তারপরে ক্লিক করুন সেটিংস তাদের মূল ডিফল্টগুলিতে পুনরুদ্ধার করুন ।\nপ্রক্রিয়াটি শেষ হওয়ার পরে, গুগল ক্রোম পুনরায় চালু করুন এবং দেখুন 'আও, স্ন্যাপ!' আপনি ব্রাউজারটি ব্যবহার করার সময় ত্রুটিটি এখনও উপস্থিত রয়েছে।\nবোনাস প্রকার: যদি উপরের সমাধানগুলি আপনার পক্ষে কাজ না করে, তবে আমরা একটি নতুন প্রোফাইল তৈরি করার পরামর্শ দিচ্ছি। এটি করতে, নীচের পদক্ষেপগুলি অনুসরণ করুন।\nব্রাউজারটি বন্ধ করুন এবং শর্টকাটটি ব্যবহার করে ফাইল এক্সপ্লোরার খুলুন উইন্ডোজ কী + ই আপনার কীবোর্ড থেকে\nকপি এবং পেস্ট ' % LOCALAPPDATA% গুগল ক্রোম ব্যবহারকারীর ডেটা 'ঠিকানা বারে কোট ছাড়াই without\n'নামক ফোল্ডারটি সন্ধান করুন ডিফল্ট 'যে উইন্ডো খোলে\nফোল্ডারে ডান ক্লিক করুন এবং তারপরে 'নির্বাচন করুন নতুন নামকরণ করুন। 'ফোল্ডারটির নাম দিন' আওসন্যাপ ব্যাকআপ ডিফল্ট ' (উক্তি ব্যতীত)\nআমরা আশা করি যে এই নিবন্ধটি আপনাকে 'সমাধান' করতে সহায়তা করেছে ওহ, স্ন্যাপ ! ” আপনার গুগল ক্রোম ব্রাউজারে ত্রুটি। নিরবচ্ছিন্নভাবে ইন্টারনেট ব্রাউজিং উপভোগ করুন!\n> গুগল ক্রোমে কীভাবে 'এরর_ক্যাচি_মিশু' ত্রুটি ঠিক করা যায়\n> গুগল ক্রোমে ERR_CONNECTION_REFUSED ত্রুটি কীভাবে ঠিক করবেন\n> গুগল ক্রোমে 'সার্ভার ডিএনএস ঠিকানা খুঁজে পাওয়া যায়নি' ত্রুটি কীভাবে ঠিক করবেন\n> গুগল ক্রোমে ত্রুটি কীভাবে 'আপনার সংযোগটি ব্যক্তিগত নয়' ঠিক করা যায়


‘নতুন সিনেমার সন্ধানে’ রোবের্জ-এর প্রাচ্য দর্শন » ক্যাটাগরী » ম্যাজিক লণ্ঠন\nচলচ্চিত্রের বই » ‘নতুন সিনেমার সন্ধানে’ রোবের্জ-এর প্রাচ্য দর্শন\n‘নতুন সিনেমার সন্ধানে’ রোবের্জ-এর প্রাচ্য দর্শন\nআব্দুর রাজ্জাক রাজ | সংখ্যা ১৪, জানুয়ারি ২০১৮\nচলচ্চিত্রের ‘সূতিকাগার’ খ্যাত ফ্রান্সে জন্মগ্রহণ করেছে কিংবদন্তি সব চলচ্চিত্রতাত্ত্বিক। তাদের অন্যতম গাস্তঁ রোবের্জ। যিনি তার জীবনের একটা উল্লেখযোগ্য সময় অতিবাহিত করেন ভারতে। এ সময় তিনি ভারতীয় চলচ্চিত্র, নির্মাতা ও দর্শককে খুব কাছ থেকে আপন নিরিখে দেখার সুযোগ পান; সাধুবাদ জানান নতুন ধরনের চলচ্চিত্রের সন্ধানরত ভারতীয় নির্মাতা ও দর্শককে। রোবের্জ হয়তো নিজেও অনুভব করেছিলেন একটা নতুন ধরনের চলচ্চিত্রের প্রয়োজনীয়তার। আর সেই নতুন চলচ্চিত্র বিকাশের প্রয়াস থেকেই লিখেছেন ‘নতুন সিনেমার সন্ধানে’ নামে গ্রন্থটি। এতে তিনি বিশ্লেষণী দৃষ্টিভঙ্গি দিয়ে বিচার করেছেন ভারতীয় চলচ্চিত্রকে, ইঙ্গিত করেছেন এর নানা সমস্যা এবং বর্তে দিয়েছেন সমাধানের বিভিন্ন উপায়ও। এটা আসলে রোবের্জের একটি ইংরেজি পাণ্ডুলিপির অনুবাদ। রোবের্জ ইংরেজি বইটির নাম দেন ‘Another Cinema for Another Society’। অনুবাদক সুস্মিতা ভট্টাচার্য এর বাংলা ভাষান্তর করেন ‘নতুন সিনেমার সন্ধানে’। মূলত চলচ্চিত্রের নানা প্রায়োগিক দিক উঠে এসেছে এই গ্রন্থে; পাশাপাশি বিভিন্ন তাত্ত্বিক ও ব্যবহারিক দিক নিয়েও আলোচনা হয়েছে।\n‘নতুন সিনেমার সন্ধানে’ চারটি প্রধান অংশে ভাগ করে লেখা—১. মুখবন্ধ; ২. প্রথম পর্ব; ৩. দ্বিতীয় পর্ব ও ৪. উপসংহার। মুখবন্ধ অংশে ‘একটি জঙ্গি কর্মসূচি’ নিয়ে বিস্তারিত আলোচনা করেছেন রোবের্জ। জঙ্গি কর্মসূচি বলতে লেখক এখানে নতুন চলচ্চিত্রের প্রসারের জন্য যেসব পদক্ষেপ গ্রহণ ও কার্যকর করা জরুরি সেসবকেই নির্দেশ করেন। এই কর্মসূচিতে অন্তর্ভুক্ত করা হয়েছে পাঁচটি সূত্রকে। সূত্রগুলো নতুন চলচ্চিত্রের প্রসারের জন্য অনুসরণীয় ও বেশ কার্যকর বলে ধরে নেওয়া যেতে পারে। মুখবন্ধের শেষে লেখক ঘোষণা দিয়েছেন, গ্রন্থের পরবর্তী অংশে জঙ্গি কর্মসূচি বাস্তবায়নের উপায় নিয়ে আলোচনা করা হবে।\nপ্রথম পর্বের মূল আলোচনার বিষয় মোটাদাগে চলচ্চিত্র। এই পর্বে মোট প্রবন্ধ পাঁচটি। প্রথম প্রবন্ধের টাইটেল ‘কীসের জন্য সিনেমা সিনেমা হয়ে উঠেছে?’। প্রবন্ধজুড়ে টাইটেলের প্রশ্নটির উত্তর খোঁজার চেষ্টা করা হয়েছে। রোবের্জ এখানে চলচ্চিত্রের সংজ্ঞাকে একটি নির্দিষ্ট গণ্ডিতে বাঁধার চেষ্টা করেছেন। কিন্তু এতে তিনি বেশ সচেতন ছিলেন বলে মাত্র কয়েকটি লাইনে চলচ্চিত্রের সংজ্ঞাকে সীমাবদ্ধ না করে, বিস্তারিত আলোচনার মাধ্যমে এ নিয়ে একটি সিদ্ধান্তে পৌঁছাতে সচেষ্ট হন। যদিও আপাতদৃষ্টিতে সেটাকে মোটেও সংজ্ঞা বলা ঠিক হবে না। এছাড়া তিনি চলচ্চিত্রের মাধ্যম, মাধ্যমের গতিপ্রকৃতি ও বিভিন্ন উপাদান নিয়েও আলোচনা করেছেন। চলচ্চিত্রের অন্যতম প্রধান দুই উপাদান হলো—কাল ও স্থান। গল্প বলার প্রয়োজনে চলচ্চিত্রে কাল বা সময়কে ধরতে হয়। এতে রক্ষিত হয় গল্পের ধারাবাহিকতা। আর চিত্রপ্রতিমার সাহায্যে গল্পের উপস্থাপনে স্থানও জরুরি বিষয় হয়ে ওঠে। চিত্রপ্রতিমার বিন্যাসের মাধ্যমে এই স্থান পর্দায় ধরা দেয়। এছাড়া চলচ্চিত্র নিয়ে কথা বলতে গিয়ে অবতারণা হয়েছে আঁদ্রে বাঁযা’র চিন্তা-চেতনার। রোবের্জের ধারণা, আঁদ্রে বাঁযার ‘সিনেমা কাকে বলে’—প্রশ্নটির এরূপ উত্থাপন ভুল ছিলো। কারণ চলচ্চিত্র বলতে বাঁযা শুধু নিওরিয়েলিজম ধারার চলচ্চিত্রকেই বুঝতেন। তিনি সমালোচনা করতেন শুধু এই ধারার চলচ্চিত্রেরই। এছাড়া এই প্রবন্ধে চলচ্চিত্রের আরেকটি বড়ো উপাদান নাটককে টেনে আনা হয়েছে। নাটকের বিভিন্ন উপাদান ও নীতি সম্পর্কেও আলোচনা করা হয়েছে সংক্ষিপ্তাকারে। সবশেষে নতুন চলচ্চিত্র বিকাশের প্রয়াস ও সামাজিকভাবে প্রয়োজনীয় চলচ্চিত্রের চলচ্চিত্রিক হওয়ার প্রত্যাশা নিয়ে আলোচনা হয়েছে।\nপ্রথম পর্বের অন্য প্রবন্ধগুলোতে মন্তাজের গঠন-কাঠামো, চলচ্চিত্রের নৃতত্ত্ব, চলচ্চিত্রের রসাস্বাদন ইত্যাদি বিষয় নিয়ে আলোচনা হয়েছে। মূলত মন্তাজ নিয়ে রোবের্জ এখানে প্রাথমিক ধারণা দিয়েছেন। একাধিক চিত্রপ্রতিমার পারস্পরিক সম্পর্কের ভিত্তিতে গ্রথিত একধরনের অর্থবহ বিন্যাস হলো মন্তাজ। আপাতদৃষ্টিতে সম্পর্ক নেই এমন কিছু চিত্রপ্রতিমার মধ্যে ঐক্য সাধন করা হয় মন্তাজের মাধ্যমে। আইজেনস্টাইন মূলত মন্তাজের মাধ্যমে একটি নতুন চলচ্চিত্র রীতি তৈরি করতে চেয়েছিলেন। মন্তাজ ছিলো তিনটি ক্রমিক স্তরে সজ্জিত। আইজেনস্টাইন এই তিনটি স্তরের উদ্দেশ্য সাধনের জন্য মন্তাজ ব্যবহার করেন।\nনৃতত্ত্ব নিয়ে কথা বলতে গিয়ে লেখক মানুষকে নিয়ে চলচ্চিত্র, এর শ্রেণিবিভাজন, প্রস্তাবিত শ্রেণিবিভাজন ও ভারতীয় দর্শকের মনস্তত্ত্বের প্রেক্ষাপটে চলচ্চিত্রের অবস্থান নির্ণয়ের চেষ্টা করেছেন। চলচ্চিত্র মানুষের জীবনের গল্পই বলে; চলচ্চিত্রে মানুষ নিজেকেই দেখতে চায় এবং দেখে পরিতৃপ্ত হয়। এখানে উঠে আসে মানুষের নানা ভাবমূর্তি। রোবের্জ সেই অসংখ্য ভাবমূর্তির শ্রেণিবিন্যাস সম্পর্কে জানাতে প্রবৃত্ত হয়েছেন। তবে রোবের্জ এখানে চলচ্চিত্রকে শুধু জীবনপঞ্জি হিসেবে দেখতে রাজি নন; চলচ্চিত্রকে বড়ো একটি শিল্পভাষা বলেও তিনি উল্লেখ করেন। চলচ্চিত্রের শ্রেণিবিভাজনের বিষয়ে তিনি স্পষ্টভাবে বলেন, এর নিখুঁত শ্রেণিবিভাজন সম্ভব নয়। আসলেও পৃথিবীতে এতো বেশি চলচ্চিত্র নির্মিত হয়েছে, সেগুলোকে শ্রেণিতে বিভাজন করার একটি নির্দিষ্ট ও গ্রহণযোগ্য পদ্ধতি আবিষ্কার করা প্রায় অসম্ভব। চলচ্চিত্রের শ্রেণিবিভাজনের ক্ষেত্রে প্রয়োগ করা পদ্ধতিগুলোর মধ্যে রোবের্জ তাই নানা সীমাবদ্ধতা খুঁজে পেয়েছেন এবং তা তুলেও ধরেছেন। তবে তিনি মনে করেন, সীমাবদ্ধতা থাকা সত্ত্বেও চলচ্চিত্রের শ্রেণিবিভাজনে এসব পদ্ধতি প্রয়োগ চলচ্চিত্রের যথার্থ মূল্যায়ন করবে। তাই চলচ্চিত্রের শ্রেণিবিভাজনে বিভিন্ন কার্যকরী পদ্ধতি উপস্থাপন এবং তা কার্যকরের উপায়সমূহ তুলে ধরা হয়েছে।\nদ্বিতীয় পর্বের মূল আলোচ্য বিষয় সমাজ। চলচ্চিত্রের সঙ্গে সমাজের সম্পর্ক, সমাজের পরিবর্তনে চলচ্চিত্রের প্রভাব, সমাজ পরিবর্তনের উপাদানের উপস্থিতি-অনুপস্থিতি, চলচ্চিত্রের শিল্প ও বাণিজ্যিক রূপ ইত্যাদি বিষয় এ পর্বে আলোচিত হয়েছে। এক শ্রেণির দর্শক চলচ্চিত্রকে সমাজ পরিবর্তনের অনুঘটক হিসেবে দেখতে চায়। তবে রোবের্জ মনে করেন, চলচ্চিত্রকে টিকিয়ে রাখতে হলে এটাকে শুধু সমাজ পরিবর্তনের উপাদান হিসেবে দেখলে হবে না; শিল্প হিসেবে এর পরিপূর্ণ বিকাশ ঘটাও জরুরি। চলচ্চিত্রের শিল্পরূপ ও বাণিজ্যিকীকরণের মধ্যে এমনভাবে পার্থক্য দেখানো হয়, মনে হয় এই দুইয়ের মধ্যে মিলন অসম্ভব। তবে ‘এক যুগের অবসান’ নামের প্রবন্ধে এ ধারণাকে ভুল বলে অভিহিত করেছেন রোবের্জ। তার মতে, বাণিজ্যিক ধারার চলচ্চিত্র সাধারণত একটি বৃহত্তর গোষ্ঠীর প্রয়োজন এবং শিল্পসম্মত চলচ্চিত্র একটি আদর্শ দৃষ্টিভঙ্গির প্রয়োজন মেটায়। তারপরও এমন চলচ্চিত্রের আশা করা যেতেই পারে, যা দুই শ্রেণিরই প্রয়োজন মেটাবে। এভাবেই শিল্প ও বাণিজ্যের মিলনে চলচ্চিত্র তার আসল মহিমায় আবির্ভূত হবে।\n‘হরেক তথ্য, কিছু বিভ্রান্তি’ টাইটেলের প্রবন্ধে চলচ্চিত্রশিল্পের বিকাশে একটি কার্যকরী গোষ্ঠীর উদ্যোগ ও ভূমিকা নিয়ে আলোচনা হয়েছে। এই কার্যকরী গোষ্ঠীর উদ্দেশ্য ছিলো ভারতীয় চলচ্চিত্রের বাণিজ্যিক ও শিল্পরূপের বর্তমান অবস্থা পরীক্ষা করা ও তার উন্নয়নে জাতীয় চলচ্চিত্র কৌশল প্রস্তাবনা করা। এই উদ্দেশ্যে তারা অনুসন্ধানমূলক পরীক্ষা চালিয়ে একটি প্রতিবেদনও তৈরি করে। প্রতিবেদনে ভারতীয় চলচ্চিত্রের বিকাশে সহায়ক এমন অনেক সুপারিশ করা হয়। জাতীয় চলচ্চিত্র কৌশল গঠনের জন্য কার্যকরী গোষ্ঠীর সামনে বহু তথ্য তুলে ধরা হয়েছিলো। কার্যকরী গোষ্ঠী তথ্যগুলোকে বিবরণীতে রূপ দেয় এবং চলচ্চিত্র কৌশলের ভিত্তিভূমি হিসেবে ধরে নেয়। গৃহীত তথ্যগুলোকে তারা মিশ্রিত করে। তবে কোনো কোনো ক্ষেত্রে তথ্যগুলোর মধ্যে ভেদাভেদ পরিলক্ষিত হয়। প্রবন্ধের পরবর্তী অংশে বিবরণীগুলো উদ্ধৃত এবং ব্যাখ্যা-বিশ্লেষণ করা হয়েছে। প্রায় প্রতিটি বিবরণীতে চলচ্চিত্রকে উল্লেখ করা হয়েছে, জনসংস্কৃতির সবচেয়ে বড়ো মাধ্যম হিসেবে। এখানে চলচ্চিত্রের শক্তিশালী অবস্থানকে ব্যবহার করে ব্যাপক সামাজিক পরিবর্তন সম্ভব বলে আশাবাদ ব্যক্ত করা হয়। এছাড়া ভারতীয় চলচ্চিত্রের বিভিন্ন অনুন্নত দিক তুলে ধরার পাশাপাশি দেখানো হয়েছে উন্নয়নের বিভিন্ন উপায়।\nপরবর্তী প্রবন্ধ ‘অনেক ছবি সম্পর্কে কিছু কথা’য় চলচ্চিত্রকে বিশেষভাবে চিহ্নিত ও নির্দিষ্ট শ্রেণিভুক্ত করার প্রবণতা নিয়ে প্রশ্ন তোলা হয়েছে। রোবের্জের মতে, শ্রেণিভুক্তকরণের এ ধরনের প্রবণতার জন্য অনেক চলচ্চিত্রের গুরুত্বপূর্ণ প্রসঙ্গ প্রায়ই উপেক্ষিত থেকে যায়। তারপরও শ্রেণিবিভাজনের প্রয়োজন রয়েছে বলে তিনি মনে করেন। তবে মন্দ, বাণিজ্যিক, দায়িত্বহীন ও কুশিক্ষামূলক চলচ্চিত্রের বিপরীতে ভালো, অব্যবসায়িক, শিল্পসম্মত, শিক্ষামূলক, দায়িত্বশীল চলচ্চিত্র বলে যে শ্রেণিবিন্যাস করা হচ্ছে, সেটা চলচ্চিত্র সম্পর্কে ধারণার অস্পষ্টতা থেকেই করা হয়। রোবের্জের ভাষায়, বিভেদকে বৈপরীত্যে রূপান্তরিত করা এক সাংস্কৃতিক অভ্যাসের ফল। তাই রোবের্জ মনে করেন, শিল্পসম্মত ও বাণিজ্যিক চলচ্চিত্র দুটি ভিন্ন মাধ্যম, এরা দুটি ভিন্ন সামাজিক উদ্দেশ্য সাধন করে। এই দুই উদ্দেশ্য একটি আরেকটির সঙ্গে ঘনিষ্ঠভাবে সংযুক্ত, কখনো কখনো অভিন্নও। ফলে কোনো কোনো নির্মাতা বাণিজ্যিক কাঠামোর মধ্যে থেকেও শিল্পসম্মত চলচ্চিত্র করতে পারে।\n‘সমাজ পরিবর্তনের কাজে ফিল্ম’ টাইটেলের প্রবন্ধে চলচ্চিত্রকে সমাজ পরিবর্তনের কাজে ব্যবহারের নানা উপায় নিয়ে আলোচনা হয়েছে। রোবের্জ ইঙ্গিত করেন, সাধারণত নির্মাতারা চলচ্চিত্র দিয়ে সমাজ পাল্টে ফেলা এবং প্রচলিত সমাজব্যবস্থাকে স্বীকার করে নেওয়ার ভিত্তিতে দুই শ্রেণিতে বিভক্ত। যারা চলচ্চিত্রকে সমাজ পরিবর্তনের উপাদান হিসেবে ব্যবহার করতে চায়, তারা ফিল্ম এস্টাবলিশমেন্টের ভিতর কিংবা বাইরে গিয়ে চলচ্চিত্র নির্মাণ করে। এছাড়া এস্টাবলিশমেন্টের ভিতরে ও বাইরে নির্মিত চলচ্চিত্রের বিভিন্ন সুবিধা ও সমস্যা দেখানো হয়েছে। প্রবন্ধের পরবর্তী অংশে আলোচনা হয়েছে একটি জটিল বিষয় নিয়ে। তথাকথিত সমান্তরাল ও বাণিজ্যিক চলচ্চিত্রের মধ্যে যে দ্বন্দ্ব, তা একই সঙ্গে সরকার ও চলচ্চিত্র কারখানাকে সমস্যায় ফেলছে। সরকারি পুরস্কার তালিকায় সাধারণত স্থান পায় সমান্তরাল চলচ্চিত্র, এতে চলচ্চিত্র কারখানা নির্মিত বাণিজ্যিক চলচ্চিত্রগুলোকে তিরস্কার করা হয়। অন্যদিকে দর্শক সমান্তরাল ধারার চলচ্চিত্রকে গ্রহণ করতে চায় না। তাদের ঝোঁক চলচ্চিত্র কারখানার বাণিজ্যিক প্রাধান্যশীল চলচ্চিত্রের ওপর। বাধ্য হয়েই সরকারি টেলিভিশন চ্যানেলগুলো বাণিজ্যিক চলচ্চিত্র সম্প্রচার করে। এতে আবার সরকার বিব্রত হয়। যেহেতু দর্শক বাণিজ্যিক চলচ্চিত্র গ্রহণ করছে, সেহেতু রোবের্জ মনে করেন, আলাদাভাবে সমান্তরাল বা শিক্ষামূলক চলচ্চিত্র নির্মাণের চেয়ে বাণিজ্যিক চলচ্চিত্রে শিক্ষা উপকরণ জুড়ে দেওয়া তুলনামূলক সহজ।\n‘ছবিতে রাজনীতি’ প্রবন্ধে তথাকথিত রাজনৈতিক চলচ্চিত্র নিয়ে বিস্তারিত আলোচনা হয়েছে। অবশ্য লেখক আলোচনার শুরুতে স্বীকার করে নিয়েছেন, রাজনৈতিক চলচ্চিত্রকে আসলে তালিকাবদ্ধ করা সম্ভব নয়। তবুও তিনি এখানে রাজনৈতিক চলচ্চিত্রের একটি রূপরেখা তুলে ধরেন। রাজনৈতিক চলচ্চিত্রের ক্ষেত্রে সাধারণত দেখা যায়, নির্মাতা চলচ্চিত্র দিয়ে সমাজব্যবস্থাকে প্রভাবনের চেষ্টা করে। এ উদ্দেশ্যে তিনি চলচ্চিত্রে এমন সব চিত্রপ্রতিমা জুড়ে দেন, যার প্রতীকী অর্থ প্রচলিত সমাজব্যবস্থার কোনো অসঙ্গতিকে ইঙ্গিত করে। এসব ইঙ্গিত দর্শকের মনোযোগকে সামাজিক সমস্যার দিকে টেনে নিয়ে যায়। এই প্রতীকী অর্থ সবসময় সুস্পষ্ট হয় না। এ বিষয়ে রোবের্জের বক্তব্য, রাজনৈতিকভাবে কার্যকর হতে গেলে এ ধরনের চলচ্চিত্রকে নান্দনিকতার স্তরে পৌঁছাতে হবে এমন নয়।\nরাজনৈতিক চলচ্চিত্র আসলে আঙ্গিকের প্রসঙ্গে নয়, ব্যাখ্যা-বিশ্লেষণের মাধ্যমে তালিকাবদ্ধ করতে হবে। তবুও এই চলচ্চিত্রের ক্ষেত্রে গঠন-কাঠামোও একটি বিবেচ্য বিষয়; বর্ণনাত্মক চিত্রপ্রতিমাই এর প্রধান উপাদান। তবে বক্তব্য উপস্থাপনের হুজুগে সাধারণত জোরালো ও বিশ্বাসযোগ্য চিত্রপ্রতিমা নির্মাণ সম্ভব হয় না। এতে এ ধরনের চলচ্চিত্রের শিল্পমান ক্ষুণ্ন হয়। যাহোক পরিশেষে রোবের্জ চেয়েছেন, দর্শক যেনো রাজনৈতিক চলচ্চিত্রের ছুতোয় তার নান্দনিক দৃষ্টিভঙ্গিকে হারিয়ে না ফেলে। প্রত্যেকটি চলচ্চিত্রকে দর্শকের নিজের মতো করে দেখার ও সমালোচনা করার অধিকার আছে। এতে তারা উপকৃত এবং নির্মাতার সঙ্গে তাদের সংযোগ স্থাপিত হবে। এ দায়িত্ব পালনে এগিয়ে আসতে হবে দর্শক এবং উদ্ভূত সমালোচক শ্রেণিকে।\n‘বিদেশী ছবির সাংস্কৃতিক ও সামাজিক প্রভাব’ প্রবন্ধটিতে ভারতীয় চলচ্চিত্রে বিদেশি চলচ্চিত্রের প্রভাব বিষয়ে আলোচনা করা হয়েছে। রোবের্জ মনে করেন, অন্য সমাজের জন্য অন্য সিনেমার প্রসারে বিদেশি চলচ্চিত্র প্রায়ই বাধা হয়ে দাঁড়ায়। তাই তিনি বিদেশি চলচ্চিত্রের এই ‘কু-প্রভাব’ থেকে ভারতীয় চলচ্চিত্রকে রক্ষার তাগিদে কিছু নীতি নির্ধারণের প্রয়োজন অনুভব করেন। সে উদ্দেশ্যেই তিনি এখানে সম্ভাব্য কিছু নীতি প্রস্তাব করেছেন। প্রস্তাবিত এই সম্ভাব্য নীতিগুলোই প্রবন্ধের মূল আলোচ্য বিষয় হয়ে দাঁড়িয়েছে। দেখা যায়, এখানে মোট ১০টি নীতি বা সূত্র প্রস্তাব করা হয়েছে। রোবের্জ এই নীতিগুলোকে তিনটি আলাদা শ্রেণিতে বিভাজন করেছেন—অঙ্গীকার, পদ্ধতি ও প্রত্যাশা। ‘প্রত্যাশা’ শ্রেণিতে লেখক একটি গুরুত্বপূর্ণ বিষয়ে কথা বলেছেন—মানুষের জীবনযাত্রার অবস্থা যখন পাল্টাবে, চলচ্চিত্রও তখনই পাল্টাবে। আসলেই, চলচ্চিত্র মানুষের জীবনে যথেষ্ট প্রভাব ফেলে, কিন্তু মানুষের জীবনযাত্রার ধরন তার চেয়ে বেশি প্রভাব ফেলে চলচ্চিত্রের ওপর। তাই চলচ্চিত্রকে পাল্টিয়ে মানুষকে পাল্টানোর আশা করা লেখকের মতে যুক্তিসঙ্গত নয়।\n‘ছবিতে ইতিহাস ও চিত্রায়িত ইতিহাস’ প্রবন্ধে লেখক চলচ্চিত্রে ইতিহাসকে খুঁজে দেখতে এবং ইতিহাস নির্ভর চলচ্চিত্রকে নির্দিষ্ট কিছু শ্রেণিতে ফেলতে চেষ্টা করেছেন। এছাড়াও এখানে চলচ্চিত্রের সাহায্যে ইতিহাস পাঠের প্রসঙ্গটিও এসেছে। লেখকের ভাষায়, এতে যেমন ছাত্রদের পক্ষে বিভিন্ন ঐতিহাসিক উপাদান দৃষ্টিগোচর করা সহজ হবে, তেমনি তাদের মধ্যে চলচ্চিত্র সম্পর্কে একধরনের মাধ্যমগত সচেতনতাও বৃদ্ধি পাবে।\nযে প্রবন্ধটি দিয়ে গ্রন্থটির উপসংহার টানা হয়েছে সেটা ‘নতুন দর্শকের জন্য চলচ্চিত্র-শিক্ষা’। রোবের্জ এখানে চলচ্চিত্র-শিক্ষার দুটি অর্থ করেছেন— ‘চলচ্চিত্র বিষয়ে শিক্ষা’ ও ‘চলচ্চিত্রের কাছ থেকে আমরা যে শিক্ষা পাই’। যাই হোক চলচ্চিত্র-শিক্ষা বিষয়ে কথা বলতে গিয়ে এখানে বিভিন্ন প্রাসঙ্গিক বিষয় টেনে আনা হয়েছে। শুরুতে লেখক দাবি করেছেন, চলচ্চিত্র সংস্কৃতিকে পুষ্ট করে। তার মতে, চলচ্চিত্র থেকে জনসাধারণ যে শিক্ষা নেয়, সেই শিক্ষা জনসাধারণের লালিত সংস্কৃতিকে প্রভাবিত করে; তবে তা খুব দ্রুত নয়। যদিও চলচ্চিত্র থেকে গৃহীত শিক্ষা ধীরে ধীরে সংস্কৃতির ধারাকে পাল্টে দেয়, তবে তা গোয়ার্তুমি করে নয়; বরং কোনো কোনো ক্ষেত্রে তা প্রচলিত ধারাকে সমর্থন দিয়েই।\nএ প্রবন্ধে চলচ্চিত্র-শিক্ষাকে মাধ্যম শিক্ষার অংশবিশেষ বলে উল্লেখ করা হয়েছে। কারণ চলচ্চিত্র ছাড়াও মাধ্যম শিক্ষার আরো অনেক উপাদান রয়েছে। আসলে মাধ্যমের যে উপাদানই হোক না কেনো, আমাদের উচিত সেটাকে মাধ্যম বিষয়ক শিক্ষা পরিকল্পনার অন্তর্ভুক্ত করা। কেননা মাধ্যমের প্রতিটি উপাদান থেকেই শিক্ষা লাভ করা সম্ভব। এক্ষেত্রে চলচ্চিত্র অনেকটা ব্যতিক্রম। চলচ্চিত্র এমন একটি উপাদান, যা মাধ্যমের অন্যান্য উপাদানগুলোর কার্যকারিতা বৃদ্ধিতে সাহায্য করে। এখানে চলচ্চিত্রসহ মাধ্যমের অন্যান্য উপাদান নিয়ে শিক্ষার একটা সাধারণ ও আদর্শ পাঠক্রমের প্রয়োজনীয়তার কথাও এসেছে। প্রবন্ধের পরবর্তী অংশে তরুণদের জন্য চলচ্চিত্র-শিক্ষা ও চলচ্চিত্র-শিক্ষার পদ্ধতি নিয়ে আলোচনা হয়েছে। তরুণদের জন্য চলচ্চিত্র-শিক্ষা নিয়ে কথা বলতে গিয়ে প্রত্যাশা করা হয়েছে, তারা যেনো তাদের চিত্রাভিজ্ঞতা কাজে লাগায়। তরুণরা যদি দায়িত্বশীল চিত্রনির্মাতা হয়ে ওঠে, তাহলে তা নতুন চলচ্চিত্রের বিকাশে সহায়ক ভূমিকা পালন করবে। এজন্য তরুণদেরকে চলচ্চিত্র শিক্ষাদানের কোনো বিকল্প নেই। চলচ্চিত্র-শিক্ষা তরুণদেরকে আদর্শ ও সচেতন বিচার-শক্তি সম্পন্ন দর্শক হিসেবেও গড়ে তুলবে; যা তাদেরকে পরবর্তী সময়ে দায়িত্বশীল চলচ্চিত্রনির্মাতা হয়ে উঠতে সাহায্য করবে। পরিশেষে, চলচ্চিত্র-শিক্ষার পদ্ধতি নিয়ে আলোচনার মধ্য দিয়ে প্রবন্ধের ইতি টানা হয়। আর এ বিষয়ে কথা বলতে গিয়ে রোবের্জ চলচ্চিত্র-শিক্ষক হিসেবে তরুণদের চলচ্চিত্র শিক্ষাদানে নিজের প্রয়োগকৃত পদ্ধতিগুলো তুলে ধরেন।\n‘নতুন সিনেমার সন্ধানে’ চলচ্চিত্র ঘরানায় গুরুত্বপূর্ণ গ্রন্থ হলেও এর ভাষাশৈলী অতি জটিল এবং বাক্যবিন্যাস এমন যে, কোনো কোনো ক্ষেত্রে মূল অর্থ উদ্ধারে পাঠককে অনেক সময় নিতে হয়। রোবের্জ তার ইংরেজি পাণ্ডুলিপিটি যে জটিল ভাষারীতিতে লিখেছেন—তা সহজ-সরল ভাষায় অনুবাদ করা দুরূহ বলে অনুবাদক স্বীকারও করে নিয়েছেন। তাই চেষ্টা থাকা সত্ত্বেও হয়তো যথাযথ প্রাঞ্জল ভাষায় তা অনুবাদ করা সম্ভব হয়নি। তবে অনুবাদ সহজ-সরল করতে গিয়ে কিছু সমস্যা যে হয়নি তা নয়, কোনো সময় আক্ষরিক অনুবাদ ছেড়ে আশ্রয় নেওয়া হয়েছে ভাবানুবাদের; যা থেকে আবার রোবের্জের মূল বক্তব্য ব্যাহত হওয়ার আশঙ্কা থেকে যায়। তারপরও গ্রন্থটি নতুন চলচ্চিত্রের বিকাশের পাশাপাশি চলচ্চিত্রের শিক্ষার্থীদের জন্যও জরুরি। এটা থেকে তারা যেমন নতুন চলচ্চিত্র সম্পর্কে ধারণা পাবে, নতুন সমাজের জন্য নতুন চলচ্চিত্র নির্মাণেও ব্রত হবে।\nবইয়ের নাম : নতুন সিনেমার সন্ধানে\nলেখক : গাস্তঁ রোবের্জ\nপ্রকাশক ও প্রকাশকাল : ১৯৮৪ খ্রিস্টাব্দ, বাণীশিল্প, কলকাতা\nপ্রচ্ছদ : রবি দত্ত\nলেখক : আব্দুর রাজ্জাক রাজ, রাজশাহী বিশ্ববিদ্যালয়ের গণযোগাযোগ ও সাংবাদিকতা বিভাগের প্রথম বর্ষের শিক্ষার্থী।


রাষ্ট্রীয় জাহাজে গত অর্থ বছরে লোকসান প্রায় ৪০ কোটি টাকা\nবিশেষ প্রতিবেদক ॥ রাষ্ট্রীয় জাহাজ চলাচল প্রতিষ্ঠান-বিঅইডব্লিউটিসি’র যাত্রী পরিবহন খাতে লোকসানের বোঝা ক্রমশ ভাড়ী হলেও সেবার মান তলানীতে ঠেকছে। গত অর্থ বছরে সংস্থাটির অভ্যন্তরীন ও উপকূলীয় যাত্রীসেবা খাতে লোকসানের পরিমান প্রায় ৪০ কোটি টাকায় ঠেকেছে। এমনকি যাত্রী সেবার মান উন্নয়নে (?) সংস্থাটির নৌ বহরে অর্ধ শতাধিক কোটি টাকা ব্যয়ে দুটি নতুন নৌযান সংগ্রহ করার পরে তা এখন গলার কাটা হয়ে উঠছে। এমভি মধুমতি ও এমভি বাঙালী নামের এসব নৌযান যাত্রী পরিবহনের পরিবর্তে বসিয়ে রাখলেই লোকসানের বোঝা কমে। অতিমাত্রার জ্বালানী ব্যয়ের এসব নৌযান প্রতি ট্রিপে ৩-৪ লাখ টাকা পরিচালন লোকসান গুনছে। অথচ প্যাডেল হুইল জাহাজগুলোতে জ্বালানী ব্যয় অর্ধেকেরও কম এবং ভ্রমনে যাত্রীদের আগ্রহ বেশী হলেও সংস্থাটির কারিগরি পরিদফতরের কতিপয় অতি উৎসাহী কর্মকর্তা অতিমাত্রার জ্বালানী ব্যয়ের নৌযান দুটি পরিচলনে বেশী আগ্রহী।\nপাশাপাশি পাডেল হুইল জাহাজগুলোর নিয়মিত মেরামত ও রক্ষনাবেক্ষনে উদাসীন সংস্থার কারিগরি পরিদফতর। প্রায় শত বছরের পুরনো এসব নৌযানগুলো ১৯৯৫ সালে পূণর্বাসনের পরে আজ পর্যন্ত ইঞ্জিনসমুহ ‘মেজর ওভারহলিং’ করা হয়নি। সবগুলো নৌযানের প্যাডেল ও তলার অবস্থাও ঝুকিপূর্ণ। সম্পূর্ণ জোড়াতালি দিয়ে ও জরুরী প্রয়োজনে মেরামতের মাধ্যমে নৌযানগুলো পরিচালনা করা হচ্ছে। তবে গত শনিবার পর্যন্ত সংস্থাটির ৪টি প্যাডেল জাহাজের ৩টিই অচল ছিল। এর মধ্যে গতকাল ‘পিএস টার্ণ’ জাহাজটি যাত্রী পরিবহনে ফিরলেও এর প্যাডেল ও মূল ইঞ্জিনের অবস্থা ভাল নয়। ২০০২ সালে নতুন ইঞ্জিন সংযোজন করা নৌযানটির প্যাডেল পরিপূর্ণভাবে পূণর্বাসন করা হয়নি গত ৩০ বছরেও। এমনকি নৌযানটি মূল ইঞ্জিনের ‘টার্বো চার্জার’ অকার্যকর হয়ে পড়ার পরে গত ৬ মাসেও তা সংগ্রহ করা হয়নি। ফলে আসন্ন বর্ষা মৌসুমে মেঘনার ভাটি ¯্রােত অতিক্রম করে নৌযনটি বরিশাল থেকে ঢাকায় পৌছতে পারবে না।\nএদিকে গত ২১ ফেব্রুয়ারী রাতে বরিশাল থেকে যাত্রী নিয়ে ঢাকায় যাবার পথে কাপ্তেন পথ হারিয়ে ‘পিএস মাহসুদ কে ভিন্ন পথে নিয়ে ডুবো চড়ায় তুলে দেবার পরে এর তলায় ফাটল ধরে। দুঘন্টা পরে জোয়ারে নৌযানটি চড়ামূক্ত হলেও তলার অবস্থা এতটাই নাজুক হয়ে পড়ে যে, তা যাত্রী পরিবহন থেকে প্রত্যাহার করে সংস্থাটির ডকইায়ের্ড তুলতে হয়েছে। আগামী ২০ মার্চের আগে পড়ে নৌযানটি যাত্রী পরিবহনে ফেরার কথা বলা হলেও তা কতটুকু সম্ভব হবে সে বিষয়টি এখনো নিশ্চিত নয়। এর আগে গত ৪ জুলাই প্রায় হাজারখানেক যাত্রী নিয়ে বরিশাল বন্দরের সন্নিকটে পিএস মাহসুদ বিপরিত দিক থেকে আসা একটি বেসরকারি নৌযানের সাথে সংঘর্ষে ব্যপকভাবে ক্ষতিগ্রস্থ হয়। ঐ দূর্ঘটনায় ৫ যাত্রীও নিহতও হয়। ঘাতক নৌযানটির মালিক-কর্তৃপক্ষ প্রায় ৪৫ লাখ টাকা ব্যয়ে মাহসুদ-এর মেরামত সম্পন্ন করে। কিন্তু ছয়মাসাধিককাল পরে যাত্রী পরিবহনে ফেরার মাস খানেকের মধ্যেই পুনরায় দূর্ঘটনায় পড়ে এখন আবার ডকইয়ার্ডে।\nঅপরদিকে গত প্রায় ৬ মাস ধরে যাত্রী পরিবহন থেকে সরিয়ে রাখা হয়েছে রাজধানীর সাথে দক্ষিণাঞ্চলের সবচেয়ে নির্ভযোগ্য নৌযান ‘পিএস অষ্ট্রিচ’কে। নৌযানটি যাত্রী পরিবহনের জন্য ঝুঁকিপূর্ণ বলে তকমা দিচ্ছে সংস্থার মেরিন বিভাগ। তবে গত কয়েকমাসে ভিআইপি সহ বিভিন্ন প্রতিষ্ঠানের প্রমোদ ভ্রমনের জন্য অস্ট্রিচকে ভাড়া দেয়া হয়েছে। তলা সহ উপরী কাঠামো মেরামতের লক্ষ্যে গত ২৬ ডিসেম্বর অষ্ট্রিচকে সংস্থার ২ নম্বর ডকইয়ার্ডে নেয়া হলেও এখনো তা স্লীপওয়েতে তোলা হয়নি। এমনকি নৌযানটির উপরীকাঠামোর মেরামত কাজ পর্যন্ত শুরু হয়নি গত প্রায় ৩ মাসে। এজন্য সংস্থার সদর দফ্তর থেকে প্রাক্কলন অনুমোদন দেয়া হলেও গতকাল পর্যন্ত কোন কাজ শুরু হয়নি। এমাসের মধ্যে পিএস মাহসুদ আনডক হলে পিএস অষ্ট্রিচকে ডকিং করার কথা রয়েছে।\nগত ২০ দিন যাবত রকেট স্টিমার সার্ভিসের ৬টি নৌযানর মধ্যে সচল ছিল দুটি। তবে এর মধ্যেই এমভি মধুমতি জাহাজটির প্রপেলার ক্ষতিগ্রস্থ হবার কারনে সেটিও যাত্রী পরিবহন থেকে সরিয়ে রাখা হয় ৪ দিন। গতকাল পিএস টার্ণ জাহাজটি যাত্রী পরিবহনে ফেরায় ঢাকা-চাঁদপুর-বরিশাল-ঝালকাঠী-পিরোজপুর হয়ে বাগেরহাটের মোড়েলগঞ্জ ও সপ্তাহে একদিন খুলনা পর্যন্ত রকেট স্টিমার সার্ভিসটি নিয়মিত চলার আশাবাদ ব্যক্ত করেছেন কর্তৃপক্ষ।\nতবে রাষ্ট্রীয় এ নৌ বানিজ্য প্রতিষ্ঠানটির রকেট স্টিমার সহ উপকূলীয় স্টিমার সার্ভিসের সব ঐতিহ্য ইতোমধ্যে ম্লান হয়ে গেছে। এসব সার্ভিসে যাত্রী সেবার মান তলানীতে ঠেকেছে বহু আগে। তবে খরচের বহরের কোন কমতি নেই। যাত্রী সেবার মান অক্ষুন্ন রাখা সহ তা উন্নয়ন আলাদা একটি ‘যাত্রী সেবা ইউনিট’ও রয়েছে। কিন্তু তার পরেও সংস্থাটির যাত্রীবাহী সার্ভিসের প্রতি ভোক্তাদের অসন্তুষ্টি এখন সর্বকালের সর্বোচ্চ পর্যায়ে। নতুন সংগ্রহ করা এমভি মধুমতি ও এমভি বাঙালী নৌযান দুটির প্রতি যাত্রীদের অসন্তুষ্টি শুরু থেকেই ষোল আনা। ৪টি প্যাডেল জাহাজের মধ্যে পিএস লেপচা ও পিএস টার্ণ-এর যাত্রী সেবার মানও অত্যন্ত করুন। এসব বিষয়ে সংস্থার যাত্রী সেবা ইউনিট প্রধানের মতামত জানতে গত ১৫দিনে একাধিকবার তার সেল ফোনে কলা করা হলেও তিনি ধরেন নি।\nতবে গতকাল সার্বিক বিষয় নিয়ে বিআইডব্লিউটিসি’র চেয়ারম্যান প্রকৌশলী ড. জ্ঞান রঞ্জন শীল-এর সাথে আলাপ করা হলে তিনি জানান, পিএস টার্ণ আজ(রবিবার) যাত্রী পরিবহনে ফিরছে। পাশাপাশি ২০ মার্চের আাগে-পড়ে পিএস মাহসুদ-এর মেরামত সম্পন্ন করে যাত্রী পরিবহনে দেয়ার সর্বোচ্চ প্রচেষ্টা অব্যাহত রয়েছে বলেও জানান তিনি। যাত্রী পরিবহন খাতে লোকসান এড়াতে ঢাকা থেকে খুলনা পর্যন্ত স্ক্রু-হুইল নৌযানগুলোর পরিবর্তে প্যাডেল হুইল জাহাজ চালানোরও সিদ্ধান্ত হয়েছে বলে জানিয়ে মাহসুদ যাত্রী পরিবহনে ফিরলে মধুমতির যাত্রাপথ মোড়েলগঞ্জ পর্যন্ত সিমিত করার কথাও জানান তিনি। যাত্রীবাহী নৌযানগুলো নিয়মিত মেরামত ও রক্ষনাবেক্ষন সহ এ খাতে দূর্ণীতি বন্ধে সব ধরনের পদক্ষেপ গ্রহনের কথা জানান সংস্থার চেয়ারম্যান।\nউল্লেখ্য, গত অর্থ বছরে রকেট স্টিমার সার্ভিস সহ অভ্যন্তরীন যাত্রী পরিবহন খাতে সংস্থাটির মোট আয় হয়েছে ৬ কোটি ১০ লাখ টাকার মত এবং জ্বালানী, মেরামত ও সংস্থাপন সহ পরিচালন মোট ব্যয় হয়েছে ৩০ কোটি ১২ লাখ টাকা। পাশাপাশি উপকূলীয় নৌপথে আয় ছিল ৬ কোটি ৪৩ লাখ টাকার মত। আর ব্যয় হয়েছে ২১ কোটি ৩২ লাখ টাকারও বেশী। ফলে সব মিলিয়ে যাত্রী পরিবহন খাতে সরকারী নৌ বানিজ্য প্রতিষ্ঠানটির নীট লোকসানের পরিমান ছিল প্রায় ৩৯ কোটি টাকা।


বুধবার, ২১ অক্টোবর ২০২০ ইং, বাংলা ৫, কার্তিক ১৪২৭\nসাত করোনা রোগীর সঙ্গে একই বাড়িতে তিন্নি\nএক সময় বাংলা নাটক ও বিজ্ঞাপনে নিয়মিত কাজ করতেন অভিনেত্রী শ্রাবস্তী দত্ত তিন্নি। কাজ করেছিলেন দুটি চলচ্চিত্রেও। কিন্তু ২০১২ সালের পর থেকে তিনি অভিনয় থেকে দূরে। তেমনি দূরে দেশ থেকেও। প্রথম সংসারের মেয়ে ওয়ারিশাকে নিয়ে কয়েক বছর ধরে তিন্নি বসবাস করছেন কানাডার কুইবেক প্রদেশে।\nএইম ইন লাইফ’ নাটকের তিন্নির কথা মনে আছে? দেড় মাস ঘরে আটকে আছেন। যে বাড়িটায় থাকছেন, সেখানে সাতজন করোনা রোগী পাওয়া গেছে। আতঙ্কে কাটছে তাঁর দিন-রাত।\nবাড়িটায় করোনাভাইরাস আক্রান্ত রোগী পাওয়া গেছে জানার পর ভেবেছিলেন, সেখান থেকে চলে যাবেন। পরে মনে হলো দরকার নেই। বাসায় মাস্ক, হ্যান্ড গ্লাভস, স্যানিটাইজার ছিল না। সেখান থেকে একটু দূরে বন্ধু মনিকার বাড়ি। সে এসেই এসব দিয়ে গেলেন। আপাতত নিরাপদ তিন্নি। আত্মীয়স্বজনদের কী অবস্থা? তিন্নি বলেন, ‘আমার তিন ফুপু আছেন কানাডায়। বাবা–মা বাংলাদেশে। প্রতিদিনই ফোনে কথা হয়। কিন্তু বাবা-মার জন্য চিন্তা হচ্ছে। দাদাবাড়ি নেত্রকোনার কাজিনরা, ঢাকায় বাবা-মা, কানাডার ফুপুরা মিলে সামাজিক যোগাযোগমাধ্যমে একটা চ্যাটগ্রুপ খুলেছি। সেখানে সবাই একসঙ্গে যোগযোগ করছি।’\nঅভিনেত্রী আরও জানান, ‘যুক্তরাষ্ট্র থেকে টনি ডায়েস, শ্রাবন্তী, তমালিকা, রিচি সোলায়মানসহ অনেকই তার খোঁজ নিয়েছেন। এছাড়া ঢাকা থেকে পার্থ বড়ুয়া, চঞ্চল চৌধুরীসহ বেশ কয়েকজন যোগাযোগ করেছেন।’ কিন্তু মেয়ে ওয়ারিশার বাবা অভিনেতা হিল্লোল? তিন্নি বলেন, ‘সে যুক্তরাষ্ট্রে থাকে। মেয়ের সঙ্গে তার কথা হয়। দাদা-দাদি, চাচারা সবাই ওয়ারিশার খোঁজ নেন।’\nহিল্লোলের সঙ্গে তিন্নি বিয়ে হয়েছিল ২০০৬ সালের ২৮ ডিসেম্বর। কয়েক বছর পর ভেঙে যায় সেই সংসার। এরপর ২০১৪ সালের ১৮ ফেব্রুয়ারি অভিনেত্রী বিয়ে করেন আদনান হুদা সাদ নামের আরেকজনকে। সেই সংসারেও তিন্নির একটি মেয়ে আছে। নাম আরিশা, বয়স পাঁচ বছর। কিন্তু নায়িকার সেই সংসারও টেকেনি।\nতিন্নির দ্বিতীয় সংসারের মেয়ে আরিশা ঢাকায় তার বাবা আদনানের কাছে থাকে। মেয়ে ও দ্বিতীয় স্বামীর সঙ্গে তার নিয়মিত কথা হয় বলে জানান তিন্নি। অভিনেত্রী বলেন, বছর দেড়েকের মধ্যে তিনি দেশে ফিরে আসবেন। এরপর আবার অভিনয়ে নিয়মিত হওয়ার চেষ্টা করবেন।\nবাবার মতোই কোটিপতি অপূর্বের ছেলে


পেছনের দরজা দিয়ে ক্যাম্পাস ছাড়লেন বেরোবি ভিসি! | রংপুরের ক্যাম্পাস | CampusLive24.com\nPublished: 2021-01-15 23:16:49 BdST, Updated: 2021-03-08 21:46:18 BdST\nবেরোবি লাইভ: রংপুরের বেগম রোকেয়া বিশ্ববিদ্যালয়ের (বেরোবি) ভিসি অধ্যাপক ড. নাজমুল আহসান কলিমউল্লাহর বাসভবন ঘেরাও করে সাড়ে তিন ঘণ্টা অবস্থান করেও তার সাক্ষাৎ পাননি বিভিন্ন অনুষদের শিক্ষক-শিক্ষার্থীরা। তাদের অভিযোগ ভিসি তাদের আসার খবর পেয়ে বাসভবনের পেছনের দরজা দিয়ে ক্যাম্পাস ছেড়েছেন। এ ঘটনায় শিক্ষক-কর্মকর্তা ও শিক্ষার্থীদের মধ্যে তীব্র ক্ষোভের সৃস্টি হয়েছে।\nএ বিষয়ে বেরোবির অধিকার সুরক্ষা পরিষদের আহবায়ক অধ্যাপক ড. মতিউর রহমান বলেন, দীর্ঘ প্রায় এক বছর ধরে ভিসি ক্যাম্পাসে আসেন না। শুক্রবার সকালে গোপনে তিনি ঢাকা থেকে আসার খবর পেয়ে নিজেই ভিসির পিএস আমিনুর রহমানকে ফোন করি। পরে নিশ্চিত হই ভিসি সকাল ৯টার দিকে ঢাকা থেকে ক্যাম্পাসে এসেছেন এবং তার বাসভবনে অবস্থান করছেন। এ কথা জানার পর ভিসির সঙ্গে দেখা করার জন্য তাকে জানালে পিএস জানান বিষয়টি ভিসিকে জানিয়ে সময় জানানো হবে।\nতবে অনেকক্ষণ অপেক্ষা করার পরেও কোনও সাড়া না পেয়ে অধিকার সুরক্ষা পরিষদের নেতৃবৃন্দ শিক্ষক ও কর্মকর্তারা বেলা পৌনে এগারটার দিকে ভিসির বাসভবন ঘেরাও করে সেখানে অবস্থান নেন। সেখানে দুপুর আড়াইটা পর্যন্ত অবস্থান করার পর জানা যায় নাজমুল আহসান কলিম উল্লাহ শিক্ষকদের আসার খবর পেয়ে বাসভবনের পেছন গেট দিয়ে গোপনে পালিয়ে গেছেন।\nএ বিষয়ে জানতে ভিসির সঙ্গে বেশ কয়েকবার যোগাযোগ করা হলেও তার মোবাইলফোনটি বন্ধ পাওয়া যায়। প্রসঙ্গত, ২০১৭ সালে ১৪ জুন বিশ্ববিদ্যালয়ের ৪র্থ ভিসি হিসেবে নিয়োগ পান ড. নাজমুল আহসান কলিমউল্লাহ। চলতি বছরের ১৪ জুন তার নিয়োগের মেয়াদ শেষ হবে।


কেন্দ্রশাসিত অঞ্চলের মর্যাদা দেওয়া হোক বাংলার এই জেলাকে! দাবি এলাকাবাসীর! কি করবেন সরকার? - Bharat Barta\nHome/নিউজ/কেন্দ্রশাসিত অঞ্চলের মর্যাদা দেওয়া হোক বাংলার এই জেলাকে! দাবি এলাকাবাসীর! কি করবেন সরকার?\nকেন্দ্রশাসিত অঞ্চলের মর্যাদা দেওয়া হোক বাংলার এই জেলাকে! দাবি এলাকাবাসীর! কি করবেন সরকার?\nBharat Barta DeskAugust 8, 2019 , 2:53 AM\nদার্জিলিংয়ে নতুন করে আন্দোলনের হুশিয়ারী দিলেন বিনয় তামাং এবং বিমল গুরুং।দুইজনেই আলাদা ভাবে এই আন্দোলনের ডাক দিয়েছেন।বিনয় অবশ্য তার আন্দোলনে সব দলকেই যোগ দেওয়ার জন্য ডাক দিলেন।উপত‍্যকা রাজ‍্যকে দুই ভাগে ভাঙার উদাহরণ দেখিয়ে দার্জিলিংকে বিধানসভা সহ কেন্দ্রশাসিত অঞ্চল হিসেবে ঘোষণা করার দাবি উঠল পাহাড়ের প্রায় সব পক্ষ থেকে।জম্মু-কাশ্মীরকে দুই ভাগে ভেঙে দুটি নতুন কেন্দ্রশাসিত অঞ্চল তৈরির খবরে নতুন দিশা দেখতে পাচ্ছে পাহাড়।কেন্দ্রশাসিত অঞ্চলের দাবি উঠতে শুরু করেছে দার্জিলিংয়ে।বিমল গুরুংপন্হী মোর্চার মুখপাত্র বিপি বজগাইও একজোট হওয়ার পক্ষে সওয়াল করে জানান, একই দাবিতে লড়তে থাকা সব দলের সঙ্গে আলোচনায় বসতে রাজি তারা।\nসাংসদ রাজু বিস্তা সংসদে কেন গোর্খাল্যান্ডের দাবি তুলছেন না, এই প্রশ্ন তুলে বিনয় বলেন, অন্য রাজ‍্যের সাংসদ লোকসভায় গোর্খাল্যান্ডের দাবি তুললেও দার্জিলিংয়ের সাংসদ চুপ করে বসে আছেন।গোর্খাল্যান্ডের দাবির সঙ্গে কেন্দ্রীয় সরকারের উদাসীনতার বিরুদ্ধে আন্দোলনে নামব।সাংসদ রাজু বিস্তা বলেন, ২০২৪ সালের মধ্যে পাহাড়ের স্হায়ী সমাধান হবে বলে তিনি আশাবাদী।বিজেপি স্হায়ী রাজনৈতিক সমাধানের প্রতিশ্রুতি দিয়েছে।সেটা গোর্খাল্যান্ড হোক, বিধানসভা সহ কেন্দ্রশাসিত অঞ্চল হোক বা অন্য কিছু।সব পক্ষকে নিয়ে আলোচনা করে এই সংক্রান্ত সিদ্ধান্ত নেওয়া হবে।রোশন সংবাদ সংস্থাকে বলেন, আমাদের মনে হয়, এটাই সেরা সময়।দার্জিলিংকে কেন্দ্রশাসিত অঞ্চলের মর্যাদা দেওয়া হোক।আমরা খুব শিগগির আন্দোলনে নামবো। এই আন্দোলনে নরেন্দ্র মোদী কতটা গুরুত্বপূর্ণ ভূমিকা পালন করে, সেই নিয়ে তাকিয়ে রয়েছে সবাই।


কনস্ট্রাকশন জগতের অগ্রদূত হাজী আবদুল মোনেমের আজ ১ম মৃত্যুবার্ষিকী -\nকনস্ট্রাকশন জগতের অগ্রদূত হাজী আবদুল মোনেমের আজ ১ম মৃত্যুবার্ষিকী\nMay 30, 2021 May 31, 2021 editor\t0 Comments\nব্রাহ্মণবাড়িয়ার কৃতিসন্তান মোনেমের পিতার নাম মৌলভী আবদুল ওয়াহেদ ও মাতা হোসনা বানু। হোসনা বানু ছিলেন জেলার আখাউড়া উপজেলার নূরপুর (সাবেক হিরাপুর) গ্রামের ইমাম উদ্দিন মুন্সির ছেলে সফি উদ্দিন ভূইয়ার কন্যা। আবদুল মোনেমকে ছোট বেলায় ছালু মিয়া নামে ডাকা হতো।আবদুল মোনেমের পূর্বপুরুষ ছিলেন ব্রাহ্মণবাড়িয়া জেলার নবীনগর উপজেলার মানুষ। নবীনগর উপজেলার উত্তর-পূর্বাংশে অবস্থিত বড়াইল ইউনিয়নের অধিবাসী ছিলেন তারা।\nবড়াইল ইউনিয়নটি বর্তমানে উপজেলার এক নম্বর ইউনিয়ন। ব্রাহ্মণবাড়িয়া সদর উপজেলা ও আশুগঞ্জ উপজেলার সীমানা লাগোয়া বড়াইল ইউনিয়নের পশ্চিমে কৃষ্ণনগর ইউনিয়ন, দক্ষিণে তিতাস নদী ও বিদ্যাকুট ইউনিয়ন, পুবে ব্রাহ্মণবাড়িয়া সদর উপজেলার সাদেকপুর ইউনিয়ন এবং উত্তরে রয়েছে আশুগঞ্জ উপজেলার দক্ষিণ তারুয়া ইউনিয়ন ও শরীফপুর ইউনিয়ন।\nবড়াইল ইউনিয়নের গ্রামগুলো হলো- বড়াইল, খারঘর, জালশুকা, মেরাতলী, গোসাইপুর, চরগোসাইপুর, রাধানগর, ঘিয়ারা ও ধোপাচং।\nবড়াইল গ্রামের সফর আলী মুন্সির ছিল তিন ছেলে। তারা হলেন ওমেদ আলী মুন্সি, বাবর আলী মুন্সি ও তাজউদ্দিন মুন্সি।\n☸ ওমেদ আলী মুন্সি:\nব্রাহ্মণবাড়িয়া সদর উপজেলার রামরাইল ইউনিয়নের বিজেশ্বর গ্রামের আড়াই খন্দকারের এক মেয়ের সাথে সফর আলী মুন্সির জ্যেষ্ঠপুত্র ওমেদ আলী মুন্সির বিয়ে হয়। বিয়ের পর ওমেদ আলী মুন্সি বিজেশ্বর গ্রামেই জমি ক্রয়ের পর গৃহনির্মাণ করে সেখানে বসবাস করা আরম্ভ করেন।\nআসমত আলী ও মৌলভী আবদুল ওয়াহেদ নামে দু’ছেলে রেখে ওমেদ আলী মুন্সি পরিণত বয়সেই মৃত্যুবরণ করেন।\n☸ বাবর আলী মুন্সি:\nসফর আলী মুন্সির দ্বিতীয় পুত্র বাবর আলী মুন্সি বড়াইল গ্রামেই বসবাস করেন। বাবর আলী মুন্সির ছিল দু’ছেলে- দেওয়ান কাজী ও আবুল হোসেন। দেওয়ান কাজীর পুত্র আবু সোলায়মান তার সন্তান সন্ততি নিয়ে পৈতৃক ভিটায় বসবাস কায়েম করেছিলেন।\n☸ তাজউদ্দিন মুন্সি:\nনবীনগরের বড়াইল গ্রাম ছেড়ে তাজউদ্দিন মুন্সি সিলেটে চলে যান। সেখানকার বাইশ টিলা নামক স্থানে গিয়ে নিজবসতি কায়েম করেন। বিজেশ্বর গ্রামে বসবাসকালে ওমেদ আলীর দু’ছেলে জন্ম গ্রহণ করে।\nতারা হলেন আসমত আলী ও মৌলভী আবদুল ওয়াহেদ। মৌলভী আবদুল ওয়াহেদের জীবদ্দশায় তার বড় ভাই আসমত আলী মৃত্যুবরণ করেন। মৃত্যুকালে আসমত আলী চার ছেলে রেখে যান। তার ছেলেরা হলেন, ১. সুরুজ মিয়া, ২. চাঁন মিয়া, ৩. মোনেমের জন্খউড়ার হীরাপুর(বর্তমান নূরপুর) গ্রামের ইমাম উদ্দিন মুন্সির ছেলে সফি উদ্দিন ভূঁইয়ার কন্যা মোসাম্মৎ হোসনা বানুর সাথে মৌলভী আবদুল ওয়াহেদ বিবাহ বন্ধনে আবদ্ধ হন।\nমোসাম্মৎ হোসনা বানুর মাতা ছিলেন এতিমুন্নেসা বেগম। বিবাহের কিছুদিন পর মৌলভী আবদুল ওয়াহেদ তার স্ত্রী মোসাম্মৎ হোসনা বানুকে নিয়ে নিজ কর্মস্থল কলকাতায় চলে যান।\nমোসাম্মৎ হোসনা বানু কলকাতায় অবস্থানকালে গর্ভধারণ করার পর সন্তান প্রসবের আগে তিনি কলকাতা থেকে চলে আসেন পিত্রালয় আখাউড়ার নূরপুরে। নির্ধারিত সময়ে নূরপুরে ১৯৩৭ সালের ৫ই জানুয়ারি তার এক পুত্রসন্তান জন্মগ্রহণ করে।\nনবজাত সন্তানের নাম রাখা হয় আবদুল মোনেম। তার ডাক নাম রাখা হয় ছালু মিয়া।\nমৌলভী আবদুল ওয়াহেদের মৃত্যু:\nমৌলভী আবদুল ওয়াহেদ কলকাতায় তাঁর কর্মস্থলে অবস্থান কালে হঠাৎ রোগাক্রান্ত হয়ে ১৯৩৮ সালে মৃত্যুবরণ করেন। তাঁর মৃত্যুর পর তার মৃতদেহ গ্রামের বাড়ি ব্রাহ্মণবাড়িয়ার বিজেশ্বরে আনা হয়নি।\nমৌলভী আবদুল ওয়াহেদের সহকর্মীদের ইচ্ছায় তাকে কলকাতায় শিক্ষাগ্রহণ করা তার মাদরাসার মসজিদ প্রাঙ্গণের গোরস্থানে সম্মানের সহিত সমাহিত করা হয়।\nমৌলভী আবদুল ওয়াহেদ যখন মৃত্যুবরণ করেন তখন তার একমাত্র ছেলে আবদুল মোনেমের বয়স এক বছরও পূর্ণ হয়নি। যুবতী স্ত্রী মোসাম্মৎ হোসনা বানু তার শিশুপুত্র আবদুল মোনেমকে নিয়ে বাবার বাড়ি আখাউড়ার নূরপুরেই অবস্থান করেন। তিনি তার স্বামীর বাড়ি ব্রাহ্মণবাড়িয়ার বিজেশ্বরে আসেননি।\nবিধবা যুবতী হোসনা বানুর জীবন সংগ্রাম:\nবয়সে একমাত্র ছেলেকে নিয়ে বিধবা হওয়ার পর তার বোনেরা ও ভাইয়েরা হোসনা বানুকে আবার বিয়ের জন্য চাপ দেন। অল্প বয়সে বিধবা হয়ে একমাত্র শিশুপুত্রকে নিয়েই জীবন কাটানোর জন্য তিনি সাহসী সিদ্ধান্ত গ্রহণ করেন।\nপ্রতিজ্ঞা করেন এই শিশুপুত্রকে যেমন করেই হোক তিনি মানুষ করবেন। এই পিতৃহারা শিশু আবদুল মোনেম যেন বড় হয়ে মানুষের মত মানুষ হয়ে পিতা মৌলভী আবদুল ওয়াহেদের নাম ধরে রাখার যোগ্য হয় সেদিকেই হোসনা বানু মনোনিবেশ করেন।\nনিজের আরাম আয়েশের দিকে নজর দিলে হয়তো বিয়ে করে সুখ ও শান্তি পেতে পারেন কিন্তু এই শিশুসন্তানের ভবিষ্যত দেখবে কে?\nএকমাত্র শিশু মোনেমের জন্য তিনি তার সকল সুখ ও আয়েশ ত্যাগ করার সিদ্ধান্তে তিনি অটল থাকার বিষয়ে জেদ ধরলেন। ভাই ও বোনদের সুপরামর্শে তিনি সায় দিতে পারলেন না।\nতারপরও তার ভাইয়েরা তাকে এই একান্ত ও কঠিন সিদ্ধান্ত পরিবর্তন করে বিবাহ করার জন্য চাপ দিতেই থাকেন।\nএতে তিনি বিরক্তি প্রকাশ করেন। স্বামীর ভিটেয় গিয়ে বসবাসের সুযোগ থাকার পরেও তিনি ভাইদের থেকে পৃথক হয়ে নূরপুরেই পিতার বাড়িতেই একটি আলাদা ঘর তৈরি করে ছেলেকে নিয়ে বসবাস করা আরম্ভ করেন। শুরু হয় নূরপুরে তার সংগ্রাম মুখর কঠিন জীবন।\nকঠিন সংগ্রামী জীবনের সূচনা:\nতখনকার দিনে পল্লীগ্রামে মহিলাদের কর্মসংস্থান তেমন সুযোগ ছিল না। তখন গ্রামের প্রায় সকলেই কৃষক। পুরো বর্ষাকাল মানুষ থাকে কর্মহীন।\nকৃষকের জমিতে তখন ধান,পাট, চিনা, কাউন, মিষ্টি আলু, তেলবীজ, ডাল ইত্যাদি প্রধান প্রধান ফসল উৎপাদন হতো।\nধান থেকে চাউল করার জন্য তখনকার দিনে প্রধান উপায় ছিল ঢেঁকিতে ধান ভানা বা ছাটাই করা। সে সময়ে গ্রামাঞ্চলে চালকলের প্রচলন হয়নি। ঢেঁকি ব্যতিরেকে গাইল-ছিয়ার মাধ্যমেও মহিলারা বাড়ি বাড়ি ধান ভানার কাজ করতেন।\nমহিলা শ্রমিকদের ধান ভানার নিয়ম ছিল বড় কৃষকের বাড়ি থেকে ধান এনে তা চাউল করে ফেরত দিতে হত।\nধান থেকে চাউল করার বিনিময়ে শ্রমিককে শ্রমের মূল্য পরিশোধ করার ক্ষেত্রে বেশির ভাগ সময় চাউল দিয়েই শ্রমিককে তার শ্রমের মজুরি পরিশোধ করতো। এ প্রথাকে বলা হতো ‘ভারকি ভানা’।\nপাটের আঁশ ছাড়িয়ে বর্ষাকালে কিছু উপার্জন করা যেত। গ্রামাঞ্চলের গরীব মহিলাদের ক্ষেত্রে কায়িক পরিশ্রম করে এসব উপায়ে রোজগার করার কিছু সুযোগ ছিল। আরও ছিল গরু ছাগল ভাগীতে পালন করা।\nএ নিয়মে মালিক তাদের গরু ছাগল ফেরত নিলে পালনকারীকে কিছু টাকা দিয়ে যেতো। বুদ্ধিমতি রমনী হোসনা বানু কারও উপর নির্ভরশীল না হয়ে নিজের কায়িক শ্রমের মাধ্যমে উপার্জনে চলার কাজে নিয়োজিত হওয়া সম্মানের পেশা হিসাবে বেছে নিলেন।\nশুরু হয় তার নিজের শ্রমে সংসার পরিচালনার কঠিন জীবন। এই কাজের মাধ্যমে তিনি যা আয় করতেন তা দিয়ে মা ও ছেলের জীবন নির্বিঘ্নেই চলে যেতো।\nহোসনা বানু তার ভাইদের সহায় সম্পত্তি থেকে কিছুই নেননি বা গ্রহণ করেননি। তার প্রাপ্য পৈতৃক সম্পত্তি তিনি তার ভাই-বোনদের মধ্যে ভাগ করে দিয়ে দেন, নিজে কিছুই নেননি। বরং ভাইয়ের পরিবারের ছেলেমেয়েদেরকে ভরণপোষণ করেছেন হোসনা বানু।\nআবদুল মোনেমের শিক্ষা গ্রহণ:\nমা হোসনা বানুর ছত্রছায়ায় হিরাপুর প্রাথমিক বিদ্যালয়ে আবদুল মোনেম ভর্তি হয়ে লেখাপড়া শুরু করেন। প্রয়াত মৌলভী আবদুল ওয়াহেদের একমাত্র ছেলে বড় হয়ে প্রাথমিক বিদ্যালয়ে ভর্তি হয়েছে এই সংবাদ অবহিত হয়ে আবদুল ওয়াহেদের বন্ধু বর্তমান গাজীপুর জেলার কালিয়াকৈর উপজেলার গজনবী নামে জনৈক ব্যক্তি তার সহায়তায় এগিয়ে আসেন।\nতিনি হোসনা বানুর নামে আবদুল মোনেমের লেখাপড়ার খরচ নির্বাহের জন্য পোস্ট অফিসের মাধ্যমে মনি অর্ডার যোগে বেশ কিছু টাকা পাঠিয়ে দেন। আবদুল মোনেমের লেখাপড়ার জন্য গজনবী সাহেবের টাকা পাঠানোর বিষয়টি হোসনা বানুর পছন্দ হয়নি।\nআবদুল মোনেমের লেখাপড়ার খরচ তিনি নিজেই চালিয়ে নিচ্ছিলেন। গজনবী সাহেবের প্রেরিত টাকা তিনি মোনেমের লেখাপড়ায় খরচ করেননি।\nচেয়েছিলেন গজনবী সাহেবের টাকা ফেরত দিবেন কিন্তু টাকাটা ফেরত দেওয়া শোভনীয় হবে না বিধায় সেদিকে তিনি আর যাননি। তবে আর কোন টাকা না পাঠানোর জন্য তিনি গজনবী সাহেবকে অনুরোধ করে চিঠি পাঠান।\nগজনবী সাহেবের প্রেরিত টাকা দিয়ে হিরাপুর গ্রামে কিছু কৃষি জমি ক্রয় করে রাখেন। বড় হয়ে হিরাপুরে জামে মসজিদ প্রতিষ্ঠার সময় আবদুল মোনেম তার মায়ের কেনা কৃষি জমিগুলি দান করে দিয়েছেন।\nহিরাপুর প্রাথমিক বিদ্যালয়ের লেখাপড়া শেষ হলে হোসনা বানু আবদুল মোনেমকে ব্রাহ্মণবাড়িয়া শহরের অন্নদা হাই স্কুলে ষষ্ঠ শ্রেণিতে ভর্তি করে দেন।\nআবদুল মোনেমের লেখাপড়ার সুবিধার জন্য হোসনা বানু আখাউড়ার হিরাপুর গ্রাম থেকে স্বামীর ভিটে ব্রাহ্মণবাড়িয়া শহরের কাছাকাছি রামরাইল ইউনিয়নের বিজেশ্বর গ্রামে চলে আসেন।\nজীবদ্দশায় মৌলভী আবদুল ওয়াহেদ তার পৈতৃক বাড়ি থেকে সরে একটু দূরে গিয়ে নিজের জন্য একটি বাড়ি নির্মাণ করেছিলেন।\nমৌলভী আবদুল ওয়াহেদ নতুন বাড়িতে আসার সময় তার প্রয়াত বড় ভাই আসমত আলীর চার সন্তানকে নিয়ে এসেছিলেন।\nস্বামীর বাড়ি উদ্ধারে মামলার আশ্রয় গ্রহণ:\nহোসনা বানু যখন তার স্বামীর বাড়িতে ফিরে আসেন তখন আসমত আলীর ছেলেরা বাড়ির অর্ধেক জমি দখল করে রাখে। হোসনা বানু অন্যায়কে প্রশ্রয় দিতেন না, সহ্যও করতেন না।\nবাড়ির জমি দখলমুক্ত করতে বাধ্য হয়ে তাকে আদালতের শরণাপন্ন হতে হয়। আবদুল মোনেমের মামা আখাউড়ার হিরাপুরের হাজী আবুল হাসেম দীর্ঘদিন হোসনা বানুর পক্ষে কুমিল্লা আদালতে মামলা পরিচালনা করেন।\nমামলার কারণে আখাউড়া থেকে কুমিল্লা আদালতে আসা-যাওয়া করতে হাজী আবুল হাসেমের বেশ কষ্ট স্বীকার করতে হয়। দীর্ঘদিন মামলা চলার পরে মামলার রায় হোসনা বানুর পক্ষেই আসে।\nমানবতার কারণে হোসনা বানু ও আবদুল মোনেম বাড়ির অর্ধেক অংশ মোনেমের চাচাতো ভাইদের দিয়ে দেন। অবশিষ্ট অর্ধেক অংশে একটি টিনের ঘর নির্মাণ করে হোসনা বানু আবদুল মোনেমকে নিয়ে স্থায়ীভাবে বিজেশ্বরে বসবাস করে ছেলেকে লেখাপড়া করাতে থাকেন।\nআবদুল মোনেমের শিক্ষা লাভ:\nআবদুল মোনেম কৃতীত্বের সাথে অন্নদা হাই স্কুল থেকে পরীক্ষা দিয়ে ১৯৫২ সালে ম্যাট্রিক পাস করেন। তারপর তিনি ব্রাহ্মণবাড়িয়া কলেজে আইএ ক্লাসে ভর্তি হন। ১৯৫৪সালে ইন্টামেডিয়েট ফাইনাল পরীক্ষা দেওয়ার কিছুদিন আগে আবদুল মোনেমের জীবনে আরেক বিপত্তি ঘটে। শিক্ষা জীবন ছেড়ে\nবিজেশ্বর গ্রামের জনৈক ব্যক্তি তারই এক বন্ধুকে কিছু টাকা হাওলাত দিয়েছিলেন। হাওলাত দেওয়ার সময় সেখানে আবদুল মোনেম উপস্থিত ছিলেন । এটি আবদুল মোনেমের আইএ ফাইনাল পরীক্ষার কিছুদিন আগের ঘটনা।\nবেশ কিছুদিন অতিবাহিত হলেও সে ব্যক্তি টাকা ফেরত দিচ্ছে না। বন্ধুর কাছ থেকে টাকা আদায়ে ব্যর্থ হয়ে সে আবদুল মোনেমের উপর চাপ সৃষ্টি করে।\nকারণ হিসাবে সে বলে যে টাকা দেওয়ার সময়ে আবদুল মোনেম সেখানে উপস্থিত ছিল। আবদুল মোনেমও তার মায়ের মতই অন্যায়কে কখনও প্রশ্রয় দিতেন না। বিষয়টি নিয়ে মারাত্মক তিক্ততার সৃষ্টি হয়।\nতিক্ততা চরম আকার ধারণ করলে রাগারাগী করে লেখাপড়া ছেড়ে আবদুল মোনেম মায়ের হাতের একটি চিঠি এবং ৭০ টাকা নিয়ে বাড়ি ছেড়ে চলে আসেন ঢাকায়।\nউঠেন এসে ঢাকার উয়ারীর হেয়ার স্ট্রিটের মোসাম্মৎ জেবুন্নেসা মনসুরের বাসায়। অনেক আগে থেকেই আবদুল মোনেম জেবুন্নেসা মনসুরকে বোন এবং তার স্বামী সৈয়দ মোহাম্মদ মনসুরকে দুলাভাই বলে ডাকতেন।\nজেবুন্নেসা মনসুর আবদুল মোনেমকে নিজের ছোট ভাইয়ের মতই আদর ও স্নেহ করতেন। জেবুন্নেসা মনসুরের উয়ারীর বাসায় আবদুল মোনেম আগেও মাঝে মাঝে বেড়াতে এসেছেন।\nমোসাম্মৎ জেবুন্নেসা মনসুর হচ্ছেন আবদুল মোনেমের পিতা মৌলভী আবদুল ওয়াহেদের কলকাতায় শিক্ষা জীবনের ঘনিষ্ঠ বন্ধু কাজী মোবারক আলীর মেয়ে।\nসৈয়দ আবদুল ওয়াহেদের বন্ধু কাজী মোবারক আলী শেষ বয়সে গ্রামের বাড়ি চাঁদপুরের কচুয়ায় বসবাস করলেও ঢাকায় বসবাসকারী তার মেয়ে মোসাম্মৎ জেবুন্নেসা ও জামাতা সৈয়দ মোহাম্মদ মনসুরের মাধ্যমে বন্ধুপুত্র আবদুল মোনেমের খবরা খবর রাখতেন।\nসৈয়দ মোহাম্মদ মনসুর ও মোসাম্মৎ জেবুন্নেসা দম্পতির ছিল চার সন্তান।\nতারা হলেন, ১. মোহাম্মদ পারভেজ, ২.সৈয়দা জিন্নাত মনসুর, ৩.সৈয়দ মোহাম্মদ আলী, ৪. সৈয়দা মোনালিসা মনসুর।\nআবদুল মোনেম তাদেরকে নিজের ভাগিনা ও ভাগিনির মতই দেখতেন এবং বাসায় থেকে পড়াতেন। তারাও তাদের নিজের মামার মতই তাকে ভালবাসতো।\nআবদুল মোনেমের চাকরি জীবন শুরু:\nআবদুল মোনেম ঢাকায় এসে সিএন্ড বি ডিপার্টমেন্টে ওয়ার্ক এসিসেটেন্ট পদের একটি চাকরিতে যোগদান করেন। উয়ারির হেয়ার রোডের মোসাম্মদ জেবুন্নেসার বাসায় আবদুল মোনেম দুই বছর অবস্থান করেন।\nপাশাপাশি সিএন্ড বি ডিপার্টমেন্টে তার চাকরিও চলতে থাকে। অবসরে ভাগিনা ও ভাগিনিদেরকে তিনি পড়াতেন।\nসুনাম ও দক্ষতার সাথে ওয়ার্ক এসিসেটেন্ট পদে চাকরির শুরু থেকেই তিনি দায়িত্বে অবহেলা, কাজে ফাঁকি দেওয়ার বিষয়টি তার কল্পনাতেও ছিল না। ওয়ার্ক এসিসটেন্ট পদে চাকরিকালে তিনি ডিপার্টমেন্টাল পরীক্ষার সুযোগ পান।\nতখনকার সময়ে নিয়ম ছিল যারা ওয়ার্ক এসিসটেন্ট পদ থেকে ডিপার্টমেন্টাল পরীক্ষায় প্রথম স্থান অধিকার করতেন তাদেরকে সরাসরি সেকশন অফিসার বা ওভারশিয়ার পদে পদোন্নতি দেওয়া হতো। আবদুল মোনেম সেই পরীক্ষায় প্রথম স্থান অধিকার করেছিলেন।\nযদিও নিয়ম অনুসারে পরীক্ষায় প্রথম স্থান অধিকারী আবদুল মোনেম সেকশন অফিসার কিংবা ওভারশিয়ার পদে নিয়োগ লাভ করার কথা কিন্তু কি কারণে জানা নাই, তিনি সে সময়ে সে পদে নিয়োজিত হতে পারেননি।\nপরিবর্তে তিনি ঢাকা থেকে সাভার রাস্তার পাশের দৈনিক পানির রেকর্ড রাখার জন্য দায়িত্ব লাভ করেছিলেন। প্রাপ্ত দায়িত্ব তিনি সঠিকভাবে পালনের অবহেলা করেন নাই।\nতাকে দেওয়া সে কাজকে তিনি ছোট মনে না করে সঠিক ভাবে করে যেতে থাকেন। প্রতিদিন তিনি সকাল থেকে বিকাল পর্যন্ত বাই সাইকেল চালিয়ে গিয়ে ঢাকা-আরিচা রোডে কল্যাণপুর থেকে সাভার পর্যন্ত পানি মাপার কাজ করতেন।\nঠিকাদারী প্রতিষ্ঠানে অংশীদার হিসাবে যোগদানের প্রস্তাব:\nনিষ্ঠার সাথে দায়িত্ব পালনের কারণে সে সময়ে আবদুল মোনেম সিএন্ডবি বিভাগের বড় ঠিকাদার কেএম সফির নজরে পড়েন। ঠিকাদার কেএম সফি ছিলেন আজকের বাংলাদেশ ফুটবল ফেডারেশনের সভাপতি প্রখ্যাত ফুটবলার কাজী সালাহ উদ্দিনের পিতা।\nকাজের প্রতি নিষ্ঠা ও একাগ্রতা লক্ষ্য করে ঠিকাদার কেএম সফি আবদুল মোনেমকে বেশ স্নেহ করতেন। তিনি তার ঠিকাদারী প্রতিষ্ঠানে অংশীদার হিসাবে আবদুল মোনেমকে যোগদান করার প্রস্তাব দেন। কেএম সফির প্রস্তাব নিয়ে আবদুল মোনেম সিএন্ডবি ডিপার্টমেন্টের হিসাব রক্ষক সেকেন্দার আলীর সহিত পরামর্শ করেন।\nবলতে গেলে ডিপার্টমেন্টে সেকেন্দার আলী ছিলেন আবদুল মোনেমের অভিভাবক। সেকেন্দার আলীর পরামর্শে আবদুল মোনেম কেএম সফির ঠিকাদারী প্রতিষ্ঠানে শেয়ারে ঠিকাদারী ব্যবসা আরম্ভ করেন।\nএখানে উল্লেখ, সিএন্ডবি ডিপার্টমেন্টের সদর দপ্তরে আবদুল মোনেমের অভিভাবক সেকেন্দার আলী ছিলেন আলমগীর পিকচার্সের স্বত্বাধিকারী মোহাম্মদ জাহাঙ্গীরের পিতা।\nমোহাম্মদ জাহাঙ্গীরের পিতা সেকেন্দার আলী আবদুল মোনেমকে তার আরেক ছেলের মতই স্নেহ করতেন,ভালবাসতেন এবং নানাভাবে সকল কাজে সহযোগিতা করতেন।\nঠিকাদারী কাজে তাকে প্রয়োজনে তিনি অর্থ সহায়তাও করতেন।\nসিএন্ডবি ডিপার্টমেন্টের হিসাব রক্ষক সেকেন্দার আলী সাহেব বেশ পরহেজগার মানুষ ছিলেন। তার ছেলে মোহাম্মদ জাহাঙ্গীর সিনেমা বানাতেন বিধায় তিনি তার ছেলেকে তিরস্কার করতেন।\nছেলেকে সিনেমার জগৎ থেকে ফেরানোর অনেক চেষ্টা করে ব্যর্থ হয়েছিলেন। পিতার কথার অবাধ্য হওয়ায় মনের দুঃখে তিনি তার সকল বিষয় সম্পত্তি পুত্রবৎ আবদুল মোনেমকে লিখে দিয়েছিলেন। অবশ্য আবদুল মোনেম তাকে প্রদত্ত বিষয় সম্পত্তি সেকেন্দার আলী সাহেবকে বিধিমতে আবার ফেরৎ দিয়ে দেন।\nগুলিস্তানের রেক্স হোটেল, অস্থায়ী ঠিকাদারী অফিস:\nঅংশীদার হিসাবে কেএম সফির সাথে দুই বছরের অধিক সময় ঠিকাদারী ব্যবসা চালিয়ে যান। ব্যবসায়ের অংশীদার হিসাবে আবদুল মোনেম সমস্ত কাজ নিজে তদারক করতেন। অফিসের সাথে তিনিই যোগাযোগ করতেন।\nবিল তৈরি করা, কাজ নেওয়া ইত্যাদি কাজের দায়িত্ব তিনিই পালন করতেন। কেএম সফি সাহেব এক সময়ে নিজের ব্যবসা ঘোষণা দিয়ে গুটিয়ে ফেলেন। তখন আবদুল মোনেম এককভাবে কাজ চালাতে গিয়ে অফিস সংকটে পড়েন।\nতখন রেক্স হোটেল নামে গুলিস্তানে একটি ভাল হোটেল ছিল। সে হোটেলের কোণায় এক টেবিলে তিনি নিয়মিত বসতেন এবং ঠিকাদারী কাজগুলি সেখানে বসে বসে সম্পাদন করতেন।\nসে হোটেলে পরোটা, মামলেট, কাবাব ইত্যাদির বেশ নাম ছিল। আবদুল মোনেম যে টেবিলে বসে কাজ করতেন সে টেবিলে তার লোকজন আসার কারণে প্রত্যেকদিন ৬০/৭০ টাকা বিল হতো। সে কারণে হোটেল মালিক অফিসের কাজ করাতে কোনো আপত্তি করতেন না।\n১৯৫৬ সালে এএমএল সিভিল কনস্ট্রাকশন কোম্পানি গঠন:\nঠিকাদার কেএম সফি তার ব্যবসা গুটিয়ে নেওয়ার পরে সেকেন্দার আলী সাহেবের পরামর্শে আবদুল মোনেম নিজ নামে ১৯৫৬ সালে এএমএল সিভিল কনস্ট্রাকশন কোম্পানি গঠন করেন। মাত্র ২০(কুড়ি) হাজার টাকা নিয়ে তিনি যাত্রা শুরু বরেন।\nপ্রথমে ছোট ছোট কাজ করা আরম্ভ করেন। প্রথম দিকে ছিল ইট, সিমেন্ট, রড,কয়লা ইত্যাদি পরিবহণের কাজ। তারপর আস্তে আস্তে ছোট ছোট নির্মাণ কাজ শুরু করেন। সিএন্ডবি অফিসের সকল কর্মকর্তা ও কর্মচারীর কাছে সৎ ও ভাল চরিত্রের এবং কর্মঠ হিসাবে আবদুল মোনেমের পরিচিতি ছিল।\nসিএন্ডবি’র নির্বাহী প্রকৌশলী সফি উল্লাহর সুনজরে ছিলেন তিনি।\nনির্বাহী প্রকৌশলী সফিউল্লাহর সহযোগিতা লাভ:\nকলকাতার শিবপুর ইঞ্জিনিয়ারিং কলেজ থেকে পাস করা এক্সিকিউটিভ ইঞ্জিনিয়ার সফিউল্লাহ ছিলেন আবদুল মোনেমের প্রতি স্নেহশীল। নির্বাহী প্রকৌশলী সফিউল্লাহর বাড়ি ছিল চাঁদপুরে। তার পিতা চাঁদপুরে বড় পাটের ব্যবসায়ী ছিলেন।\nঅফিসের নানা কাজে নির্বাহী প্রকৌশলী সফিউল্লাহ আবদুল মোনেমকে খুব সহযোগিতা করতেন। ওদিকে অফিসের কাজে সব সময় তার সহযোগিতায় ছিলেন হিসাব রক্ষক সেকেন্দার আলী।\nআবদুল মোনেমের এএমএল সিভিল কনস্ট্রাকশন কোম্পানির সফলতার পেছনে এই দু’জনের অবদান ছিল অপরিসীম।\nআবদুল মোনেমের বিয়ে:\nঢাকার উয়ারির হেয়ার রোডে মোসাম্মৎ জেবুন্নেসা মনসুরের বাসায় অবস্থান কালে ব্রাহ্মণবাড়িয়ার আখাউড়ার তারাগঞ্জ গ্রামের আবু নাছের মোহাম্মদ ইদ্রিস মিয়া ও আফিয়া খাতুন দম্পতির কন্যা মোসাম্মৎ মেহেরুন্নেসার সাথে ১৯৬২ সালে আবদুল মোনেমের বিয়ে হয়।\nআবদুল মোনেমের বিবাহের পর স্ত্রী মোসাম্মৎ মেহেরুন্নেসা ও মাতা হোসনা বানুকে ঢাকায় নিয়ে আসেন। তিনি আরামবাগে একটি টিনের ঘর ভাড়া নিয়ে সেখানে উঠে পড়েন।\nআরামবাগের বাসায় থাকা অবস্থায় আবদুল মোনেম ও মেহেরুন্নেসা দম্পতির প্রথম সন্তান দিলারা বেগম ও দ্বিতীয় সন্তান মাহমুদা বেগমের জন্ম হয়।\nমুক্তিযুদ্ধ ও মেহেরুন্নেসার মাতাপিতার মৃত্যু:\nবিয়ের পর থেকে মেহেরুন্নেসাকে তার পিতা ও মাতা সার্বিক ভাবে সাংসারিক কাজে নানাভাবে সহযোগিতা করে আসছিলেন।\nকিন্তু পরিতাপের বিষয় ১৯৭১ সালে মহান মুক্তিযুদ্ধের প্রাক্কালে ৬ই মে তারাগঞ্জ গ্রামে পাকিস্তানী সেনারা গুলি করে আরও দুজন প্রতিবেশির সাথে আবু নাছের মোহাম্মদ ইদ্রিস মিয়া ও আফিয়া খাতুনকে নির্মম ভাবে হত্যা করে।\nমাতা পিতা একই সাথে শহীদ হওয়ার খবরে মেহেরুন্নেসা মানসিকভাবে ভেঙ্গে পড়েন। সে সময়ে তার কনিষ্ঠ বোন কেবল ৬/৭ বছরের শিশু।\nকনিষ্ঠ বোন সামছুন্নাহার স্বপ্না হঠাৎ এতিম হয়ে পড়ায় মেহেরুন্নেসা তাকে নিজের কাছে নিয়ে আসেন। তিনি তার সন্তানদের সাথে মানুষ করেন।\nলেখাপড়া শেষ করার পর নিজ দায়িত্বে ডাক্তার ডি এম আমানুল হক নামক জনৈক পাত্রের সাথে সামছুন্নাহার স্বপ্নার বিয়ে দেন। মোসাম্মৎ মেহেরুন্নেসা ইচ্ছায় মাতাপিতার কবরের পাশে একটি মসজিদ ও মাদরাসা প্রতিষ্ঠা করা হয়।\nলেক সার্কাস কলাবাগানে এএমএল সিভিল কনস্ট্রাকশন কোম্পানির অফিস:\nআবদুল মোনেম ১৭/১ লেক সার্কাস কলা বাগান এলাকায় একখন্ড জমি ক্রয় করেন। সেখানে তিনি একটি দ্বিতল ভবন নির্মাণ করেন। নিচ তলায় এএমএল সিভিল কনস্ট্রাকশন কোম্পানির অফিস এবং দোতলায় বসবাস করা আরম্ভ করেন। ধীরে ধীরে তার ব্যবসা বাড়তে থাকে।\nস্থান সংকুলান না হওয়ায় তিনি উত্তর ধানমন্ডিতে একটি জায়গা ক্রয় করেন।\nএএমএল সিভিল কনস্ট্রাকশন কোম্পানির ধানমন্ডি অফিস:\nআবদুল মোনেম ৯/এ, উত্তর ধানমন্ডি এলাকায় তার ক্রয়কৃত জায়গায় একটি ৬-তলা ভবন নির্মাণ করেন। প্রথম দিকে ভবনের নিচতলা পরে দোতলায় অফিস স্থাপন করেন।\nবাকি তলাতে মেহেরুন্নেসার ভাই মোহাম্মদ মাহমুদ, বড় মেয়ে দিলারা বেগম রিংকু, বড় বোন মোসাম্মৎ নাছিমা খাতুন মিনা এবং ছোট বোন বেগম সামছুন্নাহার স্বপ্নাসহ সবাইকে নিয়ে বসবাস করেন।\nগুলশান এভিনিউতে জমি ক্রয় ও বাসা তৈরি:\n১৯৯৫ সালে ৪নং গুলশান এভিনিউতে এক বিঘার একটি প্লট ক্রয় করে বাড়ি নির্মাণ করে সপরিবারে বসবাস করা আরম্ভ করেন। অদ্যাবদি সেখানেই তার পরিবারের বসবাস।\nওদিকে লেক সার্কাস কলাবাগানের বাড়িতে অফিসের স্থান সংকুলানের অভাবে ২০০০ সালে হোটেল শাহবাগে অবস্থিত হীরা জুয়েলার্সের মালিক আলী আকবরের রমনা এলাকার একখন্ড জমি ৭ বৎসরের জন্য ভাড়া নেন এবং নিজ খরচে একটি দোতলা স্টিল স্ট্রাকচারের ইমারত তৈরি করে লেক সার্কাস কলাবাগান থেকে অফিস স্থানান্তর করে ২০০৭ সাল পর্যন্ত সেখানে অফিস চালু রাখেন।\n২০০১ সালে ১১১ বীর উত্তম সিআর দত্ত সোনারগাঁও রোড, ঢাকায় নিজস্ব জমি ক্রয় করে বাণিজ্যিক ইমারত নির্মাণ কাজ আরম্ভ করেছিলেন। ২০০৭ সালে নির্মাণাধীন ভবনের দ্বিতীয় তলায় এএমএল এর অফিস করা শুরু করেন।\nইমারতের নির্মাণ কাজ সম্পূর্ণ হলে ২০০৯ সালে ভবনের ১৪ তলার ৩৭০০০বর্গফুট এলাকা নিয়ে করপোরেট অফিস হিসাবে ব্যবহার করা শুরু করেন। এখন এএমএল group-এর প্রধান কার্যালয় হিসাবে এটি ব্যবহৃত হচ্ছে।\nএএমএল group-এর বাণিজ্যিক তৎপরত: দেশের অবকাঠামো উন্নয়নে অনেক গুরুত্বপূর্ণ প্রকল্প বাস্তবায়ন করেছে এএমএল কনস্ট্রাকশন।\nএএমএল কনস্ট্রাকশন দীর্ঘ ৬৪ বছর ধরে বিশ্বব্যাংক, এশিয়ান ডেভেলপমেন্ট ব্যাংক, জাপান ব্যাংক ফর ইন্টারন্যাশনাল কো-অপারেশন এবং ইসলামিক ডেভেলপমেন্ট ব্যাংকের মতো বড় ও সংস্থার সঙ্গে যৌথভাবে উন্নয়নমূলক প্রকল্প বাস্তবায়ন করছে।\nআন্তর্জাতিক মান নিশ্চিত করা, নিরাপত্তা ও যথাসময়ে সরবরাহের বিষয়ে শুরু থেকেই সুনাম অর্জন করে কোম্পানিটি। শুরুতে তার ব্যবসার কোনো চলতি মূলধন ছিল না। তবে সেরাটা করার স্বপ্ন, সঙ্গে সততা ও নিষ্ঠাই তাকে মূলধনের সংকট উৎড়াতে সাহায্য করেছে।\nজীবনের এই অমূল্য পূঁজির ওপর ভর করে ১৯৫৬সালে শুরু হওয়া আবদুল মোনেমের ব্যবসা প্রতিষ্ঠানটি দেশের অন্যতম বৃহৎ শিল্প group-এ পরিণত হয়েছে। গত কয়েক দশক ধরে দেশের অবকাঠামো উন্নয়ন কাজে সামনে থেকে ভূমিকা রেখেছে groupটি।\nপদ্মা সেতুর সংযোগ সড়ক, বিমানবন্দর সম্প্রসারণ, বিভিন্ন সেতু নির্মাণ, জয়দেবপুর-এলেঙ্গা মহাসড়ক চারলেনে উন্নীতকরণ, ৪৪ কিলোমিটার দৈর্ঘের খুলনা-মোংলা হাইওয়ে নির্মাণ, ৪২ কিলোমিটার দৈর্ঘের ভাটিয়াপাড়া-গোপালগঞ্জ-মোল্লাহাট সড়ক, গড়াই সেতু, মাওনা সেতু, গুলশান-বনানী সেতু, বনানী ফ্লাইওভার, লালন সেতুর এপ্রোচ সড়ক, চট্টগ্রাম-ককসবাজার, পাবনায় সড়কসহ অসংখ্য অবকাঠামো উন্নয়নে কাজ করেছে আবদুল মোনেম কনস্ট্রাকশনস। আবদুল মোনেম কনস্ট্রাকশন এর নির্মাণ কাজের তালিকা অনেক বড়।\nকেবল রাস্তাঘাট ও সেতু নির্মাণই নয়, ঢাকার হযরত শাহজালাল আন্তর্জাতিক বিমানবন্দর ও ওসমানী আন্তর্জাতিক বিমানবন্দর উন্নয়ন, ত্রিবেণী নামে পরিচিত ঢাকা ক্যান্টনমেন্টে এসএম বারাক অ্যান্ড দামাল কোট নির্মাণ, গাবতলী, মহাখালী ও সায়দাবাস বাস টার্মিনাল নির্মাণ করেছে আবদুল মোনেম কনস্ট্রাকশন।\nপর্যায়ক্রমে তার ব্যবসা সম্প্রসারিত হতে হতে এএমএল মাল্টি ডিসিপ্লিনারি বিজনেস group-এ রূপ নেয়। যে সকল প্রতিষ্ঠান গড়ে তোলে এএমএল group-এর কর্মপরিধি বৃদ্ধি করেছেন সেগুলির মধ্যে প্রধান প্রধান গুলো হলো:\n১. আবদুল মোনেম লিমিটেড\n২. এএম সুগার রিফাইনারী লিমিটেড\n৩. ইগলু ফুডস লিমিটেড\n৪. এএম সিকিউরিটিস এন্ড এফএস লিমিটেড\n৫. এএম এনার্জি রিমিটেড\n৬. ইগলু আইস ক্রিম লিমিটেড\n৭. নোভাস ফার্মা লিমিটেড\n৮. ইগলু ডেইরি লিমিটেড\n৯. এএম চ্যানেল লিমিটেড\n১০. এএম অটো ব্রিকস লিমিটেড\n১১. ডেনিস-বাংলা ইমালশন লিমিটেড(জেভি)\n১২. এএম ব্রান ওয়েল কোম্পানি লিমিটেড(জেভি)\n১৩. এএম এসফল্ট এন্ড আরএমসি লিমিটেড\n১৪. আবদুল মোনেম ইকোনমিক জোন লিমিটেড\n১৫. এএম বেভারেজ\n১৬. এএমইজেড পাওয়ার লিমিটেডসহ আরও কিছু প্রতিষ্ঠান রয়েছে।\nনির্মাণ খাতের মত গুরুত্বপূর্ণ শিল্পের সাথে সংশ্লিষ্ট থাকলেও তার ব্যবসায়িক মতাদর্শ কখনো রাজনৈতিকভাবে প্রভাবিত হয়নি। সব দল, সব সরকারের সাথেই তার সুসম্পর্ক ছিল, সব সরকারের আমলেই দেশের জন্য তিনি অবদান রেখেছেন এবং তার কাজের জন্য পুরস্কৃত হয়েছেন।\nব্যবসা শুরু করার পর থেকে বিভিন্ন সময়ে বাংলাদেশের রাজনৈতিক পরিস্থিতি অস্থিতিশীল হয়েছে, বারবার ক্ষমতার পালাবদল ঘটেছে, কিন্ত এসব কিছুই আবদুল মোনেমের ব্যবসায়িক মতাদর্শকে প্রভাবিত করতে পারেনি।\nসম্প্রতি মুন্সীগঞ্জের গজারিয়া উপজেলার চর বাউশিয়ায় আবদুল মোনেম অর্থনৈতিক অঞ্চলের উন্নয়ন কাজের উদ্বোধন করেন প্রধানমন্ত্রী শেখ হাসিনা।\nবর্তমানে এ group-এ প্রায় ১০ হাজারের অধিক দক্ষ কর্মকর্তা-কর্মচারী কাজ করছেন।\nএএমএল কনস্ট্রাকশন আবদুল মোনেম group-এর সবচেয়ে বড় অঙ্গপ্রতিষ্ঠান।\nবেসরকারি খাতে শিল্পস্থাপন, পণ্য উৎপাদন, কর্মসংস্থান সৃষ্টিতে গুরুত্বপূর্ণ অবদান রেখেছে আবদুল মোনেম লিমেটেড (এএমএল)। এ অবদানের স্বীকৃতিস্বরূপ ‘রাষ্ট্রপতি শিল্প উন্নয়ন পুরস্কার ছাড়াও বৃহৎ শিল্প বিভাগ ও হাইটেক বিভাগে প্রতিষ্ঠানটি পুরস্কার অর্জনসহ নানা পুরস্কার লাভ করেছে।\nতিনি দেশের সেরা শিল্পপতিদের একজন এবং বিজনেস টাইকুন হিসাবে পরিচিত।\n‘টাচিং লাইভস, বিল্ডিং ক্যাপাবিলিটিস’-এ স্লোগান নিয়ে দেশে ব্যবসায়িক কার্যক্রম সফলভাবে চালিয়ে যাচ্ছে কোম্পানিটি। ব্যবসার পাশাপাশি সামাজিক দায়বদ্ধতার অংশ হিসেবে দেশ ও সমাজের জন্য বিভিন্ন সেবামূলক কাজও করছে তারা।\nআবদুল মোনেম ফাউন্ডেশন থেকে সামাজিক কাজে অবদান:\nব্যবসার পাশাপাশি তিনি সামাজিক দায়বদ্ধতার অংশ হিসেবে সমাজের গরীব ও অসহায় মানুষের শিক্ষা, স্বাস্থ্যসেবা এবং অন্যান্য সুযোগ-সুবিধা প্রদানের লক্ষ্যে গড়ে তোলেন আবদুল মোনেম ফাউন্ডেশন।\nউক্ত ফাউন্ডেশন ব্রাহ্মণবাড়িয়ার বিজেশ্বর গ্রামে প্রায় ৫২ একর জমি দান করে যেখানে গড়ে তোলা হয়েছে আবদুল মোনেম হাই স্কুল, আবদুল মোনেম কলেজ, মাদ্রাসাসহ বেশ কয়েকটি ধর্মীয় প্রতিষ্ঠান।\nএছাড়াও এই ফাউন্ডেশন একটি এতিমখানা পরিচালনা ও সমস্ত খরচ বহন করেছেন। দেশে বন্যা বা অন্য কোনও ধরনের দুর্যোগের সময় এই ফাউন্ডেশন হতে ত্রাণ বিতরণ ও অন্যান্য সহযোগিতা প্রদান করে থাকে।\nক্রীড়াক্ষেত্রে আবদুল মোনেমের অবদান:\nআবদুল মোনেম ছিলেন একজন ক্রীড়ামোদী মানুষ। পুরোদস্তর ব্যবসায়ী হয়েও তিনি খেলাধুলায় অনেক সময় দিতেন। বাংলাদেশে ফুটবলের যখন জোয়ার সেই আশি ও নব্বই দশকে যখন চির প্রতিদ্বন্দ্বী মোহমেডান ও আবাহনী ক্লাবের খেলা ঢাকা স্টেডিয়াম আজকের বঙ্গবন্ধু স্টেডিয়ামে অনুষ্ঠিত হতো তখন মোহমেডান স্পোর্টিং ক্লাবের খেলোয়ারগণ সেসব দিনগুলিতে মাঠে আবদুল মোনেমকে না দেখলে মোহমেডান স্পোর্টিং ক্লাবের খেলোয়ারগণ খেলায় জোর পেতেন না।\nযেদিন খেলা হতো সেদিন সব কাজ ফেলে দিয়ে হলেও সকালে আবদুল মোনেম খেলোয়ারদের সাথে এসে নাস্তা করতেন। তিনি খেলোয়ারদেরকে সাহস দিতেন। বলতেন সাহস হারানো চলবে না।\nখেলায় টিম জিতুক আর নাই জিতুক আবদুল মোনেম খেলোয়াদেরকে পুরস্কৃত করতেন। যে খেলোয়ার গোল করতেন তার থাকতো আলাদা পুরস্কার।\n১৯৮৪ সাল থেকে ১৯৯৪-৯৫ মৌসুম পর্যন্ত আবদুল মোনেম মোহমেডান স্পোর্টিং ক্লাবের সভাপতি ছিলেন। তার সভাপতিত্বকালে মোহমেডান স্পোর্টিং ক্লাব হ্যাট্রিক শিরোপা জিতেছিল।\nআবদুল মোনেমের স্ত্রী মেহেরুন্নেসা রত্নগর্ভা মা উপাধিতে ভূষিত:\nনিজের পড়াশুনা মাধ্যমিক পেরুতেই তিনি প্রেরিত হয়েছিলেন স্বামীর বাড়ি। স্বামী, সংসার, শ্বশুরবাড়ি সংশ্লিষ্ট সম্পর্কগুলোকে সঠিক ভাবে বুঝতে না বুঝতেই প্রথম সন্তানের মা হলেন মেহেরুন্নেসা। একে একে তিনি পাঁচজন সন্তানের জননী হলেন।\nসন্তানদের উপযুক্ত শিক্ষায় শিক্ষিত করে তুলতে তাঁর প্রচেষ্টা ছিল অতুলনীয়। ছেলেমেয়েদের উজ্জ্বল ভবিষ্যত নিশ্চিত করতে মা মেহেরুন্নেসা নিজেকে হাসিমুখে উৎসর্গ করেছেন।\nনিজের প্রতিভা থাকার পরেও ক্লান্তি, শ্রান্তি স্বীকার করে নিজের সুখ ও শখকে বিসর্জন দিয়ে সন্তানদের উচ্চ শিক্ষায় শিক্ষিত করে আদর্শ মানুষ হিসাবে গড়ে তোলার মাধ্যমে তাদেরকে নিয়ে এসেছেন পাদপ্রদীপের আলোয়।\nআজ তাদের সকলেই সুপ্রতিষ্ঠিত। ঢাকার আজাদ প্রোডাক্টস হতে তাঁকে ২০১৭ সালে ‘রত্না গর্ভা মা’ উপাধি দিয়ে সম্মানিত করা হয়েছে।\nআবদুল মোনেম ও মেহেরুন্নেসা দম্পতির সন্তানগণ হলেন-\n১. দিলারা বেগম- এম, এসসি(গার্হস্থ অর্থনীতি) ঢাকা বিশ্ববিদ্যালয়। তিনি নারী উন্নয়নমূলক কর্মকান্ডে নিয়োজিত।\n২. মাহমুদা বেগম-বি, এসসি(ইঞ্জিনিয়ারিং) বুয়েট। প্রবাসী।\n৩. এএসএম মাঈনউদ্দিন মোনেম-এমবিএ,হার্ভার্ড ইউনিভার্সিটি, আমেরিকা, ব্যবসায়ী।\n৪. এএসএম মহি উদ্দিন মোনেম-এম,এসসি(ইঞ্জিনিয়ারিং),বোস্টন, আমেরিকা, ব্যবসায়ী।\n৫. ফারহানা মোনেম-এমবিবিএস, ব্যবসা।\nআবদুল মোনেমের প্রয়াণ:\nআবদুল মোনেম দীর্ঘদিন ধরে কিডনি রোগে ভোগছিলেন। ২০১৩সালের ফেব্রুয়ারি মাসে আবদুল মোনেমের মমতাময়ী মা হোসনা বানু বার্ধক্যজনিত কারণে ইন্তেকাল করেন।\n২০১৬ সালের ২৯শে নভেম্বর থেকেই আবদুল মোনেম ডায়ালাইসিসের উপর নির্ভরশীল হয়ে পড়েন। এদিকে ২০১৭ সালের ১০ই অক্টোবর বাসায় পা পিছলে পড়ে গিয়ে তার পায়ে তিনি মারাত্মক আঘাত প্রাপ্ত হন।\nশারীরিক নানা সমস্যা নিয়ে চিকিৎসাধীন থাকা অবস্থায় ২০২০ সালে ১৭ইমে তারিখে হঠাৎ তিনি ব্রেন স্ট্রোকে আক্রান্ত হন। সিএমএইচ-এ চিকিৎসাধীন থাকাকালে ৩১শে মে আবদুল মোনেম ইন্তেকাল করেন। তাঁর মৃতদেহ গ্রামের বাড়িতে নিয়ে সমাহিত করা হয়।\nআবদুল মোনেমের অবর্তমানে এএমএল group পরিচালনা:\nবাংলাদেশের বিখ্যাত শিল্পগোষ্ঠী আবদুল মোনেম লিমিটেডের (এএমএল) প্রতিষ্ঠাতা আবদুল মোনেমের অবর্তমানে তার স্ত্রী মেহেরুন্নেসা এএমএল group-এর চেয়ারম্যান হিসাবে দায়িত্ব পালন করছেন। প্রতিষ্ঠানের ব্যবস্থাপনা পরিচালকের পদ খালি রয়েছে।\nআবদুল মোনেমের বড় ছেলে এএসএম মাঈনউদ্দিন মোনেম উপ ব্যবস্থাপনা পরিচালক (ডিএমডি)-১ এবং এএসএম মহি উদ্দিন মোনেম উপ ব্যবস্থাপনা পরিচালক (ডিএমডি)-২ হিসাবে দায়িত্ব পালন করছেন। আবদুল মোনেম জীবিত থাকা অবস্থায়ই তার ছেলে মাঈনুদ্দিন মোনেম ও মহিউদ্দিন মোনেম দীর্ঘদিন এএমএল group-এর বিভিন্ন প্রতিষ্ঠান ভাগাভাগি করে দেখাশোনা করে আসছিলেন।\nপিতার অবর্তমানে মায়ের পরামর্শ আর বাবার তৈরি করা নীতি-সততা, নিষ্ঠা ও অধ্যবসায় মেনেই শিল্প-বাণিজ্যের জগতে ঐতিহ্যবাহী প্রতিষ্ঠান এএমএল group পরিচালনা করে চলেছেন তাদের কৃতী দু’ছেলে।\n☘আজ ৩১মে হাজী আবদুল মোনেমের প্রথম মৃত্যুবার্ষিকীতে তাঁর আত্মার মাগফিরাত কামনা করা হচ্ছে। এ লক্ষে Igloo Co.Limited-এর উদ্যেগে মরহুমের জন্য দুআ-মিলাদ-আসতাগফারসহ সওয়াব রেসানীর ব্যবস্থা করা হয়েছে।✳\n← কিশোরগঞ্জের কর্শাকড়িয়ালে বিদ্যুতে একই পরিবারের তিনজন মারা যায়\nকিশোরগঞ্জে দেশের বিশিষ্ট শিল্পপতি হাজী আঃ মোনেমের ১ম মৃত্যুবার্ষিকী পালিত। আয়োজনেঃ মেসার্স ইসলাম ট্রেডার্স।। →


বিজেপি নেতাদের সঙ্গে ধোনি ও সঞ্জয় দত্তের পুরনো ছবি ভুল তথ্যের সঙ্গে শেয়ার\nবিজেপি নেতাদের সঙ্গে...\nরিভার্স ইমেজ সার্চ করে দেখা গেছে যে এই ফোটোগ্রাফগুলি ২০১৮র এবং সেই সময় তোলা হয়েছিল যখন বিজেপি নেতারা ‘সম্পর্ক ফর সমর্থন’ কর্মসূচী অনুযায়ী ধোনি ও সঞ্জয় দত্তের সঙ্গে দেখা করেছিলেন।\n|9April 2019 12:03 PM GMT\nঅমিত শাহ ও যোগী আদিত্যানাথ ক্রিকেটার মহেন্দ্র সিং ধোনি ও অভিনেতা সঞ্জয় দত্তের সঙ্গে দেখা করেছিলেন ‘সম্পর্ক ফর সমর্থন’ কর্মসূচীর অংশ হিসেবে। তাঁদের সেই পুরনো ছবি এখন আবার নতুন করে ছড়িয়ে পড়েছে যাতে ভুল ভাবে দাবি করা হয়েছে যে ক্রিকেটার মহেন্দ্র সিং ধোনি ও অভিনেতা সঞ্জয় দত্ত ভারতীয় জনতা পার্টিতে (বিজেপি) যোগ দিয়েছেন।\nভাইরাল হওয়া দুটো আলাদা ফেসবুক পোস্টে ধোনি ও দত্তের অনুরাগীরা এই দুজনকে রাজনীতিতে আসার জন্য ও বিজেপিতে যোগ দেওয়ার জন্য অভিনন্দন জানাতে বলছেন।\nছবিতে দেখা যাচ্ছে ধোনি বিজেপি সভাপতি অমিত শাহর সঙ্গে হাত মেলাচ্ছেন সঙ্গে হিন্দিতে ক্যাপশন যার অনুবাদ হলঃ মহেন্দ্র সিং ধোনি এখন বিজেপিতে যোগ দিয়েছেন এমনকি ভোটেও দাঁড়াতে পারেন। মাহি ভাইকে স্বাগতম জানাবেন না?\nযখন এই লেখাটা তৈরী হচ্ছে তখন অবধি এই পোস্টটি ৯০০ বারেরও বেশি শেয়ার করা হয়েছে। নীচে দেওয়ার পোস্টটির পোস্টটির আর্কাইভড সংস্করণ দেখতে পারেন এখানে।\nছবিটি শেয়ার করে লেখা হয়েছে যে মহেন্দ্র সিং ধোনি এখন বিজেপিতে যোগ দিয়েছেন এমনকি ভোটেও দাঁড়াতে পারেন। মাহি ভাইকে স্বাগতম জানাবেন না?\nইতিমধ্যে সঞ্জয় দত্ত ও যোগী আদিত্যানাথের একটি ছবি ফেসবুকে দেখা যাচ্ছে যাতে সঞ্জয় হাতে একটি ‘সম্পর্ক ফর সমর্থন’ র প্যামফ্লেট ধরে আছেন, সাথে ক্যাপশন রয়েছে ‘বলিউড স্টার সঞ্জু ভাইও বিজেপিতে যোগ দিয়েছেন।’\nনীচে দেওয়া পোস্টটির আর্কাইভড ভার্সন দেখতে পারেন এখানে।\nলেখা হয়েছে, বলিউড স্টার সঞ্জু ভাইও বিজেপিতে যোগ দিয়েছেন।\nআদতে সঞ্জয় দত্ত বিজেপিতে যোগ দিয়েছেন এই গুজব এই প্রথম বার ছড়িয়ে পড়েছে, তা নয়। ২০১৬ সালের মে মাসে এরকম অনেকগুলি পোস্টে দাবি করা হয়েছিল যে সঞ্জয় দত্ত পার্টির অনুষ্ঠানে অংশগ্রহণ করবেন এবং তারপর বিজেপিতে যোগ দেবেন।\nইন্ডিয়া.কম পোস্ট করেঃ ব্রেকিং নিউজ সঞ্জয় দত্ত মহারাষ্ট্রে বিজেপির হয়ে প্রচার করতে পারেন।এরকমই আরেকটি পোস্ট করা হয় দর্পণ ম্যাগাজিন থেকে ‘সঞ্জয় দত্ত কি বিজেপিতে যোগ দিচ্ছেন?’\n২৫শে মার্চ সঞ্জয় দত্ত একটি টুইটের মাধ্যমে জানিয়েছেন যে তিনি কোন ভোটে দাঁড়াচ্ছেন না এবং ইন্ডিয়ান ন্যাশনাল কংগ্রেসের সক্রিয় সদস্যা তাঁর বোন প্রিয়া দত্তের প্রতি তাঁর পূর্ণ সমর্থন রয়েছে। বুম এ বিষয়ে আলাদা ভাবে সঞ্জয় দত্তর মতামত পেতে চেষ্টা করেছে যদিও তিনি সাড়া দেননি। সঞ্জয় দত্তর মন্তব্য পেলেই এই লেখাটিকে আপডেট করা হবে।\nবুম সঞ্জয় দত্ত ও যোগী আদিত্যানাথের ছবির রিভার্স সার্চ করে দেখেছে যে গত বছর জুনে সঞ্জয় দত্ত যখন উত্তরপ্রদেশের মুখ্যমন্ত্রীর সঙ্গে দেখা করেন তখন এই ছবিটি তোলা হয়। ‘সম্পর্ক ফর সমর্থন’ র কর্মসূচীর অংশ হিসেবে লখনৌতে মুখ্যমন্ত্রীর বাসভবনে তাঁদের দেখা হয়। ৯ই জুন,২০১৮য় যোগী আদিত্যানাথ এই ছবিটি টুইট করেন। সঞ্জয় দত্ত ছবিটি রিটুইট করেন ও তাকে এই কর্মসূচীতে অন্তর্ভুক্ত করার জন্য যোগী আদিত্যানাথকে ধন্যবাদ জানান।\nধোনির ছবিটিতেও রিভার্স ইমেজ সার্চ করে দেখা গেছে যে ছবিটি গত বছর অগস্টে তোলা হয়েছিল একই ক্যাম্পেনের অংশ হিসেবে। ওই একই অনুষ্ঠানের আরেকটি ছবিতে প্রাক্তন ভারত অধিনায়ককে দেখা গেছে সেই একই পোস্টারের সঙ্গে যেটি সঞ্জয় দত্তও এন্ডরস করেছিলেন।\n৫ই অগস্ট, ২০১৮ য় বিজেপির সর্ব ভারতীয় সভাপতি অমিত শাহ ওই একই ফটো টুইট করেন। যেখানে তিনি লেখেনঃ ‘সম্পর্ক ফর সমর্থন’ র কর্মসূচীর অংশ হিসেবে আজ এম এস ধোনির সঙ্গে দেখা হল। তিনি আন্তর্জাতিক ক্রিকেটের সবথেকে বড় ফিনিশার। তাঁর সঙ্গে বিগত চার বছরে প্রধান মন্ত্রী নরেন্দ্র মোদী ও তাঁর সরকারে্র করা বিভিন্ন কাজ ও উন্নয়ন প্রকল্প নিয়ে আলোচনা হল।\n‘সম্পর্ক ফর সমর্থন’ র কর্মসূচীটি গতবছর শুরু হয়। কর্মসূচীটির লক্ষ্য হল বিভিন্ন ক্ষেত্রের সফল ব্যাক্তিদের মধ্যে সরকারের সাফল্য বিষয়ে সচেতনতা বাড়ানো।\nগত সপ্তাহে ওয়েস্ট ইন্ডিজের ক্রিকেটার ক্রিস গিল বিজেপির হয়ে প্রচার করবেন বলে একটি গুজব সোশ্যাল মিডিয়ায় ছড়িয়ে পড়েছিল।\nClaim Review : ক্রিকেটার মহেন্দ্র সিং ধোনি ও অভিনেতা সঞ্জয় দত্ত ভারতীয় জনতা পার্টিতে (বিজেপি) যোগ দিয়েছেন


মানুষ হতভম্ব হয়ে বলবে, “কী হচ্ছে এর!” —আয-যালযালাহ – কুরআনের কথা\n— তাদের এই সমস্যার উত্তর তাদের প্রশ্নের ভেতরেই রয়েছে: “ভয় দেখিয়ে কী লাভ?”\nট্রাফিক সিগন্যাল থাকার পরেও মানুষ দেখে আশেপাশে কোনো ট্রাফিক সার্জন দাঁড়িয়ে আছে কিনা। থাকলে মানে, না থাকলে ফাঁকি দেওয়ার চেষ্টা করে। একারণে শুধুই ভয় দেখানোর জন্য ট্রাফিক সার্জন বা ক্যামেরা দাঁড় করিয়ে রাখতে হয়। সেই ট্রাফিক সার্জন সারাদিন মোবাইলে ফেইসবুক করুক, আর ক্যামেরা বন্ধ থাকুক না কেন, মানুষ ঠিকই সোজা হয়ে যায়। একইভাবে বিদ্যুতের বিল, ফোনের বিল, কর খেলাপিদের কাছ থেকে আদায় করার জন্য তাদেরকে কোর্টে নেওয়ার ভয় দেখিয়ে চিঠি পাঠালেই হলো। মানুষ সোজা হয়ে যায়। যদিও কোর্টে নেওয়া অনেক খরচ এবং সময় সাপেক্ষ ব্যাপার এবং বেশিরভাগ ক্ষেত্রেই তা করা হয় না। কিন্তু মানুষকে সোজা করার জন্য কোর্টের ভয়ই যথেষ্ট।\nমানুষ জানে ট্রাফিক সিগনাল অমান্য করলে তার নিজের জীবনেরই ঝুঁকি রয়েছে। বিল, কর খেলাপি হলে দেশের ক্ষতি হয়, যা তাকেও প্রভাবিত করে। তারপরেও মানুষ অন্যায় করে। মানুষের ভালোর জন্যই মানুষকে ভয় দেখাতে হয়।\nমানুষকে অপরাধ থেকে দূরে রাখার সবচেয়ে কার্যকর পদ্ধতি হলো অপরাধের ভয়ংকর পরিণামের ভয় দেখানো, তারপর সেই অপরাধ থেকে কীভাবে দূরে থাকতে হবে, তার পথ দেখিয়ে দেওয়া। আমেরিকাতে Scare Straight বলে একটা প্রোগ্রাম আছে, যেখানে কিশোর তরুণদেরকে জেল থেকে আসামি এনে তার অভিজ্ঞতার বর্ণনা করতে বলা হয়। যখন কিশোর তরুণরা নিজের চোখে দেখে একজন অপরাধীর কী করুন পরিণতি, নিজের কানে শোনে তার ভয়ংকর জীবনের কথা, তখন তারা ভয় পেয়ে যায়। সেই ভয় তাদেরকে অপরাধ থেকে দূরে রাখার জন্য শক্তিশালী প্রভাব হিসেবে কাজ করে।\nগত হাজার বছরে অনেক প্রজন্ম কিয়ামতের ভয় পেয়ে অনেক অপরাধ করা থেকে দূরে থেকেছে, নিজেদের ভবিষ্যৎ নিরাপদ করেছে। কিয়ামতের ভয় দেখানোর উদ্দেশ্য সফল হয়েছে। আগামী যত প্রজন্ম আসবে, সবাই এই আয়াতগুলো পড়বে এবং যাদের শিক্ষা নেওয়ার তারা ঠিকই শিক্ষা নেবে। “কিন্তু কিয়ামতের ভয় দেখিয়েও তো মানুষকে ভালো করা যায় না? সবাই তো আর ভালো হয়ে যাচ্ছে না?” —যারা ঘাগু অপরাধী, তাদের কোনো কিছুতেই কিছু যায় আসে না। তাই এই ভয় কতজনের কাজে লাগলো, কতজনের কাজে লাগলো না তার হিসেব করে লাভ নেই। একজনও যদি এই ভয়ের কারনে জাহান্নামে না গিয়ে জান্নাতে যেতে পারে, তাহলে যথেষ্ট।\n“যদি আমার জীবনে কিয়ামত না হয়, তাহলে কিয়ামতের ভয় পেয়ে কী লাভ?” —কিয়ামত হবে কি হবে না তার সম্ভাবনা ৫০-৫০। যে এই প্রশ্ন করছে, তাকে একইভাবে, একই গুরুত্ব দিয়ে প্রশ্ন করতে হবে, “যদি আমার জীবনে কিয়ামত হয়, তাহলে কী হবে?” কিন্তু এই প্রশ্ন তারা করবে না। তারা শুধু প্রথম প্রশ্ন করে নিজেকে এবং অন্যদেরকে প্রতারিত করে, যেন কিয়ামত না হওয়ারই সম্ভাবনা বেশি। কীভাবে যেন তারা নিশ্চিত হয়ে গেছে যে, তাদের জীবনে আর কিয়ামত হচ্ছে না, তাই কিয়ামত-এর ভয় পেয়ে কোনো লাভ নেই। এগুলো সবই হচ্ছে ফুর্তি করার অজুহাত তৈরি করা। আসল কথা হচ্ছে এরা ইসলামের নিয়ম মানবে না।\nআল্লাহর تعالى অশেষ অনুগ্রহ যে, তিনি আমাদেরকে কিয়ামতের বর্ণনা দিয়েছেন, যেন আমরা প্রস্তুত হতে পারি। না হলে আমরা কোনো রকম পূর্বপ্রস্তুতি ছাড়াই কিয়ামতের মুখোমুখি হতাম। তখন গিয়ে দাবি করতাম, “কই? কেউ তো আমাকে বলেনি এই অবস্থা হবে? আগে জানলে তো আমি ভালো হয়ে যেতাম। আমাকে কিছু জানানো হয়নি কেন?”\nপৃথিবীকে যখন ভীষণভাবে ঝাঁকানো হবে এবং পৃথিবী তার বোঝা বের করে দেবে\nযালযালাহ হচ্ছে প্রচণ্ডভাবে ঝাড়া দেওয়া, ভীষণ ভূমিকম্প হওয়া। শেষে ‘হা’ যোগ করে একে আরও ভয়ংকর করে দেওয়া হয়েছে। আল্লাহ تعالى যেন বলছেন, “যখন পৃথিবীকে ভীষণভাবে ঝাঁকানো হবে, সে এক ঝাঁকি!” অর্থাৎ আমরা কেউ কল্পনাও করতে পারবো না সেদিন কী ভয়ংকর ভূমিকম্প হবে।\nকুর‘আনের অন্য জায়গায় আল্লাহ تعالى আরও কিছু ছবি দিয়েছেন—\nযখন পৃথিবীকে প্রসারিত করা হবে এবং তার ভেতরে যা আছে তা সে ছুড়ে ফেলে খালি হয়ে যাবে। —আল-ইনশিক্বাক্ব ৪-৫\nহে মানুষ, তোমাদের প্রতিপালকের প্রতি সাবধান, সেই সময়ের ঝাঁকুনি এক ভীষণ ব্যাপার। যেদিন মা তার বাচ্চাকে দুধ খাওয়ানোর কথা ভুলে যাবে। প্রত্যেক গর্ভবতীর গর্ভপাত হয়ে যাবে। আর তুমি মনে করবে মানুষ মাতাল হয়ে গেছে, কিন্তু আসলে তারা হয়নি। বরং আল্লাহর শাস্তি হবে ভীষণ কঠিন। — আল-হাজ্জ ১\nপৃথিবীর বোঝা বলতে কী বোঝানো হয়েছে এবং সেদিন কী বের করে দেবে সেটা নিয়ে নানা ধারনা রয়েছে। হতে পারে সেদিন কবরে ধরে রাখা সমস্ত মৃত দেহকে পৃথিবী বের করে দেবে, যেরকম কিনা সূরাহ আদিয়াত-এ বলা হয়েছে—\nএরা কি জানে না, যেদিন কবরগুলোর ভেতর থেকে সব বের করে ফেলা হবে? — আল-আদিয়াত ৯\nঅথবা হতে পারে, সেদিন পৃথিবীর ভেতরের সব মূল্যবান খনিজ-সম্পদ বের হয়ে আসবে। যেই সম্পদের জন্য মানুষ এত ঝগড়া, বিবাদ, যুদ্ধ, হত্যা করেছে, সেই সম্পদ সব বেরিয়ে আসবে। তখন তার আর কোনো মূল্য থাকবে না।\nঅথবা পৃথিবী মানুষের সব কাজের ফলাফল প্রকাশ করে দেবে, যা সে এতদিন ভেতরে আটকে রেখেছিল, যেরকম কিনা পরের আয়াতে বলা হয়েছে।\nআর মানুষ হতভম্ব হয়ে বলবে, “কী হচ্ছে এর!” সেদিন তা সব জানিয়ে দেবে, কারণ তোমার প্রতিপালক তাকে নির্দেশ দিয়েছেন\nচোখের সামনে ঘটে যাওয়া অসম্ভব সব ঘটনা দেখে মানুষ বিস্ময়ে অবাক হয়ে বলবে, “এর কী হয়েছে!” পৃথিবী যেন একটি বিরাট রেকর্ড করার যন্ত্র, যা মানুষের সব ভালো-খারাপ কাজের রেকর্ড রাখছে। পৃথিবীর উপরে মানুষ যা কিছু করছে, তার সব রেকর্ড হচ্ছে পৃথিবীর ভেতরে। মানবজাতির সব কাজের রেকর্ড সেদিন পৃথিবী প্রকাশ করে দেবে।\nএধরণের আয়াত পড়ে অনেক বিজ্ঞানমনস্ক মানুষ নাক সিটকান। কারণ তাদের আপাতত জ্ঞান অনুসারে পৃথিবী কোনো বুদ্ধিমান সত্ত্বা বা কোনো জীবিত কিছু নয় যে, সেটা নিজে থেকে কিছু করতে পারে। এতে এমন কিছু নেই যা তথ্য সংরক্ষণ করতে পারে। পৃথিবী হচ্ছে শুধুই মাটি, পানি আর খনিজ পদার্থের এক বিরাট স্তূপ। এধরনের আয়াত পড়ে তাদের কাছে রূপকথার গল্প মনে হয়, বা হিন্দু পুরাণের কল্পকাহিনী থেকে কপি করা মনে হয়।\nমজার ব্যাপার হচ্ছে, যারা তাদের বিজ্ঞানের জ্ঞানের কারনে নাক সিটকান, তাদের আসলে বিজ্ঞানের জ্ঞানেরই অভাব। কারণ কোয়ান্টাম ফিজিক্স পড়লে তারা দেখতে পেতেন যে, মানুষের প্রতিটি কাজের ফলাফল মহাবিশ্বে ছড়িয়ে পড়ে। মানুষ যখনই কিছু পর্যবেক্ষণ করার সিদ্ধান্ত নেয়, তখন কোয়ান্টাম ঘটনাগুলোর সকল সম্ভাবনার মধ্যে থেকে একটি সম্ভাবনা নির্দিষ্ট হয়ে যায়। যার কারনে মানুষের প্রতিটি সিদ্ধান্তের ফলাফল আজকে মহাবিশ্বে ছড়িয়ে আছে। মহাবিশ্বের অতীত এবং বর্তমান দুটোই কোয়ান্টাম পর্যায়ে গিয়ে প্রভাবিত হয় মানুষের নেওয়া সিদ্ধান্তের কারনে। আর মানুষের প্রতিটি সিদ্ধান্তের প্রথম প্রতিক্রিয়া হয় পৃথিবীর উপরে। পৃথিবী যেন মানুষের সিদ্ধান্তের ফলে ঘটা যাবতীয় কোয়ান্টাম পরিণতির এক বিরাট ধারক। রাস্তায় কলার খোসা পড়ে থাকলে আমরা যেমন বুঝতে পারি আজকে একজন কলা খেয়েছে, ঠিক একইভাবে পৃথিবীর এক মুঠো মাটি পর্যবেক্ষণ করলে যেন মানুষের হাজার বছরের ইতিহাস দেখা যায়।\nসেদিন মানুষ আলাদা আলাদা দলে বের হবে, যাতে তাদেরকে দেখানো যায় তারা কী করেছে\nমানুষ সেদিন কবর থেকে উঠে দাঁড়াবে এবং আলাদা আলাদা ভাবে এগিয়ে যাবে। তার সাথে তার পরিবার, বন্ধু, আত্মীয়, সাগরেদরা কেউ থাকবে না। কেউ তাকে সাহায্য করতে এগিয়ে আসবে না। মান-সম্মান, ডিগ্রি, উপাধি, ক্ষমতা, প্রতিপত্তি কিছুই সেদিন থাকবে না। যেগুলো পাওয়ার চেষ্টায় মানুষ নিজেকে শেষ করে দিচ্ছে, পাওয়ার পর গর্বে বুক ফুলিয়ে হাঁটছে, সেগুলোর কোনো মূল্যই থাকবে না সেদিন। সে তার প্রভুর সামনে দাঁড়াবে একা—\nসেদিন প্রত্যেকে আসবে একা। —আল-মারইয়াম ১৯:৯৫\nতোমরা আজকে আমার কাছে একা এসেছ, যেভাবে আমি তোমাদেরকে প্রথমবার সৃষ্টি করেছিলাম। —আল-আনআম ৬:৯৪\nতারপর তাদেরকে দেখানো হবে তারা কী করেছিল পৃথিবীর জীবনে। এক অভাবনীয় প্রযুক্তিতে মানুষকে তার জীবন রিপ্লে করে দেখানো হবে। সেদিন তার চামড়া সাক্ষী দেবে তার বিরুদ্ধে। তার হাত, পা, চোখ, কান বলে দেবে সে কী করেছিল।\nতারপর কেউ অণু পরিমাণ ভালো কাজ করে থাকলেও তা দেখতে পাবে।\nআমরা যেন সামান্য ভালো কাজের সুযোগ পেলেও তা ছেড়ে না দেই। হতে পারে প্রতিদিন করা ছোট ছোট ভালো কাজ জমে একদিন বিন্দু থেকে সিন্ধু হয়ে যাবে। বড় বড় পাপের ওজনকেও হারিয়ে দেবে। একারণেই এই আয়াতে আমাদেরকে উৎসাহ দেওয়া হয়েছে যে, কোনো ভালো কাজকেই যেন আমরা হেলা না করি। প্রতিবেশীকে সামান্য তেল ধার দেওয়া, বা স্ত্রীকে এক লোকমা খাবার মুখে তুলে দেওয়া, বা সন্তানদের সাথে সময় কাটানো — এগুলো যতই সামান্য মনে হোক না কেন, এগুলোই জমতে জমতে একদিন বিরাট পরিমাণের হয়ে যেতে পারে। আর আল্লাহ تعالى যেকোনো সাদাকাকে ৭০০ গুণ পর্যন্ত বাড়িয়ে দেবেন বলে কথা দিয়েছেন। কাউকে এক হাজার টাকা দান করলে আমরা সাত লক্ষ টাকার প্রতিদান পেতে পারি। কুর‘আনে আল্লাহ تعالى আমাদেরকে কয়েকবার ভালো কাজের বিনিময়ে বহুগুণ বেশি পুরস্কারের নিশ্চয়তা দিয়েছেন। এরপরও কেউ যদি ভালো কাজ করতে গিয়ে মনে করে, “এত অল্পতে আর কীই বা হবে?” — তাহলে সে বড়ই বোকামি করবে।\nআর কেউ অণু পরিমাণ খারাপ কাজ করে থাকলেও তা দেখতে পাবে\nএকজন মুসলিমের জন্য এর চেয়ে ভয়ের কিছু নেই। আমরা অনেক সময় এমন কিছু কাজ করি, যা যদি অন্য কেউ দেখে ফেলে বা মানুষের কাছে প্রকাশ হয়ে যায়, তাহলে আর মানুষকে মুখ দেখাতে পারবো না। সারা জীবন মাথা নিচু করে অপমানিত হয়ে জীবন পার করতে হবে। এত কষ্ট করে অর্জন করা মান-সম্মান, মানুষের ভালবাসা সব মুহূর্তের মধ্যে শেষ হয়ে যাবে। অনেক সম্মানিত মানুষ আছেন যাদেরকে আমরা শ্রদ্ধা করি, অনুসরণ করি। অথচ তাদেরই জীবনে দেখা যায় তারা এমন কিছু করেছেন, যা জানতে পারলে আমরাই তাদের মুখে থুথু মারব। এরকম একটা মানুষকে কীভাবে আমরা এতদিন সম্মান করেছি, তা ভেবে নিজেকে ধিক্কার দেবো। প্রতিটি মানুষের জীবনেই এরকম লজ্জার ঘটনা আছে, যা সে সারাজীবন মানুষের কাছে গোপন রাখার আপ্রাণ চেষ্টা করে। মানুষের কাছে গোপন রাখতে পারলেও, একজনের কাছে সে তা কখনই গোপন রাখতে পারে না। একদিন তাঁর تعالى সামনে একা দাঁড়িয়ে আমরা আমাদের প্রতিটি লজ্জা, প্রতিটি অন্যায় এক এক করে দেখতে থাকবো।\nএই সূরাহ’র মূল শিক্ষা রয়েছে শেষ দুই আয়াতের মধ্যে। সূরাহ আল-ক্বারিয়াহ-তে আমরা জানতে পারি যে, আমাদের প্রতিটি কাজের ওজন করা হবে, সেটা যতই নগণ্য হোক না কেন। সেটা কতখানি ভালো, কতখানি খারাপ তা পরিমাপ করার জন্য বিভিন্ন ধরনের পাল্লা থাকবে। আমাদেরকে চেষ্টা করতে হবে যেভাবেই হোক আমাদের ভালো কাজের পাল্লা যেন মন্দ কাজের পাল্লা থেকে ভারি হয়। সাবধান থাকতে হবে যে, প্রতিদিন করা ছোট ছোট খারাপ কাজও একসাথে জমে ভারি হয়ে যেতে পারে। আবার, খুব ছোট ছোট ভালো কাজও একসাথে জমে ভারি হয়ে যেতে পারে। তাই কোনো কাজের বেলাতেই অবহেলা করা যাবে না। হতে পারে আমরা গিয়ে দেখলাম যে, আমাদের ভালো কাজের পাল্লা একটুর জন্য হালকা হয়ে গেলো। দরকার ছিল আর একটি মাত্র ছোট দান। আর দুটো রাকাত নফল নামাজ। আর একটু কুর‘আন পড়া। কিন্তু না। অল্পের জন্য সব হারিয়ে ফেললাম।\nPosted on September 27, 2017 October 1, 2017 Author ওমর আল জাবিরCategories ৩০ পারা, আয-যালযালাহTags কিয়ামত, পৃথিবী, বিচার, ভয়, যালযালাহ\nPrevious Previous post: মানুষ তার রবের অনুগ্রহ স্বীকার করে না —আল-আদিয়াত\nNext Next post: যারা বিশ্বাস করেছে এবং ভালো কাজ করেছে, তারাই হচ্ছে সৃষ্টির মধ্যে শ্রেষ্ঠ —আল-বাইয়িনাহ\n3 thoughts on “মানুষ হতভম্ব হয়ে বলবে, “কী হচ্ছে এর!” —আয-যালযালাহ”\nMd Amir says:\nএর picture গুলো দেখা যাচ্ছে না কেন,, pz দয়াকরে বলবেন\nমাশাআল্লাহ খুব ভালো লাগে আপনাদের page পোস্ট গুলো পড়তে আলহামদুলিল্লাহ আল্লাহ আপনাকে বিশ্ব জাতির জন্য কবুল করুন আমিন,,,, কিন্তু নতুন আটির্কেল পোস্ট করলে আমি কিভাবে পাবো pz জানাবেন,,,,?????


মনের খবর টিভিতে আত্মহত্যা বিষয়ক ওয়েবিনার - মনের খবর\nHome কার্যক্রম মনের খবর টিভিতে আত্মহত্যা বিষয়ক ওয়েবিনার\nমনের খবর টিভিতে আত্মহত্যা বিষয়ক ওয়েবিনার\nএভারেস্ট ফার্মাসিটিক্যাল লিমিটেড এর সৌজন্যে মনের খবর টিভিতে আত্মহত্যা বিষয়ক ওয়েবিনার অনুষ্ঠিত হবে।\nআজ (৯ সেপ্টেম্বর) রাত ১০টায় মনের খবর অনলাইন টিভিতে ওয়েবিনারটি সম্প্রচার করা হবে। আজকের বিষয় “কর্মের মাধ্যমে আশা তৈরি করা”। অনুষ্ঠানটি দেখতে চোখ রাখুন মনের খবর টিভিতে- https://www.facebook.com/monerkhabortv/live/\nওয়েবিনারটিতে চেয়ারপার্সন হিসেবে দায়িত্ব পালন করবেন জাতীয় মানসিক স্বাস্থ্য ইনস্টিটিউট এর সাবেক পরিচালক ও কথাসাহিত্যিক অধ্যাপক ডা. মুহিত কামাল।\nওয়েবিনারটিতে আলোচক হিসেবে উপস্থিত থাকবেন জাতীয় মানসিক স্বাস্থ্য ইনস্টিটিউট এর বর্তমান পরিচালক অধ্যাপক ডা. বিধান রঞ্জন রায় পোদ্দার, পাবনা মানসিক হাসপাতালের সাবেক অধ্যাপক সালেমির হোসেন চৌধুরী, রংপুর মেডিকেল কলেজ এণ্ড হাসপাতাল এর মনোরোগবিদ্যা বিভাগের সাবেক চেয়ারম্যান অধ্যাপক ডা. জ্যোতিময় রায়, কুমিল্লা মেডিক্যাল কলেজ এর মনোরোগবিদ্যা বিভাগের চেয়ারম্যান অধ্যাপক ডা. মো. নিজাম উদ্দিন, বঙ্গবন্ধু শেখ মুজিব মেডিক্যাল বিশ্ববিদ্যালয় এর মনোরোগবিদ্যা বিভাগের অধ্যাপক ডা. সালাহ্‌উদ্দিন কাউসার বিপ্লব এবং সিলেট এম এ জি ওসমানী মেডিক্যাল এণ্ড হাসপাতালের মনোরোগবিদ্যা বিভাগের চেয়ারম্যান ডা. আর কে এস রয়েল।\nঅনুষ্ঠানটির স্পিকার হিসেবে দায়িত্ব পালন করবেন বঙ্গবন্ধু শেখ মুজিব মেডিক্যাল বিশ্ববিদ্যালয় এর মনোরোগবিদ্যা বিভাগের রেসিডেন্ট ডা. লিজা মোবাস্সরা এবং মডারেটর হিসেবে থাকবেন জাতীয় মানসিক স্বাস্থ্য ইনস্টিটিউট এর মনোরোগবিদ্যা বিভাগের ডা. সুস্মিতা সরকার।\nউল্লেখ্য, পৃথিবীতে প্রতিদিন ১ লাখ মানুষের মধ্যে ১৩,০৪২ জন আত্মহত্যা করে। মেয়েদের থেকে ছেলেদের আত্মহত্যার পরিমাণ ৩ গুণ বেশি। পৃথিবীতে প্রতিদিন গড়ে ১৩২ জন আত্মহত্যা করে। আর বাংলাদেশে প্রতি বছরে প্রতি লাখে গড়ে ১২,৮০৮ আত্মহত্যা করে। যা উর্ধ্বমুখী।\nবাংলাদেশের মেয়েদের তুলনায় ছেলেদের আত্মহত্যার প্রবণতা বেশি। ২০১৯-২০ কোভিড সময়ে বাংলাদেশে আত্মহত্যা করছে ১৪,৪৩৬ জন। যাদের মধ্যে ২০-৩৫ বয়সের মানুষ বেশি আত্মহত্যা প্রবণ। প্রতি বছর ১০ সেপ্টেম্বর বিশ্ব আত্মহত্যা দিবস পালন করা হয়। বেঁচে থাকার আশা জাগানোর মাধ্যমে, জীবনের মূল্য বুঝানোর মাধ্যমে অনাকাঙ্খিত এই মৃত্যু প্রতিরোধ সম্ভব।\nPrevious articleবিএপি‘র আয়োজনে রাইটিং ডিসার্টেশন ও রিসার্চ প্রোটোকল এর ২য় ব্যাচের ক্লাস ২৩ সেপ্টেম্বর\nNext articleবিবাদ এড়াতে অনুসরণ করুন পাঁচটি উপায়


January 06, 2020, 10:36 AM\nমো. আজিজুল হক\nপ্রতিষ্ঠার ১৪ বছর পর প্রথমবারের মতো সমাবর্তনের জন্য প্রস্তুত হচ্ছে জগন্নাথ বিশ্ববিদ্যালয় (জবি)। সমাবর্তনকে সামনে রেখে ইতিহাসের সাক্ষী হতে অপেক্ষা করছেন বিশ্ববিদ্যালয়ের প্রায় ১৯ হাজার গ্র্যাজুয়েট।\nসমাবর্তন সফল করতে ইতোমধ্যেই নানা উদ্যোগ গ্রহণ করেছে বিশ্ববিদ্যালয় প্রশাসন। সমাবর্তনের স্থান ধূপখোলা মাঠে নির্মাণ করা হচ্ছে ১ লাখ ৫০ হাজার বর্গফুটের বিশালাকৃতির প্যান্ডেল।\nজানা যায়, বিশ্ববিদ্যালয়ের ৩৬ টি বিভাগ ও দুটি ইনস্টিটিউটের সমাবর্তন প্রত্যাশী গ্র্যাজুয়েটদের সংখ্যা ৪০ হাজার ছাড়িয়েছে। তাদেরকে সমাবর্তন বা কোনো ধরনের আনুষ্ঠানিকতা ছাড়াই সনদ প্রদান করে আসছিল বিশ্ববিদ্যালয় প্রশাসন। এ নিয়ে প্রাক্তন এবং বর্তমান শিক্ষার্থীরা বরাবরই ক্ষোভ প্রকাশ করে আসছেন এবং দ্রুত সময়ের মধ্যে সমাবর্তন দিতে হবে বলে বিভিন্ন সময় আন্দোলনও করেছেন। গত বছরের সেপ্টেম্বর মাসে সমাবর্তনকে কেন্দ্র করে শিক্ষার্থীদের জোর আন্দোলনে টনক নড়ে প্রশাসনের।\nগতবছরের ১ মার্চ জগন্নাথ বিশ্ববিদ্যালয়ের প্রথম সমাবর্তনের নিবন্ধন কার্যক্রম শুরু হয়। এবারের সমাবর্তনে বিশ্ববিদ্যালয় প্রতিষ্ঠার পর থেকে ২০১২-২০১৩ শিক্ষাবর্ষ পর্যন্ত স্নাতক, স্নাতকোত্তর, এমফিল, পিএইচডি ও সান্ধ্যকালীন ডিগ্রিধারী শিক্ষার্থীরা যারা অন্তত একটি ডিগ্রি জবি থেকে অর্জন করেছেন তারাই অংশগ্রহণ করছেন। এর মধ্যে স্নাতক ১১ হাজার ৮৭৭, স্নাতকোত্তর ৪ হাজার ৮২৯, এমফিল ১১, পিএইচডি ছয় ও ইভেনিং প্রোগ্রামের ১ হাজার ৫৭৪ জন অংশ নেবেন। যারা সুযোগ পেয়েও এ বছর সমাবর্তনে অংশগ্রহণের আবেদন করেননি তারা আর সমাবর্তনে অংশগ্রহণ করতে পারবেন না।\nসমাবর্তন উপলক্ষে ১৮ হাজার ৩১৭ জন শিক্ষার্থীর সার্টিফিকেট তৈরি করতে হচ্ছে। তবে সমাবর্তনে একজন শিক্ষার্থী কেবল একটি সনদের জন্য রেজিস্ট্রেশন করতে পেরেছেন। বর্তমান নিয়ম অনুযায়ী বিশ্ববিদ্যালয় থেকে একাধিক ডিগ্রি অর্জনকারীরা সমাবর্তনের পর ডিগ্রির সনদ তুলতে পারবেন। সমাবর্তনে অংশগ্রহণকারীদের বিশ্ববিদ্যালয় থেকে দেয়া সমাবর্তন গাউন শিক্ষার্থীদের ফেরত দিতে হবে না।\nসমাবর্তনে অংশগ্রহণকারী গ্র্যাজুয়েটরা আগামী ৭, ৮ ও ৯ জানুয়ারি অফিস চলাকালীন (সকাল ৮টা থেকে বিকাল ৪টা) সময়ে স্ব-স্ব বিভাগ হতে কস্টিউম, ব্যাগ ও গিফট সংগ্রহ করতে পারবেন।\nএছাড়াও গ্র্যাজুয়েটরা সমাবর্তনের দিন (১১ জানুয়ারি) বিকাল ৩টা থেকে রাত ৮টা পর্যন্ত, ১২ জানুয়ারি ও ১৩ জানুয়ারি সকাল ৯টা থেকে বিকাল ৪টা পর্যন্ত নিজ বিভাগ থেকে মূল সনদ গ্রহণ করবেন। এসময়ের মধ্যে কেউ সনদ গ্রহণ করতে ব্যর্থ হলে পরবর্তীতে পরীক্ষা নিয়ন্ত্রক দপ্তর থেকে মূল সনদ গ্রহণ করতে পারবেন।\nবেলা ১১টা ৫৫ মিনিটে রাষ্ট্রপতির সভাপতিত্বে অনুষ্ঠান শুরু হবে। সমাবর্তনে বক্তা হিসেবে উপস্থিত থাকবেন এমিরিটাস প্রফেসর ড. অরুণ কুমার বসাক। সমাবর্তন স্থলে শিক্ষার্থীদের প্রবেশের চাপ সামলাতে সকাল ৮টা থেকেই ভেন্যুতে প্রবেশ করতে পারবে আগত গ্র্যাজুয়েটরা।\nসমাবর্তন ঘিরে চার স্তরের নিরাপত্তা ব্যবস্থা থাকবে বলে জানিয়েছে বিশ্ববিদ্যালয় প্রশাসন। ইতোমধ্যে বিশ্ববিদ্যালয় প্রশাসন থেকেও বিএনসিসি, রোভার স্কাউটদের প্রস্তুত করা হয়েছে। ১৯ হাজার শিক্ষার্থীর পদচারণায় ১১ জানুয়ারি পুরান ঢাকায় থাকবে বাড়তি লোকারণ্য। বাড়তি চাপ সামলাতে পুরান ঢাকা এলাকায় ভারি যান চলাচল বন্ধ করতে পারে ট্রফিক পুলিশ।\nসার্বিক বিষয়ে উপাচার্য অধ্যাপক ড. মীজানুর রহমান বলেন, ‘সমাবর্তন শিক্ষার্থীদের একটা অধিকার। শিক্ষার্থীদের অধিকার রক্ষার্থে বিশ্ববিদ্যালয় প্রশাসন সব সময় সচেতন। বিভিন্ন জটিলতার কারণেই এতদিন সমাবর্তন করা সম্ভব হয়নি। তবে শিক্ষক ও শিক্ষার্থীদের সহযোগিতায় একটি সফল ও পরিপূর্ণ সমাবর্তন উপহার দিতে পারবো বলে আশা করছি।’\nজগন্নাথ বিশ্ববিদ্যালয়ে সমাবর্তন\nবশেমুরবিপ্রবিতে শিক্ষার্থীদের ওপর হামলার প্রতিবাদে জবিতে মানববন্ধন\nজবিতে ছাত্রদলের মিছিলে ছাত্রলীগের ধাওয়া, আহত ৫


ফিদাকা নাফসী ইয়া রাসূলাল্লাহ! (সাল্লাল্লাহু আলাইহি ওয়াসাল্লাম) | ইসলাম টাইমস\n২ বছর পূর্তি ফিদাকা নাফসী ইয়া রাসূলাল্লাহ! (সাল্লাল্লাহু আলাইহি ওয়াসাল্লাম)\nমাওলানা তাওহীদুল ইসলাম তাইয়িব ।।\nন্যূনতম ভদ্রতা শিষ্টতা ও মানবতাবোধের দাবি হলো, যে কোনো অনুগ্রহকারীর প্রতি কৃতজ্ঞতা প্রকাশ করা। অন্তত হৃদয় গভীরে কৃতজ্ঞতার অনুভূতি পোষণ করা। এই কৃতজ্ঞতা মানুষের স্বভাবজাত। সুস্থ সভ্য মানুষ অবচেতন মনেই কৃতজ্ঞ হয়। সাধ্যমতো কৃতজ্ঞতা প্রকাশের চেষ্টা করে। তাই অনুগ্রহ পাওয়ার পরও যে ব্যক্তি কৃতজ্ঞ হয় না, সমাজ তাকে নিন্দার চোখে দেখে। নিম্নজাতের লোক মনে করে। তাকে সম্মানের আসনে গ্রহণ করতে পারে না। এমনটি করে বিবেকের বিবেচনা থেকেই।\nদুনিয়ার প্রতিটি মানুষ নিত্যদিন অসংখ্য মানুষের অনুগ্রহ লাভ করে। অন্যের অনুগ্রহ ছাড়া মানুষের একটি দিনও চলে না। এটাই দুনিয়ার রীতি। আল্লাহ তাআলা দুনিয়াকে এভাবেই সাজিয়েছেন। এরপর বলেছেন অনুগ্রহকারীর প্রতি কৃতজ্ঞ হতে।\nদুনিয়ার জীবনে মানুষের সবচে বড় অনুগ্রহকারীর মধ্যে রয়েছেন তার মা বাবা। কারণ তাঁদের মাধ্যমেই প্রত্যেকের পৃথিবীতে আসা। তাঁদের উসিলায়ই জীবনের অস্তিত্ব লাভ করা। তাই তাঁদের প্রতি সর্বোচ্চ কৃতজ্ঞতার নির্দেশ দিয়েছেন তিনি। বলেছেন, তাঁদেরকে উফ্ শব্দটি পর্যন্ত বলো না। তাঁদের সঙ্গে কোমলভাবে কথা বলো। তাঁদের সঙ্গে সর্বোচ্চ সদাচার করো।\nমা বাবার চেয়েও অনেক অনেক বেশি অনুগ্রহ আমাদের প্রতি আমাদের রবের। মহান আল্লাহ রাব্বুল আলামীনের। কারণ আমাদের পুরো জীবনটাই তাঁর দান। জীবনের যাবতীয় বিষয়, যাবতীয় প্রয়োজন তাঁরই অনুগ্রহে সমাধা হয়। তাঁরই হুকুমে জীবনের সব আয়োজন ও বিয়োজন।\nজীবনের পরে আমাদের যে মৃত্যু, সেটাও তাঁর হাতে। মৃত্যুর পর আমরা তাঁর কাছেই ফিরে যাব। তাঁর কাছেই আমাদের পরবর্তী সকল বিষয়।\nমোটকথা, সবচেয়ে বেশি অনুগ্রহ আমাদের প্রতি তাঁর। সেজন্য তাঁর প্রতি সবচেয়ে বেশি কৃতজ্ঞ থাকার কথাও বলেছেন তিনি। সেই কৃতজ্ঞতা বিবেকেরও দাবি।\nমৃত্যু পরবর্তী জীবনই মানুষের আসল জীবন, একথা মুমিনমাত্রই জানে এবং মনে প্রাণে বিশ্বাস করে। কারণ সে জীবনের পরে কোনো মৃত্যু নেই। সে জীবনের কোনো সমাপ্তি নেই। সে জীবন সুদীর্ঘ অসীম। কূল কিনারাহীন।\nসেই জীবনের সফলতা পেতে হলে এই জীবনে কিছু করণীয় আছে। বরং এই সংক্ষিপ্ত জীবন পুরোটাই সেই জীবনের জন্য। কিন্তু কীভাবে, কী উপায়ে, কী কর্মে লাভ করা যাবে সেই জীবন? কী বিশ্বাসে, কী চেতনায়, কী কর্মপন্থায় পাওয়া যাবে সেই সফলতা?\nমানুষকে সেসব জানানোর জন্যই আল্লাহ তাআলা যুগে যুগে নবী পাঠিয়েছেন। রাসূল পাঠিয়েছেন। কিতাব নাযিল করেছেন। এরপর বলেছেন, সেই নবী রাসূলের আনুগত্য করতে। সেই কিতাব অনুযায়ী জীবন পরিচালনা করতে।\nমা বাবার মাধ্যমে যেমন তিনি আমাদের অস্তিত্ব দিয়েছেন, নবী রাসূলদের মাধ্যমে দিয়েছেন চির সফলতার দিশা। তাই মা বাবার প্রতি যেমন সদাচারের নির্দেশ দিয়েছেন, নবী রাসূলদের প্রতি দিয়েছেন ভক্তি ভালোবাসা ও শ্রদ্ধা আনুগত্যের নির্দেশ।\nআল্লাহ তাআলা দুনিয়াতে যত নবী পাঠিয়েছেন সবার প্রতিই আমার ঈমান ও বিশ্বাস রয়েছে। সবার প্রতিই রয়েছে শ্রদ্ধা ভক্তি ও ভালোবাসা। তবে আনুগত্য এবং পূর্ণ আনুগত্য রয়েছে শুধু হযরত মুহাম্মাদ মুস্তাফা সাল্লাল্লাহু আলাইহি ওয়াসাল্লামের প্রতি। কারণ তিনিই আমাদের নবী। এবং কিয়ামত পর্যন্ত সকল মানুষের নবী। তিনি খাতামুল আম্বিয়া ওয়াল মুরসালীন। তিনি সায়্যিদুল আম্বিয়া ওয়া রাহমাতাল লিল আলামীন।\nতাঁর মাধ্যমেই আল্লাহ তাআলা আমাদেরকে হেদায়েত দিয়েছেন। অন্ধকার থেকে বের করে আলোতে এনেছেন। আমরা তাঁর মাধ্যমেই লাভ করেছি আমাদের রবের পরিচয়। আমাদের খালিক ও মালিকের পরিচয়। তাঁর মাধ্যমেই লাভ করেছি দুনিয়া-আখিরাতে সফলতার সন্ধান।\nতাই তাঁর প্রতি কৃতজ্ঞতা যেমন আল্লাহ তাআলার নির্দেশ, তেমনি সুস্থ বিবেকেরও যৌক্তিক দাবি।\nইতিহাস সাক্ষী, এই পৃথিবী একমসয় ঘোর অন্ধকারে নিমজ্জিত ছিল। অন্যায় অনাচার, জুলুম নির্যাতন ও মুর্খতা বর্বরতায় পূর্ণ ছিল। আল্লাহ তাআলা সেই সময়ে রাসূলে আকরাম মুহাম্মাদ মুস্তাফা সাল্লাল্লাহু আলাইহি ওয়াসাল্লামকে পাঠালেন। তাঁর মাধ্যমে পুরো পৃথিবীকে হেদায়েতের দিশা দিলেন। সঠিক জীবনের সন্ধান দিলেন। এরপর বললেন,\nনিশ্চয় আল্লাহর রাসূলের মাঝে রয়েছে তোমাদের জন্য উত্তম আদর্শ—এমন ব্যক্তির জন্য, যে আল্লাহ ও আখেরাত দিবসের আশা রাখে এবং আল্লাহকে অধিক পরিমাণে স্মরণ করে।-সূরা আহযাব, আয়াত ২১\n(হে নবী!) আপনি বলে দিন, তোমরা যদি আল্লাহকে ভালোবেসে থাক, তবে আমার অনুসরণ কর। তাহলে আল্লাহ তোমাদেরকে ভালোবাসবেন এবং তোমাদের পাপরাশি ক্ষমা করে দিবেন। আর আল্লাহ অতি ক্ষমাশীল, পরম দয়ালু।-সূরা আলে ইমরান, আয়াত ৩১\nআরও সুষ্পষ্ট ভাষায় বলেছেন,\n(হে নবী) আপনি বলে দিন, তোমাদের কাছে যদি তোমাদের পিতা, তোমাদের পুত্র, তোমাদের ভাই, তোমাদের স্ত্রী, তোমাদের খান্দান, তোমাদের সেই সম্পদ যা অর্জন করেছ, তোমাদের সেই ব্যবসা যাতে মন্দার আশঙ্কা কর এবং বসবাসের সেই ঘর যা তোমরা পেয়ে সন্তুষ্ট, (এসব) আল্লাহ ও তাঁর রাসূল এবং তাঁর পথে জিহাদ করা অপেক্ষা বেশি প্রিয় হয় তবে অপেক্ষা কর, যে পর্যন্ত না আল্লাহ নিজ ফায়সালা প্রকাশ করেন। আর আল্লাহ ফাসেকদেরকে লক্ষ্যস্থলে পৌঁছান না।-সূরা তাওবা, আয়াত : ২৪\nহযরত রাসূলে কারীম সাল্লাল্লাহু আলাইহি ওয়াসাল্লাম আপন দায়িত্ব পালন করতে গিয়ে বলেছেন,\nতোমাদের কেউ মুমিন হতে পারবেনা, যতক্ষণ পর্যন্ত আমি তার কাছে তার মা-বাবা, সন্তান-সন্তুতি ও সকল মানুষ অপেক্ষা বেশি প্রিয় না হব।-সহীহ বুখারী, হাদীস : ১৫\nঈমানের স্বাদ লাভ করার প্রসঙ্গে বলেছেন, যে ব্যক্তির মাঝে তিনটি বিষয় থাকবে, সে এর মাধ্যমে ঈমানের স্বাদ লাভ করতে পারবে। তন্মধ্যে প্রথম বিষয়টিই হলো,\nযখন আল্লাহ ও তাঁর রাসূল অন্য সকল ব্যক্তি ও বস্তু অপেক্ষা সবচে বেশি প্রিয় হবে।-সহীহ বুখারী, হাদীস : ১৬\nসাহাবী হযরত আবদুল্লাহ ইবনে হিশাম রাযি. বলেন, একদিন আমরা হযরত রাসূলুল্লাহ সাল্লাল্লাহু আলাইহি ওয়াসাল্লামের সঙ্গে ছিলাম। এমতাবস্থায় তিনি উমর ইবনুল খাত্তাবের হাত ধরে রেখেছিলেন। তখন উমর বললেন, হে আল্লাহর রাসূল! আপনি আমার কাছে আমার নিজের জীবন ছাড়া বাকি সকল জিনিসের চেয়ে বেশি প্রিয়।\nনবী সাল্লাল্লাহু আলাইহি ওয়াসাল্লাম বললেন, না। তাতে হবে না। যাঁর হাতে আমার জীবন তাঁর শপথ! যতক্ষণ পর্যন্ত আমি তোমার কাছে তোমার জীবনের চেয়েও বেশি প্রিয় না হব ততক্ষণ পর্যন্ত (তোমার ঈমান পূর্ণ) হবে না।\nকিছুক্ষণ পর হযরত উমর বললেন, হ্যাঁ, এখন আল্লাহর কসম! (আমি অনুভব করছি) আপনি আমার কাছে আমার জীবনের চেয়েও বেশি প্রিয়।\nনবী সাল্লাল্লাহু আলাইহি ওয়াসাল্লাম বললেন, এবার হয়েছে হে উমর!-সহীহ বুখারী, হাদীস : ৬৬৩২\nনবী সাল্লাল্লাহু আলাইহি ওয়াসাল্লামের প্রতি মহব্বতের প্রসঙ্গে এসব হাদীস না থাকলেও কেবল বিবেকের দাবি থেকে তাঁর প্রতি সবচে বেশি ভালোবাসা পোষণ করা উচিত ছিল। কারণ, তাঁর চেয়ে বেশি অনুগ্রহ আল্লাহ ছাড়া আর কারও নেই আমাদের উপর। তাঁর মাধ্যমে দুনিয়া আখেরাতের যত প্রাপ্তি, এর ক্ষুদ্রতম অংশও নেই অন্য কারও মাধ্যমে। সুতরাং আল্লাহ তাআলার পর তাঁর প্রতিই সবচেয়ে বেশি মহব্বত থাকার কথা।\nতাঁর আনুগত্যেই যখন আমাদের দুনিয়া আখেরাতের সফলতা, তাঁর মাঝেই যখন আমাদের জন্য উত্তম আদর্শ, তখন একান্ত ভালোবাসা ও সর্বোচ্চ শ্রদ্ধা কেবল তাঁর প্রতিই নিবেদিত হওয়া উচিত। হৃদয়ের গভীর থেকে, জীবন উৎসর্গ সেই শ্রদ্ধা ও ভালোবাসা অটুট রাখা আমাদের কর্তব্য।\nএর উপর কুরআন মাজীদের একাধিক আয়াতে তাঁর মহব্বতের নির্দেশ, হাদীস শরীফের বহু বর্ণনায় তাঁর প্রতি মহব্বতের কথা! এবং তাঁর মহব্বত আমাদের জীবন ও আমাদের প্রিয় সকল ব্যক্তি-বস্তুর চেয়ে বেশি হওয়ার কথা! তাঁর মহব্বত আমাদের ঈমানের মানদ- এবং তাঁর মহব্বতে আমাদের ইহ পরকালীন সফলতা!\nসুতরাং হে আল্লাহ! আমাদের হৃদয়গুলো পূর্ণ করে দিন তাঁর মহব্বতে। জীবন উজ্জ্বল করে দিন তাঁর ভালোবাসায়। চির কামিয়াবী ও সফলতা দান করুন তাঁর প্রতি উৎসর্গিত করে।\nফিদাকা নাফসী, ফিদাকা উম্মী, ফিদাকা আবী, ওয়া ফিদাকা জামীয়ি আহিব্বাতী ইয়া রাসূলাল্লাহ! সালাতুল্লাহি ওয়াসালামুহু আলাইক।\nপূর্ববর্তি সংবাদ‘সোশ্যাল মিডিয়া, গণমাধ্যমে যতটা গর্জে, বাস্তবে বিএনপির আন্দোলন ততটা বর্ষে না’\nপরবর্তি সংবাদরিফাত হত্যায় জড়িত অপ্রাপ্ত বয়স্ক ১১ আসামির বিভিন্ন মেয়াদে সাজা


remove these items from home to battle financial problem – News18 Bangla\nHome » Photo » off-beat » বাড়ি থেকে কয়েকটা জিনিস আজই দূর করুন, টাকা ঢুকবে হুড়মুড়িয়ে\nবাড়ি থেকে কয়েকটা জিনিস আজই দূর করুন, টাকা ঢুকবে হুড়মুড়িয়ে\n| September 28, 2018, 08:49 IST\nটাকার অভাব মিটেও মেটেনা! আজই মায়েনা পেলেন, তো কালই পকেট খালি! কপালে দুশ্চিন্তার ছাপ! চিন্তা করবেন না! বাস্তু বিশেষজ্ঞদের মতে আমাদেরই কিছু ভুল কাজের জন্য ভাগ্য বিমুখ হয়, দেখা দেয় আর্থিক অনটন! উপায়? খুবই সহজ! বাড়ি থেকে কিছু জিনিস আজই দূর করুন! অভাব কাকে বলে ভুলে যাবেন! উলটে টাকা ঢুকবে হুড়মুড়িয়ে--\nছিঁড়ে যাওয়া টাকার ব্যাগ কখনও ব্যবহার করবেন না! যে আলমারি বা লকারে টাকা রাখছেন সেটির দশাও যেন বেহাল না হয়!\nবাড়িতে অব্যবহৃত ভাঙাচোড়া ইলেকট্রনিক আইটেম বা পুরনো, বিকল মোবাইল রাখবেন না। এতে রাহুর কুপ্রভাব পরে, মারাত্মক আর্থিক কষ্ট দেখা দেয় ।\nবাস্তু বিশেষজ্ঞদের মতে পুরানো, ছেঁড়া জামা-কাপড় বাড়িতে রাখলে বাস্তু দোষ দেখা দেয়। ফলে বাড়ির ভিতর খারাপ শক্তির মাত্রা বেড়ে যায়, টাকা-পয়সার টানাটানি শুরু হয়।\nঅনেক সময়েই দেওয়ালের কোণায় হওয়া মাকড়সার জাল পরিষ্কার করার সময় পান না। এতে বাড়ির সৌন্দর্য তো নষ্ট হয়ই, একই সঙ্গে বাড়িতে খারাপ শক্তির প্রভাব বাড়তে শুরু করে। দেখা দেয় আর্থিক অনটন। এমনটা বিশ্বাস করা হয়, সপ্তাহে একদিন নুন জল দিয়ে ঘর মুছলে বাড়িতে নেগেটিভ শক্তির মাত্রা কমতে শুরু করে।\nবাস্তুশাস্ত্র অনুসারে কোনও কারণে যদি আলমারির দরজা খোলা অবস্থায় থাকে, তাহলে সুখ-সমৃদ্ধি বাড়ি ছেড়ে চলে যায়। সেই সঙ্গে মা লক্ষ্মী এবং কুবের দেব ক্ষুন্ন হন, দেখা দেয় অভাব অনটন! কাজেই, সারাক্ষণ আলমাড়ির দরজা বন্ধ রাখবেন।\nবাড়িতে ভাঙা ঠাকুরের মূর্তি থাকলে, জলে ভাসিয়ে দিন।